
Forord af Peter Kemp 


Denne bog markerer et afgørende nybrud i etikken. Etik har i 
vores kultur først og fremmest handlet om det gode liv i forholdet 
mellem mennesker. Centralt var venskabet i den etik, der var in- 
spireret af græsk tænkning, ikke mindst Aristoteles, medens næste- 
kærligheden er bærende i jødisk-græsk tradition. Senere inddrog 
nogle moralfilosoffer også menneskenes forhold til dyrene, og 
mishandling af dyr blev betragtet som moralsk forkasteligt. Men 
ingen ældre morallære indeholder overvejelser over menneskers 
forhold til fødevarernes oprindelse og det system, der har pro- 
duceret dem. Det skyldes sikkert, at man ikke så nogen grund til 
sådanne overvejelser, eftersom der ikke var nogen lang produk- 
tionsvej for fødevarerne. Interessen for sund og god mad er ganske 
vist ældgammel, og sunde kostvaner er ofte blevet fremhævet som 
betingelse for et godt liv. Men produktionen af maden var normalt 
overskuelig. Det er den som regel ikke mere. Derfor må etikkens 
felt nu udvides til at omfatte ansvar for produktion og valg af 
fødevarer, og det er denne fødevareetik, som Christian Coff er på 
sporet af. 

Bogen her viser, hvordan etikkens fokus kan udvides fra at 
omfatte det gode liv mellem mennesker til at omfatte det gode liv 
i retfærdige fødevareinstitutioner, og hvordan vi ikke mindst i kraft 
af begrebet om integritet eller livssammenhæng kan tænke etisk 
eller omsorgsfuldt både om levende organismer, økologiske sy- 
stemer og et menneskes identitet. Etikken er således ikke mere ren 
personetik, men også en naturetik eller en etik for vores kropslige 
liv med hele naturen. Og som »smagsetik« er den en etik for vores 
forhold til alt det, vi spiser. Normalt ikke i det øjeblik, man spiser 
det, og slet ikke når man samles om et festmåltid, men før man 
spiser det, når man køber ind, eller selv producerer råvarerne. I 
praksis betyder det, at den, der indgår i fødevareproduktionen, som 
fødevareproducent, eller blot som privatperson, der dyrker sine 
grøntsager, holder sine høns osv., og den, der er forbruger, især 


den, der er ude og handle, er eller bør være på jagt efter den sun- 
dest producerede mad. Etikken gælder dyrkningen, produktions- 
processen, fordelingen og valget af fødevarer, og den hører således 
til opretholdelse og fremme af sundheden og er på den måde en del 
af forudsætningen for et godt liv. 

Med Christian Coffs værk er etikken for alvor blevet udvidet fra 
kun at vedrøre de personlige relationer mellem mennesker til at 
angå fødevarernes sporbarhed og derved hele vores sammenhæng 
med naturen som miljøet for vores liv. Hans pionerarbejde er en ny 
måde at tænke på, når vi vil handle ansvarligt for et sundt og godt 
liv. Det sætter ord på, hvordan vi som forbrugere skal vælge vores 
fødevarer, f.eks. som forældre i omsorg for vores børn, som køk- 
kenchef i omsorg for mennesker i den institution, man har ansvar 
for, osv. Men det vedrører også alle der medvirker til at producere 
og formidle fødevarer i et moderne teknologiseret samfund. Det 
belyser et helt centralt aspekt af vanskeligheden ved at være an- 
svarlig i dag i et moderne kompliceret produktionsmaskineri og 
hjælper os netop derved til at blive det. 


Peter Kemp 


Professor, dr. theol & phil. 


Indledning 


Som en kat kredser om den varme grød, bevæger denne bog sig 
omkring maden og fødevarerne. Katten venter på, at grøden skal 
blive kold, så den kan fortære den. Det gør jeg på en måde også. 
Mad er blevet et etisk og politisk varmt emne, for det bliver stadig 
mere klart, at mad og fødevarer har noget med etik at gøre. 
Etikken omkring maden, også kaldet fødevareetikken, skal gerne 
være 1 orden, inden vi sætter den til livs. 

Det er langtfra urimeligt at påstå, at mange har fået smag for etik. 
Derfor er det forbrugernes etiske handlemuligheder, denne bog 
drejer sig om. Men som altid når noget nyt tematiseres og søges 
formuleret, sker det med en vis famlen. Hvad er fødevareetik 
egentlig? Kan man overhovedet have en etik overfor fødevarer? 

Hensigten her er ikke som kattens blot at sætte maden til livs for 
at få tilfredsstillet sulten. Men det er at udskyde denne stund, 
trække den i langdrag for at tilsidesætte begæret efter at blive mæt 
og i stedet give plads til den etiske refleksion over forholdet til 
maden og fødevarerne. 

Kemiske tilsætningsstoffer, gensplejsede fødevarer, fødevare- 
skandaler som udbruddet af kogalskab i England i 1986 eller opda- 
gelsen af dioxin-rester i kyllinger har været med til at gøre almin- 
delige mennesker opmærksomme på, at ikke alt er som det burde 
være i fødevareproduktionen. Den moderne fødevareproduktion 
giver anledning til et sandt bombardement af etiske kvaler: Hvor- 
dan skal man som forbruger forholde sig til miljøet og den bære- 
dygtige udvikling, dyrevelfærden, fødevaresikkerheden, arbejds- 
miljøet, udviklingen af landkulturen og meget mere? Listen over 
etiske hensyn er lang og uoverskuelig. Derfor er det også lettest 
blot at give op, lukke øjnene for det man alligevel ikke føler, man 
kan gøre noget ved og i stedet sige til sig selv, at det er et problem, 
der må løses politisk (uden at man dog nødvendigvis selv er politisk 
aktiv). 

At se den anden vej er dog ikke nogen tilfredsstillende løsning 


eller undskyldning for de mennesker, der har fået smag for etik. De 
efterspørger en etik, der kan vejlede dem 1 spørgsmålet om den 
rette vej mellem, hvad der er for lidt, og hvad der er for meget i 
fødevareproduktionen, for de ønsker også selv at kunne tage 
stilling. Foreliggende bog præsenterer en sådan praktisk filosofi og 
etik, det vil sige en fødevareetik, der henvender sig til de hand- 
lende. 

Bogen er en forkortet og redigeret udgave af min afhandling 
med samme titel, som er skrevet ved Center for Etik og Ret i 
København. Det betyder, at visse dele af afhandlingen er udeladt 
i bogen, at der er tilføjet enkelte nye afsnit og endelig, at andre 
afsnit er redigerede. Afhandlingen kan i uforkortet elektronisk 
udgave findes på www.mtp.dk 

Sideløbende med bogen har jeg været med til at starte Danmarks 
første forbruger-ejede andelsgård, Landbrugslauget, der ligger syd for 
København. Det praktiske arbejde med landbrug og især kom- 
munikationen mellem forbrugere og landmænd i Landbrugslauget 
kan siges at udgøre en mere praktisk erfaring, der har været med til 
at udvikle bogens mere teoretiske og almene refleksioner. 

KAPITEL I 
Fødevarer, etik og filosofi 


Ved vi noget om hvilken betydning ernæringen har for 
moralen? Findes der en filosofi om ernæringen? 
Friedrich Nietzsche (tysk filosof, 1844-1900) i Den 
muntre videnskab 


Mad og fødevarer er emner for naturvidenskaben, landbruget, 
økonomien, erhvervslivet, kogekunsten og æstetikken. Det er også 
et felt inden for sociologien, antropologien og psykologien. Men 
det har indtil nu kun i mindre grad været et emne for filosofien; 
måske fordi maden og fødevarerne er for jordnære og kropslige til, 
at de uden videre lader sig behandle af den rene og abstrakte tanke. 
Maden og spisningen lader sig kun vanskeligt tænke abstrakt som 
idé eller filosofi, men bliver hele tiden drevet derned, hvor de 
kommer fra: Fra jordens søle, det organiske snask, begæret, lysten, 
den dyriske sanselighed. Det er derfor ingen overraskelse, at de 
fleste filosoffer har bevæget sig langt uden om maden og haft 
overordentlig svært ved at indplacere den i nogen filosofi. 

Men det er ikke blot filosofferne, der har haft problemer med at 
tænke over maden, og hvordan vi frembringer den. Det ser man af, 
hvordan ordet bonde anvendes. For de fleste er ordet et skældsord. 
For de, der er kloge nok, har for længst forladt jordbruget for at 
hellige sig det, som kræver mere tankevirksomhed. De har overladt 
det ensformige og hårde slid med at dyrke jorden til dem, der ikke 
kan tænke. At frembringe fødevarer bliver, hvis idéen om bon- 
derøven skal tages alvorligt, et job for dem, der ikke kan tænke. At 
overlade fremstillingen af fødevarerne til dem, der ikke kan tænke, 
bliver derfor det samme som ikke at skænke maden og fødevarerne 
en tanke. Vi forholder os hovedløst til maden og fødevarerne. 
Manglen på filosofi om maden efterlader maden i et etisk tomrum. 

Det er naturligvis en påstand, som kræver en uddybning, for 
man må spørge i hvilken forstand, vi forholder os hovedløst til 

maden og fødevarerne? Er det ikke snarere sådan, at vi gennem 
ernæringsvidenskaben forholder os mere tænkende til maden end 
nogensinde før? Jo, det er på sin vis rigtigt, men det er min på- 
stand, at der er ganske bestemte måder, vi tænker maden og føde- 
varerne på. Ligesom der er måder, vi ikke ønsker at tænke maden 
på. 

Der er hovedsagligt tre måder, vi i dag tænker maden på. For det 
første tænker vi maden i en social kontekst. Forbruget af fødevarer 
er placeret i en social situation, og forbruget bidrager til éns selv- 
forståelse og sociale positionering. For det andet tænker vi maden 
æstetisk gennem kogekunsten. For det tredje tænker vi fødevarerne 
i form af anvendelsen af videnskabelige og økonomisk rationelle 
metoder til udvikling af fødevareproduktionen. Hovedløsheden 
opstår, når disse tre måder at tænke fødevarer på får lov til at være 
enerådende. Da bliver der f.eks. ikke plads til sanseligheden ved 
fødevarerne. Tænk på hvordan sanseligheden er minimeret i super- 
markederne. Men der bliver heller ikke plads til at tænke over det 
etiske som det gode liv i fødevareproduktionen. 

Det har derfor længe ligget mig på sinde at afprøve, om bonde- 
begrebet stod til at redde, om det ville være muligt at vende be- 
grebet fra det negative til det positive. Og det skulle gøres ved at 
skænke maden en tanke og en etik. Det skulle være et forsøg på at 
knytte de to områder, filosofi og fødevareproduktion, sammen. Det 
skulle være en etisk tænkning om fødevarerne, der ikke alene 
baserede sig på simple betragtninger over egennytte eller produk- 
tionsmaksimering, men som netop tænkte fødevarerne ind i den 
større sammenhæng af natur, samfund og menneske. 

Fødevarer kommer fra naturen og er i den forstand natur. Men 
fødevarer produceres og konsumeres i en social sammenhæng og 
er i den forstand kultur. Fødevarernes naturlige og sociale dimen- 
sion gør, at produktionen og forbruget af fødevarer må ses som et 
udtryk for en holdning til både naturen og samfundet. Det spe- 
cifikke valg af fødevarer er, bevidst eller ubevidst, et udtryk for den 
enkeltes måde at forholde sig til natur og samfund på. 

Det gælder som sagt ikke blot i det reflekterede valg af f.eks. 
økologisk mælk eller vegetarisme. Det gælder også, hvis man ikke 
ved (eller ikke vil vide) noget om, hvad konsekvenserne af éns eget 

forbrug af fødevarer er. Ikke at vide noget om madens oprindelse 
og tilblivelse er blevet almindeligt, det er blevet en del af vores 
kultur, men det betyder ikke, at man kan frasige sig, at den mad, 
man spiser, påvirker naturen og samfundet via den måde, den er 
produceret på. Hvad enten man vil det eller ej, og hvad enten man 
ved det eller ej, så har éns forbrug konsekvenser for andre menne- 
sker, for samfundet og for naturen. 

Valget af økologiske produkter er et godt eksempel på, hvordan 
man gennem forbruget støtter en produktion, som tager særlige 
hensyn til dyrevelfærd og miljø. Forbrugernes mening om, hvordan 
miljøet og dyrene bør behandles, omsættes til praksis gennem for- 
brugsvalget. Men det er ikke blot i forhold til miljøet og samfun- 
det, forbruget har betydning, for som vi skal se, bidrager forbruget 
også til selvforståelsen og til éns egen identitet. 

Så simpelt dette end må lyde er det alligevel ikke så nemt, når 
det kommer til praksis. For hvad vil det sige, at forbruget udgør en 
relation til os selv, til andre mennesker og til samfundet og na- 
turen? 

Selvom naturen er fraværende i byen, er vi på ét punkt alligevel 
alle i kontakt med naturen hver dag, nemlig når vi køber ind, laver 
mad og spiser. Fordi mad også er natur, er det nærliggende at se på, 
hvordan fødevarerne og maden kan danne grundlag for et etisk 
forhold til naturen. Helt konkret kan jeg, når jeg spiser dette æble, 
som jeg holder i hånden, mens jeg skriver dette, spørge til dets 
oprindelse og dets historie. Er det sprøjtet med pesticider? Er det 
transporteret langt? Er det produceret ud fra en idé om, at det skal 
være økologisk bæredygtigt? 

Men det er ikke kun i forhold til naturen, jeg kan forholde mig 
etisk. Jeg kan også spørge til arbejdsforholdene. Er æblerne plukket 
af underbetalte sydlandske arbejdere? Har jeg betalt de faktiske 
produktionsomkostninger, så landmændene og mellemhandlerne 
får en rimelig betaling for deres arbejdsindsats? Man kunne blive 
ved med at spørge, og Jeg må med en vis forlegenhed sige, at jeg 
ikke ved mere om netop det æble, jeg holder, end at min kæreste 
har købt det. Men jeg stoler på hende og ved, at hun har nogen- 
lunde samme smag for etik og fødevarer, som jeg har. Men selvom 
jeg stoler på hende og hendes dømmekraft i den sag, så ved jeg 

også godt, at hun sandsynligvis har købt det i et supermarked, hvor 
man ikke kan få ret meget at vide. Så ret meget ved jeg ret beset 
ikke om det æble, jeg sidder med. 

Mad er som nævnt ikke kun natur, det er også kultur. I koge- 
kunsten forvandles natur til kultur. Som kultur er mad et forhold 
mellem mennesker. Som sådan fungerer maden som formidler af 
et etisk forhold mellem én selv og andre mennesker. Men lige såvel 
som vi i dag glemmer, at mad og fødevarer er natur, er det svært 
at se, hvilke konsekvenser éns egen omgang med mad og fødevarer 
har for de mennesker, der er involveret i fødevareproduktionen. 

Det er på den baggrund, jeg vil ridse rammerne og muligheder- 
ne op for, hvorledes forbrugerne selv kan forholde sig etisk til føde- 
varerne. Det er dermed forbrugernes synsvinkel, jeg tager. Spørgs- 
målet er: Hvorledes kan man som forbruger handle etisk? Og svaret 
kan i korthed formuleres sådan: Fødevarer har en oprindelse og en 
historie, inden de fortæres. Historien kan være kendt eller ukendt, 
den kan have en betydning, eller den kan være betydningsløs for 
den spisende. Men hvis etik skal have en mening i forhold til 
fødevarer, er det i fødevarernes historie, det vil sige i fremstillings- 
processen, man skal finde den: Hvordan er dette æble produceret? 
Hvad er historien bag dette æble? Nogen har besluttet at avle æbler 
og derfor plantet æbletræer på deres gård. Jorden og træerne skal 
passes, æblerne skal plukkes, oplagres, distribueres, sælges og ende- 
lig spises. Min smag for etik siger, at det ikke er lige meget, hvor- 
dan dette foregår, men at det må ske ud fra betragtninger over det 
gode liv, og hvad retfærdighed i denne sammenhæng er. 

Det er for meget at forvente, at forbrugerne skal sætte sig ind i 
disse historier, vil mange indvende. Men er det virkelig det? Jeg 
tror for en stor del, at svaret på denne kritik handler om formid- 
ling. Hvis fødevarernes produktionshistorie skal gøres relevant og 
interessant for forbrugerne, kræver det, at denne historie ikke blot 
formidles gennem fornuften, det vil sige gennem vores evne til at 
ræsonnere og drage logiske slutninger. Formidlingen af produkti- 
onshistorien må tage hensyn til vores måde at leve på og vores må- 
de at forstå verden på. Den må være en vedkommende fortælling. 
Den må inddrage os følelsesmæssigt gennem sit nærvær, og den bør 
også, som vi skal se, inddrage sanseligheden og kropsligheden. 

Men inden vi bevæger os videre ind i fødevareetikken, må vi se 
på, hvori det særlige ved spisningen består. 


Spisning og eksistens 

Vi tænker sjældent over, hvad det egentlig vil sige at spise, vi gør 
det bare. Men spisningen er en helt unik aktivitet, fordi vi i spis- 
ningen optager en del af den omgivende verden i vores krop. Er 
man vant til at tænke skellet mellem krop og omverden som vel- 
defineret og tydeligt, så må man i spisningens optik konstatere, at 
man med sin krop er tæt forbundet og samhørig med omverdenen. 

Spisning starter som regel med at lugte og smage. Smagssansen 
har siden den græske filosof og videnskabsmand Aristoteles (384- 
322 f.Kr.) været inddelt i fire smagsområder: Salt, surt, bittert og 
sødt. De tænkes at udgøre grundelementerne i smagen, og, lidt 
som grundfarverne, der kan blandes til alle farver, tænkes de fire 
smagsområder at kunne blandes til alle de forskellige former for 
smag. Det er den klassiske måde at tænke smagen på, men i dag er 
forskerne dog ikke længere overbevist om, at de fire smagskate- 
gorier er de virkelige grundelementer, og at det forholder sig så 
simpelt. I stedet diskuteres det blandt eksperter, hvorvidt der ek- 
sisterer en lang række af forskellige smage.' 

Smagssansen står ikke alene og kan ikke betragtes som adskilt fra 
de andre sanser. Forud for at smage vil man i mange tilfælde have 
lugtet til maden. Og lugten eller duften udgør en væsentlig del af 
smagen. De fleste, der har prøvet at miste lugtesansen midlertidigt, 
kender til, hvordan smagssansen samtidig reduceres. 

Lugtesansen bliver imidlertid meget hurtigere end smagen vant 
til nye lugte. Det er den fysiologiske forklaring på, at den første bid 
af eksempelvis et æble er noget særligt, og at allerede den anden bid 
opfattes anderledes end den første.” 

Men smagen afhænger ikke blot af de andre sanser; det er 
tydeligt, at den lige såvel er påvirket af en række andre forhold. 
Smagen har et biologisk grundlag, men den er samtidig formet af 


! Farb, Peter and George Armelages: Consuming Passions. The anthropology of 
Eating, p. 21. Se også John, L. Smith: The Psychology of Food and Eating, p. 55. 
? John, L. Smith: The Psychology of Food and Eating, p. 59. 

den kultur, man lever i. Rå og endnu varme sælhundeøjne er en 
stor delikatesse blandt grønlandske fangere, mens de fleste danskere 
nok ville have svært ved at sluge dem.” Smagen formes af den 
kontekst, det vil sige den kultur, den konkrete situation, den 
sindsstemning, hvori den finder sted. Ligesom de fleste musikstyk- 
ker, malerier, teaterstykker gør det. Neurobiologisk forskning har 
vist, at smagen memoreres af hjernen i form af kemiske signaler, 
bestemte markører eller bestemte cellulære/neurale mønstre. Den 
har også kunnet vise, at disse signaler eller mønstre afhænger af en 
række parametre, som ikke sidder på tungen, men som er sociale, 
emotionelle, biologiske, symbolske etc. Det kommer ikke som 
nogen overraskelse for madelskere, for inden for gastronomien har 
man været klar over dette længe før, de neurale forskere har kunnet 
vise det på molekylært og cellulært niveau. Den franske filosof 
Michel Onfray skriver, at »alle gourmeter ved, at en del af menuens 
mystik består i ordenes poesi og at dens titel skjuler, afslører, gem- 
mer, viser, lader gætte eller formode handlinger og kunstgreb, som 
har muliggjort naturproduktets passage til sin kultiverede frem- 
toning.«* Alt sammen med det formål at sætte den spisende i den 
rette stemning. 

Efter smagen følger fordøjelsen. Fordøjelsen starter hos menne- 
sket allerede i munden. Spyttet indeholder bakterier og enzymer, 
som starter nedbrydningen af maden. Når man spiser, er det en 
bestemt del af de ydre fysiske omgivelser, først og fremmest en 
bestemt del af den organiske eller levende natur, der optages i 
kroppen. Den ydre omverden bliver i spisningen til en del af den 
spisende, og spisningen er i den forstand en inderliggørelse af 
omverdenen. Når man synker noget bliver det ikke straks til en del 
af éns egen krop, men det placeres i et bestemt hulrum i kroppen, 
nemlig i fordøjelseskanalen. Fordøjelseskanalen, som hos et voksent 
menneske er omkring 12 meter lang og har en samlet overflade på 


7 Jørgen Roos skriver i sine erindringer Vejen til Etah (Net-Bog-Klubben, 1998, 
p. 5) om en af sine rejser til Grønland: »Jeg blev tilbudt en særlig lækker-bidsken, 
den friskskudte sæls ene øje. Man spiser det ved at skære et snit med en skarp 
kniv, og derefter trykke indholdet ud i munden, som var det en stor vindrue. 
Man skal huske at spytte »stenen« ud, det er nemlig linsen i sæløjet.« 

* Onfray, Michel: La raison Gourmande. Philosophie du goût, p. 54. 

ca. 400 m” (svarende til en tennisbane), kan betragtes som en indre 
yderlighed, den er en kanal eller et rør, der går gennem mennesket. 
Det, man finder i fordøjelseskanalen, er ikke menneske, men en del 
af det er på vej til at blive det. 

I fordøjelseskanalen, hvis indhold altså endnu ikke er krop, fin- 
des et andet liv i form af bakterier, svampe og andre mikroorganis- 
mer, som er absolut nødvendige for, at vi kan optage maden, og 
som vi ikke kan leve foruden. Der findes omkring 100.000 mil- 
liarder bakterier i fordøjelseskanalen, og der er dermed flere 
bakterier end kropsceller i mennesket.” Men fordøjelseskanalen er 
ikke ren yderlighed, sådan som man forstår ved begreberne om- 
givelse eller miljø. Det er som nævnt en indesluttet yderlighed. 
Fordøjelseskanalens indhold befinder sig i et grænseområde, der gør 
det svært at definere: Det er inderlighed uden at være krop, og det 
er yderlighed uden at være omgivelse. I spisningen konfronteres 
mennesket med en basal og grundlæggende form for forvandling: 
Omgivelsernes fremmedhed bliver gennem spisningen til én selv, 
til éns egen krop. Der er tre niveauer i denne forvandling: 


1. Inkorporation (af in + corpus: optagelse i kroppen, indlemmelse): 
Spisning og synkning, hvor maden kommer ind i kroppens hul- 
rum, fordøjelseskanalen. 

2. Fordøjelse (på græsk: pepsis): Omsættelse eller omdannelse af 
maden. 

3. Inkarnation (af latin caro, carnis: kød): Det fordøjede optages i 
kroppen og bliver til kød — til menneske. 


I indlemmelsen er den spiste omverden stadig ydre inderlighed,” 
under fordøjelsen er omverdenen omsat, og dermed hverken om- 
verden eller krop, og i inkarnationen er omverdenen omsat og 
legemliggjort som menneske. 

I alle levende væsner er sådanne åbninger som munden, der 
tillader det fremmede at blive til én selv, en nødvendighed. Men 


5 Michaelsen, Kim Fleischer: »Probiotika — Bakterier, der fremmer sundheden<, 
p. 38. Mange af disse bakterier er af stor betydning for sundheden. En del 
bakterier binder sig til tarmcellerne og påvirker på den måde kroppen. 


€ Se Lars-Henrik Schmidt: Smagens analytik, p. 83. 

åbningerne gør samtidig organismerne sårbare overfor ‘fjendtlige’ 
indtrængere, såsom sygdomsfremkaldende bakterier og vira. Det 
imødegås ofte ved religiøse ritualer, for eksempel lader nonner fra 
den græsk ortodokse kirke sig velsigne før og efter måltidet for at 
beskytte sig imod de farer, der er forbundet med ‘åbningen’ og 
‘lukningen’ af kroppen i forbindelse med måltidet.” 

Passager og overgange fra én tilstand til en anden anses for 
farlige, fordi tingene i overgangen, det vil her sige i fordøjelsen, 
befinder sig i en mellemtilstand, som ikke kan defineres. Det er 
hverken det, som det har været eller det, som det er ved at blive.” 
Æblet jeg nu har spist, er ikke længere et æble, men det er heller 
ikke optaget af min krop endnu. Hvor begyndelsen og slutningen 
markerer en vis synlig orden, markerer mellemformen uformelig- 
hed, uorden og endog kaos. Uordenen er uforudsigelig og kan po- 
tentielt antage nye og ubehagelige former.” Man kan for eksempel 
blive alvorligt syg under den proces, hvor maden forvandles/ 
fordøjes og bliver til menneske. Derfor er forvandlinger ofte om- 
givet af ritualer, der skal skabe kontrol eller begrænse risiciene, der 
opstår under forvandlingen. 

Overgangsritualer symboliserer ofte død og genfødsel, som når 
en dreng forlader sit drengeliv, og så at sige "dør som dreng for at 
blive ‘genfødt’ som voksen mand. Perioder mellem død og gen- 
fødsel, hvor den gamle form nedbrydes og endnu ikke er opstået 
som ny, er lovløse og ukontrollerbare. I spisningen dør omverde- 
nen for at genfødes i vores kropslighed. Faren består i uordenens 
og formløshedens uforudsigelighed. Omverdenen kan være dræ- 
bende for os, for vi kan selv blive spist i spisningen — og omver- 
denen genfødes som sig selv på bekostning af vores krop. 

Inkarnationen som følger spisningen fik den tyske filosof Ludwig 
Feuerbach (1804-1872) til at formulere sig således: Man er hvad man 
spiser — Der Mensch ist, was er ift.” Feuerbach ønskede at give et 
materialistisk svar på det centrale spørgsmål, som den tyske filosof 


7 Lupton, Deborah: Food, the Body and the Self, p. 16. 

ë Douglas, Mary: Purity and Danger: An Analysis of Concepts of Pollution and Taboo, 
p- 95-98. 

? Op. cit. p. 97. 

W Feuerbach, Ludwig: Die Naturwissenschaft und die Revolution, p. 360. 

Immanuel Kant (1724-1804) godt 50 år tidligere havde stillet i sin 
antropologi, nemlig: Hvad er mennesket? — Was ist der Mensch? 
Feuerbach lagde ikke selv skjul på sit yderst materialistiske syns- 
punkt. Han gjorde snarere en dyd, men også en provokation, af 
det. Hans materialistiske filosofi tog udgangspunkt i den tids frem- 
voksende og succesrige ernæringsvidenskab. Sammenligningen 
mellem kroppens kemiske sammensætning og madens kemiske 
sammensætning påviste mange lighedspunkter, og det var derudfra 
Feuerbach drog sin ekstreme konklusion. Den fremvoksende na- 
turvidenskab havde besvaret Kants spørgsmål. Og lighederne er 
slående: Man får for lidt jern, og det kan måles i blodet som 
jernmangel, man spiser fedt og bliver fed, man spiser magert og 
bliver mager, man spiser sundt og bliver sund, man spiser lykke- 
piller og bliver lykkelig, man spiser gulerødder og bliver . . Nej, 
det er absurd, og ethvert barn ved i dag, at man ikke bliver det, 
man spiser. Ligheden findes kun på et molekylært plan og selv dér 
med begrænsninger. Mennesket er netop noget andet end det, det 
spiser. I et fysiologisk perspektiv er mennesket ikke det, det spiser, 
for i fordøjelsen forløber også biokemiske processer, der nedbryder 
indkomne molekyler og opbygger nye. Her er stof, der forvandles, 
og netop derfor ikke er det samme. 

Den tysk-amerikanske filosof Hans Jonas (1903-93) udvikler 
netop det synspunkt, at mennesket ikke er det, som det spiser. I sin 
bog Das Prinzip Leben fra 1973, hvor Jonas udfolder sin biologiske 
filosofi, skriver han, at levende væsner aldrig er de samme set ud fra 
et stofligt synspunkt. Alligevel forbliver selvet sig selv på trods af, 
at det ikke forbliver det samme stof. Hvis en organisme viser sig at 
være stofligt identisk på to forskellige tidspunkter, er det fordi, den 
ikke længere er levende, men død." Stof-skiftet (metabolismen) er 
en absolut nødvendighed for, at de levende organismer kan forblive 
de samme og bevare deres individualitet. »Selvhed« (på tysk bruger 
Hans Jonas begrebet »Selbstheit«) er båret af den stadige omdannel- 
se og fornyelse af stoftet. Stoffet er væsentligt som substans, men 
»tilfældigt« for organismens karakter. Karakteren består, mens stof- 
fet konstant udskiftes. Organismens egen identitet falder derfor 


" Jonas, Hans: Das Prinzip Leben, p. 145. 

ikke sammen med den stoflige identitet. Tidsligheden bliver derfor 
for Jonas et lige så fundamentalt træk ved levende væsner som 
rumligheden og stofligheden. 

Levende væsner, inklusive mennesket, må spise for at leve, og 
det, der spises, er verden. Behovet for næring vækker eller frem- 
kalder de levende væsners sanselighed. Sanseligheden er rettet ud 
mod verden. Sulten gør det nødvendigt for organismer at åbne sig 
for verden. Åbenheden i mødet med verden muliggør erfaringen 
af verden. Jonas beskriver organismens åbenhed som sultens trans- 
cendens. Det er manglen på stof (næring), der får organismen til at 
gribe ud efter verden, til at begribe og sanse: Det at-have-en- 
verden er livets transcendens.” For individet er verden fremmed, 
og jo mere det levende væsen udgør en samlet enhed, det vil sige 
jo mere det fremstår som adskilt fra verden, desto større er behovet 
for at have en stor kontaktflade med verden: Simple levende væs- 
ner som bakterier er tæt på miljøet og naturen og har en begrænset 
sanselighed. Den komplekse struktur i mere udviklede levende 
væsner gør dem mere adskilte fra miljøet, og de har derfor større 
behov for viden om omgivelserne for at kunne orientere sig. Der- 
for er deres sanser også mere udviklede. 

Hvis "man er hvad man spiser” kan have nogen betydning i dag, 
er det derfor ikke ud fra en materialistisk betragtning. Stoftet er 
tilfældigt, det kunne lige så godt have været noget andet stof, mens 
organisationen, eller man kunne sige den specifikke inkarnation af 
stoftet, giver det levende dets individualitet. Når Feuerbachs afo- 
risme alligevel stadig siger os noget, er det fordi, spisning er en 
kræsen omgang med naturen, det sociale og én selv. Når man ikke 
lader sig gennemstrømme af hvilket som helst stof, er det ikke blot 
fordi, man i valget af mad ‘vælger sin stoflighed”, men fordi valget 
af mad er et udtryk for éns selvforståelse"? og gør én til den man er: 
Jeg spiser ikke kød, fordi jeg ikke vil spise noget, der er besjælet. 
Jeg går ind for et samfund, hvor man ikke slår dyr ihjel. Jeg er ikke 
en af dem, der slår dyr ihjel. Der er plads til både dyr og mennesker 
på Jorden. Eller: Jeg spiser kød, fordi dyr ikke kan tænke, og jeg 


2 Op. cit. p. 159. 
3 Se f.eks. Baudrillard, Jean: La société de consommation, p. 123ff. 

mener de er en naturlig del af fødekæden. Jeg går ikke ind for, at 
dyr kræver særlig behandling, deres funktion er at levere føde til 
mennesker. Jeg er en af dem, der mener, at landbruget alene skal 
drives rationelt ud fra en økonomisk betragtning, og at velfærd for 
mennesket er det højeste mål. 


Måltidet og retten 

Den tyske sociolog Georg Simmel (1858-1918) kæder i sit lille 
essay Måltidets sociologi fra 1910 måltidet sammen med refleksioner 
over forholdet mellem individualitet og fællesskab. For det første 
opfatter Simmel maden som ekstremt individuel: 


Det jeg tænker, kan jeg lade andre vide; det jeg ser, kan jeg lade 
andre se; det jeg siger, kan hundreder høre — men det som den 
enkelte spiser, kan en anden under ingen omstændigheder spise. 
På ingen af de andre højere områder finder dette sted, at det som 
den ene vil have, må den anden ubetinget give afkald på.” 


Under måltidet overskrides, eller transcenderes, individualiteten og 
bliver til fællesskab. Simmel fremhæver den kristne nadver som det 
ritual, hvor ophævelsen af spisningens egoistiske individualitet 
finder sin mest sublime form. Under nadveren, hvor brødet iden- 
tificeres med Jesu liv, er det netop ikke sådan, at det den ene spiser, 
må den anden give afkald på, men alle får i nadveren det hele, og 
alle får det samme. 

Den fælles spisning udløser en uhyre socialiserende kraft, som 
forvandler den fremmede til en ven.” Det fælles måltid tilsidesætter 
egoismen og knytter individer sammen om en fælles identitet. Man 
tilsidesætter sin egen egoistiske behovstilfredsstillelse for at dele 
med andre. Det er måltidets særlige styrke, at det på trods af at spis- 
ningen i bund og grund er egoistisk og egennyttig, mere end noget 
andet besidder egenskaben til at indstifte fællesskabet. Spisningen 
er den laveste og mest egoistiske fællesnævner, og derfor ligger der 
i måltidet muligheden for at ophæve individualiteten og indstifte 


4 Simmel, Georg: »Soziologie der Mahlzeitx, p. 140. 
5 Op. cit. p. 141. 

et fællesskab, som ikke stiller krav om særlige kompetencer, men 
som alle forudsætningsløst kan deltage 1. Måltidets indstiftelse af 
fællesskabet sker ud fra en almen sult, der må styres. Sådan opstår 
kulturen og civilisationen. 

I måltidet forliges det individuelle og det sociale, der indgås en 
social kontrakt eller en pagt. Den ændring af måltidets æstetiske 
stilisering, der, som vi skal se, tog sin begyndelse i 1700-tallet, var 
samtidig begyndelsen på en nyorientering af bordets takt og tone. 
Tallerknen og glasset symboliserer den orden, som regulerer for- 
holdet mellem egoistisk individualitet og fællesskab; tallerknen og 
glasset sikrer, at den enkelte får sin del af helheden og sætter sam- 
tidig grænserne for, hvad den enkelte kan tage af helheden, da man 
ikke kan tage mere, end der kan være på tallerknen. Det er en 
socialiseret distancering til dyret i mennesket og til den laveste 
fællesnævner. 

Måltidet og fødevarerne er i kraft af, at vi alle må have noget at 
spise, særligt velegnede som symboler for solidaritet og fællesskab. 
»Fødevarer«, skriver Leslie Gofton, »symboliserer ikke blot kul- 
turelle værdier, men er også medium for udvekslingen af sociale 
relationer, fra den intime situation ansigt til ansigt i familien, til 
relationen mellem regioner og nationer.«'? I grønlandske fanger- 
samfund ser man ofte, at det er uhøfligt at takke for maden. Man 
deles altid og med selvfølge om den mad, som jægerne hjembrin- 
ger. Da grønlandsfareren Peter Freuchen således takkede en grøn- 
landsk fanger for maden, svarede han: »Du skal ikke takke for det 
kød du får; det er din ret at få din del. Her i dette land ønsker 
ingen at være afhængig af andre. Derfor er der ingen, der giver 
eller modtager gaver, for derved bliver man afhængig. Med gaver 
skaber man slaver ligesom man med piske skaber hunde.«"” At 
takke for maden er derfor at takke for noget, som man ikke be- 
høver takke for, fordi alle har lige ret til mad uanset hvem, der har 
hjembragt den. At takke for maden er derfor et tegn på manglende 
solidaritet: Du har givet mig noget, og ved at jeg takker dig, er vi 


1" Gofton, Leslie: »Bread to Biotechnology; cultural Aspects of Food Ethics.« I 
Mepham, Ben (ed.): Food Ethics, p. 121-122. 
” Freuchen, Peter: Book of the Eskimo, p. 154. Min oversættelse. 

kvit. I stedet for at takke for maden hylder man jægerens dygtig- 
hed. 

Begrebet ret har to betydninger på dansk, dels en juridisk som et 
sæt af regler for hvad der er lovligt, og hvad der er ulovligt og dels 
en ret som i et måltid, en anretning eller en madret. Etymologisk 
menes de to betydninger at have en fællesgermansk oprindelse i 
rextia, der er afledt af rextian, der betyder ‘at rette” eller ‘at gøre 
lige”. Betydningsudviklingen til 'madret”, som egentlig betyder, 
hvad der er tilberedt eller anrettet, er påvirket af betydningsudvik- 
lingen af nedertysk ‘richte’, som har samme oprindelse.'? 

Lidt spekulativt kan man sige, at i det grønlandske fangersam- 
fund gælder, at man har ret til sin ret, og ordets dobbeltbetydning 
peger på, at dette kunne have været en helt grundlæggende 
rettighed i fangersamfundet; retten til at få del i maden — også selv 
om man ikke selv har skaffet den eller gjort sig fortjent til den. 
Med Simmel i tankerne kan man sige, at mad-retten i juridisk og 
gastronomisk betydning grundlægger fællesskabet. Men også at 
mad-retten er grundlæggende for anerkendelsen af den enkelte som 


en del af fællesskabet. 


Fra diætetik til fødevareetik 

Fødevareetik er nyt som begreb, men ellers er der en lang tradition 
for at forbinde etik og mad, som 1 antikkens diætetik (eller 
diæt-etik). Hos den antikke læge Hippokrates (460-377 f.Kr.) fin- 
der man den opfattelse, at menneskets mad i begyndelsen var som 
dyrenes, men at mennesket efterhånden har distanceret sig fra den 
naturligt givne næring ved at tilberede maden. Antikkens diætetik 
forbandt mad og kropslig sundhed; diæten var den mad, der kunne 
bidrage til helbredelsen af den syge.” Den franske filosof Michel 
Foucault (1926-1984) gør opmærksom på, at diæten ikke blot var 
medicin, den var også en tænkemåde for menneskets livsførelse og 
de regler, der styrede denne livsførelse. Når diætetikken anses for 
et spørgsmål om livsførelse og eksistens, bliver diætetikken også en 


8 Katlev, Jan: Politikens etymologiske ordbog. Dobbeltbetydningen findes i en række 
sprog: norsk: rett, svensk: rått, tysk: Gericht. 
” Foucault, Michel: Histoire de la sexualité II. L'usage des plaisirs, p. 132. 

overvejelse over det gode liv — med maden.” Den rette kost sættes 
i relation til den rette livsførelse. Målet er en slags livskunst; den 
sunde krop og den sunde sjæl. Diætetikken er etisk, når den anviser 
en måde at leve det gode liv på: Undgå overdrivelser, men spis 
mådeholdent (tempereret). Diætetikken er en reflekteret balance- 
gang mellem for lidt og for meget; det er en omsorg rettet mod éns 
egen krop og selvet. Diætetikken er en selvets teknik, som Foucault 
udtrykker det. 

I det Gamle Testamente finder man en religiøs diætetik, idet der 
skelnes mellem det som er tilladt, og det som er forbudt at spise. I 
femte Mosebog hedder det: »De dyr I må spise er følgende ...«, og 
lidt senere: »Men følgende må I ikke spise ...«”" Det har bl.a. været 
forsøgt at begrunde forbudene rationelt, som udtryk for forebyg- 
gende hygiejniske foranstaltninger. Teksten i femte Mosebog skulle 
således være at sammenligne med nutidens fødevarekontrol. I nogle 
tilfælde kan det være sandt, at nogle dyr er forbundet med større 
sundhedsrisiko end andre, men det er undtagelsen. Vigtigere er det, 
at forbudene og tilladelserne indstifter en bestemt livsførelse og 
dermed først og fremmest bidrager til at skabe en kulturel identitet, 
i og med at det er en selvets teknik, i dette tilfælde jødedommen. 

I det nye testamente mister maden imidlertid meget af sin 
moralske betydning.” Madens relation til den moralske identitet 
opløses. Mattæus-evangeliet kan læses som et direkte opgør med 
det Gamle Testamente. Jesus siger: »Hør og forstå: Ikke det, der går 
ind i munden, gør mennesket urent, men det, der går ud af mun- 
den gør mennesket urent” Da disciplene ikke forstår ham, beder 
de ham forklare. Og han svarer: »Forstår I ikke, at alt hvad der 
kommer ind i munden, går ned i maven og føres ud på det dertil 
bestemte sted? Men det, som kommer ud af munden, udgår fra 
hjertet, og det gør mennesket urent. Thi fra hjertet udgår der onde 
tanker, mord, ægteskabsbrud, utugt, tyverier, falske vidnesbyrd, 
bespottelser. Det er den slags ting, der gør mennesket urent; men 


2 Foucault, Michel: Histoire de la sexualité II. L'usage des plaisirs, p. 133. 

” Femte Mosebog, 14:4-21. 

"7 Det er tesen hos Zwart, Hub: »A short History of Food Ethicsc, p. 118, og som 
jeg eksemplificerer i det følgende. 

% Mattæus, 15:10-11 

at spise med uvaskede hænder gør ikke mennesket urent.” Hvis 
spisereglerne skulle have haft et hygiejnisk sigte, ophæver Jesus 
dem her ved at sige, at uvaskede hænder ikke gør mennesket urent, 
og at det er lige meget hvad man spiser. Det, som tæller for Jesus, 
er den åndelige føde: »Arbejd ikke for den mad, som er forgænge- 
lig, men for den mad, som varer til evigt liv, den, som menneske- 
sønnen vil give jer.«” Den jordiske mad skal i stedet lede tanken 
hen på det guddommelige. I Lukas-evangeliet siger Jesus om brø- 
det: »Dette er mit legeme, som gives for jer; gør dette til ihukom- 
melse af mig!« Om vinen siger han: »Denne kalk er den nye pagt 
ved mit blod, som udgydes for jer.” Dette sted i Lukas-evangeliet 
blev senere baggrunden for nadverens indstiftelse. Nadverens 
teofagi (gudsspise), hvor Kristi legeme spises i form af en oblat og 
Kristi blod i form af vin, er et af kristendommens helligste mysteri- 
er: Kristus’ fysiske tilstedeværelse som brød og vin. 

Nadveren kobler billedligt den fysiske verden til troens: Yderlig- 
heden, den fysiske verden, fortæres og gøres til inderlighed for at 
vise sig som tro. Det viser, hvor kraftfuld en metafor spisningen er 
for menneskets tilegnelse af verdenen; hvordan verden gøres til en 
del af menneskets egen kropslighed, og hvordan natur (mad) for- 
vandles til kultur og tro. 

Fra det Nye Testamente og nadveren tager vi et stort spring 
frem i tiden til 1600-tallet, hvor der igen sker noget essentielt med 
maden. Den franske historiker Daniel Roche mener, at det er med 
merkantilismens fremkomst i slutningen af 1600-tallet, at man i 
Frankrig ser de første tegn på, at mad bliver til varer.” På dansk 
fører det ligefrem til, at vi får begrebet føde-varer. Begrebet føde- 
varer betoner det merkantile og markerer via udvekslingen, at det 
ikke er de samme mennesker, som frembringer og forbruger 
maden. Der er nogle, der producerer og sælger, mens andre køber 
og forbruger. Det er blevet trivielt at bemærke, at der bliver 
længere og længere mellem dem, der producerer mad, og dem der 


4 Mattæus, 15:16-20 

3 Johannes, 6:27-28 

% Lukas, 22:19-20. 

7 Roche, Daniel: Histoire des choses banales. Naissance de la consommation XVII- 
XIX siècle, p. 27. 

spiser den, at afstanden fra jord til bord og fra bonde til kunde 
stadig vokser. Der kan helt sikkert fremhæves mange fordele ved 
denne arbejdsdeling og rationalisering, men man skal på den anden 
side heller ikke være blind for de problemer, som rationaliseringen 
medfører. Den kultiverede distancering til madens oprindelse, hvor 
mad bliver til fødevarer og mennesker til forbrugere, er en af- 
standtagen både til naturen, de mennesker der frembringer maden, 
og som vi skal se, til én selv. 

Med nationalstaternes opblomstring i 1800-tallet bliver det efter- 
hånden almindeligt at betragte det som statens pligt at sikre befolk- 
ningen føden. Sulten anses ikke længere blot som et naturfæno- 
men, men bliver et moralsk problem og et anliggende for samfun- 
det. I Bertolt Brechts opera Die Dreigroschenoper? (på dansk Laser og 
pjalter) fra 1928 synger Mackie Messer og Jenny fra den kriminelle 
underverden balladen Denn wovon lebt der Mensch? (Hvad lever 
mennesket af?): »Først må I give os noget at æde, derefter kan I 
snakke — og først da kan vi begynde. For først må det også være 
muligt selv for fattige mennesker at få deres del af livets brød.” 
Balladens berømte aforisme lyder: »Erst kommt das Fressen, dann 
kommt die Moral« (Først må vi have noget æde, og først derefter 
kommer moralen). Sulten tilsidesætter moralen hos den, der sulter. 
For at redde sit eget skind er den sultende klar til at bryde med sin 
egen og samfundets moral. Sult fører til amoralske og asociale 
handlinger, og bl.a. derfor bliver det også en samfundsopgave at 
forhindre sult. Brechts aforisme siger, at mennesket, når det ikke 
sulter, netop kan handle moralsk. Mæthed er dog ikke nogen ga- 
ranti for moralske og retfærdige handlinger. Men mætheden lader 
etikken komme til orde, den skaber et rum for en diskurs om 
etikken, og den lader etikken blive et tema i debatten. Og den 
meættes første forpligtelse er at undgå, at nogen sulter, at sikre en 
rimelig og retfærdig fordeling af fødevarer. Tilsidesætter sulten 
etikken, så er det at lade alle stille sulten at lade alle komme til 
deres ret i gastronomisk og juridisk forstand, og det er at sætte etik- 
ken på dagsordenen. 


% Brecht, Bertolt und Kurt Weil: Die Dreigroschenoper. Indspilningen med Lotte 
Lenya som Jenny på CBS 1972 kan anbefales. 
” Min oversættelse. 

Fødevareetikken i produktionshistorien 

Det er som sagt ikke for meget at sige, at mange forbrugere har fået 
smag for etik.” Men det er også en smag, der ledsages af mange 
frustrationer. Debatten om fødevareproduktionen har aldrig været 
livligere, om det så gælder gensplejsede fødevarer eller velfærden 
blandt danske svin. Men megen omtale betyder ikke automatisk, 
at der også gøres meget. Her udfolder sig noget som egentlig burde 
være etikken fremmed, men som alligevel er meget udbredt, nem- 
lig etik uden handling. Forbrugerne har etiske holdninger, men 
handler ikke derefter. Det viser den ene undersøgelse efter den 
anden.” Men i stedet for at opgive for etisk forbrug stiller denne 
bog spørgsmålet: Hvad skal der til, for at forbrugerne kan udfolde 
deres etik som handling? 

Lad os først se på, hvad man kan forstå ved etik. Etikken har et 
praktisk sigte, som hvis vi skal følge Aristoteles i hans Nicomacheiske 
Etik, stræber efter det gode.” Men hvad er det gode, og hvad er 
den gode handling? Det er det, etik handler om. Etik handler om 
at besvare dette spørgsmål. I etikken må man derfor tænke eller 
forestille sig, hvad det gode er. Det er visionen om det gode liv, der 
lykkes. Men det skulle nødigt blive ved visionen, etikken skal føres 
ud i livet, og den skal kunne blive til praksis, det vil sige til hand- 
ling. 

Handlinger udspiller sig altid i situationer. Situationer er ka- 
rakteriseret ved at være åbne, således forstået at der i den enkelte 
situation er mulighed for at foretage forskellige handlinger, gode 
som mindre gode. Situationer kan minde om hinanden, men er 
aldrig fuldstændig ens. Det betyder for det første, at den etiske 
refleksion, der tager sit udgangspunkt i almene eller universelle 
overvejelser over, hvad det gode liv er, hver gang må ‘formidle’ 
mellem det almene og det konkrete i situationen. Etikken må, som 


% Jf. f.eks. Nordisk Ministerråds rapport fra 2001 med titlen Forbrugernes fornem- 
melse for etik. Titlen er nok lidt misvisende, for rapporten viser, at forbrugerne 
ikke har nær samme fornemmelse for etik som Smila har for sne (titlen henviser 
til Peter Høegs roman: Frøken Smilas fornemmelse for sne, 1992). 

" Se f.eks. Nordisk Ministerråd: Forbrugernes krav til fødevaremærkning og vare- 
information. 

> Aristoteles: Den Nicomacheiske Etik, p. 13-14. 

almen vision om det gode liv, reflekteres ind i den konkrete situ- 
ation for at kunne vise, hvad den gode handling er.” 

At handlinger altid udspiller sig i situationer betyder også, at man 
ikke befinder sig i et tomt rum, i et intet, men netop befinder sig 
i relation til noget andet. At være i en situation er netop at være i 
en bestemt position i forhold til noget andet, til andre personer, 
andre levende væsner og til ting. Visionen om det gode liv må 
nødvendigvis indbefatte andre, for liv står aldrig alene, men altid i 
relation til andre. Handlinger udfolder sig ikke i tomrum, men altid 
i forhold til andre eller til noget andet. Etikken opstår i den andens 
nærvær, eller som den franske filosof Emmanuel Lévinas (1905- 
1995) formulerer det i bogen Totalitet og uendelighed: »At sætte 
spørgsmålstegn ved min egen spontanitet i den Andens nærvær 
kalder man ek" Det gode liv, som ikke blot kan være mit eget 
gode liv, omfatter også andre end mig selv, og jeg må også kunne 
tænke det gode liv fra deres situation ved at sætte mig i deres sted. 
Det har fået den franske filosof Paul Ricæur til at sige, at etik er 
visionen om det gode liv med og for andre.” 

Men Ricæur blev ikke stående ved det. For vi lever ikke kun i 
nære relationer ansigt til ansigt, men befinder os i et større sam- 
fund, hvor retten, som vi har set, skal sikre lighed og retfærdighed. 
Retten i samfundet varetages af institutioner. Derfor kan Ricæur 
formulere etikken som visionen om det gode liv med og for andre 
i retfærdige institutioner.” Fødevareproduktionen kan siges at være 
en sådan institution. Jeg kan derfor formulere fødevareetikken som 
visionen om det gode liv med og for andre i retfærdige fødevareproduktioner. 

Når fødevareetikken opfattes sådan, at den ikke blot vedrører 
den egennyttige husholdning, men er et etisk emne, der rækker ud 
over den enkelte, er det fordi, fødevareproduktionens etiske be- 
tydning skal findes i samfundet, mennesket og naturen. Maden gør 


3 Der er således forskel på etik og normer. Etikken er begrundet, mens normer 


er ureflekterede for så vidt, at de er rene anvisninger som »du må ikke . . .« eller 
»du skal altid . . .« uden henvisning til nogen begrundelse eller til den konkrete 
situation. 


3 Lévinas, Emmanuel: Totalitet og uendelighed, p. 33. 
3 Ricæur, Paul: Soi-möme comme un autre, kapitel 7. 


3 Op. cit. p. 202. 

en forskel, den er ikke lige gyldig i den forstand, at det ene er lige 
så godt som det andet. Selvom man ikke synes, det gør en forskel 
for én personligt, og man er ligeglad med maden, bare den smager, 
eller bare man bliver mæt, så er det svært at benægte, at det gør en 
forskel for samfundet og naturen, om vi frembringer fødevarerne 
på den ene eller den anden måde. 

Men det er ikke alt det, der har betydning, der også er etisk. En 
orkan kan have stor betydning, men nogen etisk betydning har 
orkanen i sig selv ikke. Til betydningen må vi tilføje intentionen 
eller motivationen. Der skal stå en vilje bag, som har besluttet at 
gøre enten sådan eller sådan, og som har truffet et valg. Der skal 
være nogen, der tager en beslutning om at gøre noget. For hand- 
lingens intention rummer et mål, en forestilling om hvordan tinge- 
ne vil kunne blive. Etikken kan være en stræben efter det gode liv, 
den kan være maksimeringen af nytten for flest mulige mennesker 
eller noget tredje; i alle tilfælde ligger der en intention bag, og in- 
tentionen rummer et mål, en vision, og dermed en etik. 

Men hvordan udfolder man da fødevareetik i praksis? For det 
første kan man konstatere, at for den forbruger, der ikke kender 
noget til madens produktionsproces, er der ingen fødevareetik. 
Fødevarer og mad er da et etisk tomt ingenting, der i butikken 
eller på bordet præsenteres som ‘dødt levende”, der ikke stiller 
nogen etisk fordring om at blive respekteret i sig selv, som det liv 
det engang var. For denne mad og disse fødevarer kan vi ingen etik 
have. Vi kan have en smag og en æstetik, men ingen etik. At det 
må forholde sig sådan fremgår af, at man ikke kan krænke en 
fødevare i sig selv, man kan kun krænke det levende, forbrugerne 
og samfundet. Hvorfor betragtes det f.eks. som uetisk at sælge mad 
med for mange salmonellabakterier? Næppe fordi man synes, at det 
er synd for den inficerede mad — den er jo alligevel død, men fordi 
det er urimeligt overfor de mennesker, der bliver syge af den. 
Hvorfor bliver det betragtet som uetisk at spise æg fra burhøns? 
Næppe fordi det er en krænkelse af æggene at spise dem, eller fordi 
de er kommet til verden i et bur, men først og fremmest fordi 
hønsene krænkes — og til dels fordi den ernæringsmæssige kvalitet 
kan diskuteres og dermed vil kunne skade forbrugernes helbred. 
Hvorfor kan en kok mene, at den 'smagløse” sammenblanding af 

råvarer er en synd? Det er ikke fordi, det er synd for råvarerne i sig 
selv, men fordi det er en hån imod de mennesker, der kunne have 
nydt en veltilberedt ret, og fordi det er en hån mod det arbejde, der 
er lagt i råvarernes fremstilling. 

Men heldigvis starter vi heller ikke fra absolut ingenting; vi ved, 
at fødevarerne har deres oprindelse i det levende, og at der nød- 
vendigvis må være en produktionshistorie. Vi ved, at der er en histo- 
rie bag fødevarerne, og at denne historie kan være grum og hæslig 
som i en brutal slagtning, lige såvel som den kan være smuk og 
god. Viden om fødevarernes produktionshistorie er den grundlæg- 
gende forudsætning for, at forbrugeren kan forholde sig etisk til 
maden. Produktionshistorien er fødevareetikkens grundlag. Uden viden 
fratages forbrugerne muligheden for at handle etisk, og de bliver 
magtesløse. Sagen om gensplejsede fødevarer kan belyse dette. 
Gensplejsede planter kan potentielt sprede sig ukontrolleret, dels på 
markerne i form af pollen og dels i forarbejdningen og distributio- 
nen, hvor det kan være svært at adskille gensplejsede fødevarer fra 
de ikke-gensplejsede. Myndighederne (EU-kommissionen) har 
forsøgt sig med en 'bagatelgrænse” på 0.9 %, hvor kun fødevarer 
med et indhold på over 0.9 % gensplejset materiale skal mærkes. 
Dermed ville det blive umuligt helt at vælge gensplejsede fødevarer 
fra, og man kunne forvente, at folk langsomt ville vænne sig til den 
gensplejsede mad, og at modstanderne efterhånden ville resignere. 
Det må siges at være et effektivt middel til at holde forbrugeren 
hen i uvidenhed og forhindre, at en etisk stillingtagen fra forbru- 
gernes side udfoldes i praksis. 

Fødevareetikken strækker sig bagud mod madens og fødevarer- 
nes oprindelse. Mod den levende natur, som den er fremkommet 
af og de produktionsforhold, som den er fremstillet under eller 
indgår i sammenhænge med. Etikken vedrører selve frembringelsen 
af mad, lige fra forædlingsfirmaer og landbrug til forarbejdning og 
distribution og handler bl.a. om dyrevelfærd, miljø og arbejdsfor- 
hold. 

Det fortidige kan også siges at være fødevareetikkens problem. 
Fødevareetikken, som den udspiller sig 1 valget af produkter, der 
hvor man handler, besidder en træghed, fordi skaden så at sige 
allerede skal være sket, før den kan vælges fra. Og så er det allerede 

for sent. Som etik peger den bagud i tiden og udgør en slags 
fortidsetik. Det er en umulig etik for så vidt, som man med den ikke 
kan ændre på det gjorte: Varen er produceret — enten under skade- 
lige og ødelæggende betingelser eller på en etisk forsvarlig måde. 
Når fødevareetikken snarere baserer sig på sanktioner af bestemte 
fødevarer, det vil sige i form af et fravalg af fødevarer, hvis pro- 
duktionshistorie man finder uacceptabel, end på et tilvalg af 
fødevarer man ved, at man kan stå inde for, så er faren, at den går 
hen og bliver den mindst ringe etik. Da vælger man blot den mindst 
ringe af de færdige løsninger, man finder på butikkens hylder. 
Fødevareetikken baseret på sanktioner af produktioner, der allerede 
har fundet sted, er ikke éns egen etik, men altid den mindst ringe 
blandt de valgmuligheder, der gives. 

Selvom det er et grundtræk ved fødevareetikken, at den for- 
holder sig til det fortidige ved produktionshistorien, og at dette i 
høj grad er den aktuelle situation for flertallet af forbrugere, synes 
jeg alligevel, at det er en for pessimistisk udlægning af forbrugerens 
muligheder. Hvis forbrugeren per definition først handler, når det 
er for sent, må en af fødevareetikkens grundteser være, at skaden 
kan gøres god igen. Ikke sådan at det gjorte står til at ændre, men 
således forstået at fremtidens produktion bør foregå på en anden 
måde. Dermed peger fødevareetikken ud i fremtiden som en vision 
om den gode produktionshistorie. 

Da de fleste i dag ikke ved noget eller kun meget lidt om pro- 
duktionshistorien, er det relevant at spørge, hvad der sker, hvis 
man intet ved om fødevarernes historie? Svaret vil de fleste nikke 
genkendende til: De skal være billige! Hvert år kan man i Dan- 
marks Statistik læse, at danskerne endnu engang har brugt færre 
penge på fødevarer end året før. Alligevel mener nogle, at føde- 
varerne kan blive endnu billigere. Statens Jordbrugs- og Fiskeri- 
økonomiske Institut har i 2001 i en undersøgelse af, hvad en libe- 
ralisering af fødevaremarkedet ville betyde”, påpeget, at prisen i så 
tilfælde ville falde 9 % på primære fødevarer og 6 % på forarbejdede 
landbrugsvarer. Analysen tager udgangspunkt i teorien om den 


7 Statens Jordbrugs- og Fiskeriøkonomiske Institut: Økonomiske konsekvenser 
for Danmark og dansk landbrug af en fuldstændig liberalisering af verdenshandlen 
med landbrugsvarer«. 

nyttemaksimerende husholdning, det vil sige den husholdning, der 
henvises til, er de private husholdninger og deres egeninteresse og 
ikke samfundets husholdning. Lad os prøve at følge den egennytti- 
ge forbruger og dennes husholdning helt ud på overdrevet, for det 
viser noget om forbrugernes dilemma, som det udspiller sig i prak- 
sis i den moderne og meget komplekse fødevareproduktion. 

Forbrugerne er i en situation, hvor de føler sig snydt på prisen, 
men hvor en sænkning af priserne vil medføre mange andre pro- 
blemer. Sænkes priserne, må landbruget producere mere og med 
færre udgifter. Landbruget er allerede gået langt i den retning. Det 
fører til industrialisering af landbruget. Det går ud over dyrevelfær- 
den, landmandens trivsel, miljøet, landskabet, fødevarekvaliteten 
osv. Enten betaler man som forbruger for meget, og føler man 
bliver snydt (og blot betaler til grossistens store bil), eller man 
betaler for lidt, og føler man får for ringe kvalitet. Tanken om at 
blive snydt piner forbrugeren, så hellere bide i det sure æble; køb 
det billigste, også selvom det er det ringeste, så bliver man i hvert 
fald ikke snydt. Det er ikke nemt at være forbruger, når prisen er 
det vigtigste og det billigste er det værste. 

Butikkerne er smagløse og rodede, for der er ikke råd til den 
gode smag, når kunderne er så nærige. Som forbruger mister man 
sin sunde appetit af at gå på indkøb. Men det skal jo være billigt, 
og det er jo netop derfor forbrugerne kommer til de billigste bu- 
tikker. Det er så billigt og smagløst, at man kun kan blive utilfreds. 
Det vælter ind med utilfredse kunder i de billige butikker. For- 
brugerne insisterer på, at de vil have det billigste, for ellers føler de 
sig snydt. De er utilfredse, fordi det billigste er noget skidt. De 
kommer i hobe til usle butikker med deres utilfredshed og sure 
miner for at få flest muligt billige fødevarer af den ringeste kvalitet. 
Og så er det heller ikke nemt at være butiksejer. 

Butiksejerne kan ikke betale medarbejderne en ordentlig løn 
med de fødevarepriser, og derfor bliver de ansatte også nødt til at 
købe de billige fødevarer. Også butiksindehaverne køber de bil- 
ligste fødevarer, ikke fordi de ikke har råd til de dyre, men fordi de 
ved, at avancen er alt for høj på specialiteterne, delikatesserne og 
den gode kvalitet. Der sælges ganske enkelt så lidt af det, at om- 
kostningerne til distribution overgår varens egen pris med syv alen. 

Det er heller ikke sjovt at være butiksejer, når man ved, man bliver 
snydt hver gang, man køber noget af en ordentlig kvalitet. Så må 
man hele tiden presse grossisterne i pris, så man kan få billige føde- 
varer i butikken. 

Som grossist må man importere varer produceret på den anden 
side af Jorden, for der er hensynet til medarbejderne, miljøet og 
dyrene endnu ringere, og derfor er fødevarerne også endnu bil- 
ligere. Det er hårdt at opsige købsaftaler med de lokale landmænd, 
men man er nødt til det med de priser. Man er tvunget til at 
hjemtage større partier, end der kan produceres lokalt for at gøre 
det rationelt og billigt. Men grossisterne ved også, at det belaster 
miljøet at transportere fødevarer kloden rundt, ofte helt unødven- 
digt, men sådan er markedet, og man bliver nødt til at følge glo- 
baliseringen. Man bliver tung om hjertet ved at tænke på, hvordan 
det kunne være, og så er det ikke nemt at være grossist. 

Men det er sandelig heller ikke nemt at være landmand, når man 
hele tiden bliver presset på prisen, og grossisten siger, at han kan få 
det billigere hos naboen eller i udlandet. Landmanden ryster på ho- 
vedet over butikspriserne, når han ved, hvad han selv får for føde- 
varerne. Det er ikke svært for landmanden at regne ud, at alene 
momsen udgør en større andel af fødevarernes butikspriser end land- 
mandens egen andel. Og det er hårdt at industrialisere de små grise- 
basser og kyllingerne, men man er nødt til det, hvis man vil blive 
i branchen. For at det skal være effektivt og rationelt, må man ud- 
vide, man må gå over til storproduktion og specialisering. Man må 
opkøbe naboens slægtsgård, men den er dyr, for naboen ved kun 
alt for godt, at man er tvunget til at udvide for at blive i branchen. 

Hvis landmændene bare kunne blive enige om at boykotte 
forbrugerne, holde op med at producere billige svin, så ville det 
være realistisk at tro på en bedre fødevarekvalitet og på fødevare- 
etikken. Men fastholdelsen af troen på landbruget som et frit og 
selvstændigt erhverv blokerer for initiativer, der ikke udelukkende 
er motiveret af markedskræfternes frie spil. Dermed bliver land- 
mand indbyrdes konkurrenter, hvor det, der konkurreres på, er 
prisen. Det gør det svært for landmændene at stå sammen om en 
fælles sag. Desuden gør globaliseringen boykot latterlig og gam- 
meldags. 

Det er situationen, som det danske fødevaremarked befinder sig 
ii dag. En ond spiral, hvor egennytten, bogholderiet og den øko- 
nomiske rationalitet prioriteres over etikken. Hele markedet er 
indrettet således, at produktionshistorien forbliver skjult. Og det er 
ikke nogen let sag at synliggøre produktionshistorien. Det kræver 
en indsats, som de færreste har tid til, og som det også ville være 
urimeligt at forvente af forbrugerne. Som spisende borger og som 
forbruger af fødevarer ser man kun maden i dens æstetiske og 
kultiverede form. Man ser ikke maden i dens etiske sammenhæng. 
Man ser ikke, at maden har en oprindelse og en historie. Man ser 
ikke længere landbruget og alle de andre processer, der er invol- 
veret i at bringe maden frem til supermarkederne og tallerknerne. 
Og man ser ikke fremad, hvordan maden former mennesket og 
samfundet. Relationerne fortaber sig, sammenhængene, som føde- 
varerne indgår i, forbliver skjulte for forbrugerne. 

KAPITEL 2 
Forstand på mad 


Fødevarer og mad er sanselige og kropslige fænomener, der appel- 
lerer til vores sanser. Men sanseligheden og kropsligheden er i 
vores kultur blevet marginaliseret til fordel for en intellektualiseret 
og rationel forståelse af fødevarerne og til dels også maden. 

Det er selvfølgelig noget af en påstand. For som de fleste vil have 
bemærket, oplever vi i disse år en ekstrem æstetisering og dermed 
sanseliggørelse af maden. Er fokuseringen på gastronomien ikke 
netop en fremhævelse af det sanselige og kropslige? Jo, det er det, 
men det er en éndimensionel og isoleret sanselighed, der kun 
gælder ved bordet. Det er en æstetisering, som kun gælder maden 
som kultur og ikke som natur. 

Det er en æstetisering på måltidets hedonistiske præmisser. Det, 
vi er vidner til, er i mangt og meget fødevarernes intellektuali- 
sering. Intelligens kommer af latin intelligere, der betyder at forstå 
eller fatte. I vores forsøg på at forstå eller fatte fødevarer ud fra 
videnskabelige, økonomiske og gastronomiske præmisser fortræn- 
ges andre måder at forholde sig til fødevarerne på, herunder den 
etiske. 

Sansning og tænkning er ofte blevet fremstillet som to forskellige 
erkendelsesformer, der ikke har meget til fælles. Sansningen be- 
skrives som før-begrebslig, før-rationel og instinktiv. Den finder 
sted før tænkningen. Det er populært at udtrykke det således, at 
kroppen allerede har erkendt, før tanken be-griber. Målt med den 
moderne fødevareproduktions målestok er sanseligheden blind: 
Smagen af vanilje behøver ikke signalere vanilje, men kan lige så 
vel være en syntetisk efterligning. Stoffet bedrager ikke, for det er, 
hvad det er, det er på en måde sanserne, der bedrager subjektet. 
Der er god grund til ikke at stole på sanserne i en moderne mad- 
kultur. 

Krop-sjæl dualismen kendes fra mange forhold. Menneskets for- 
hold til maden og fødevarerne befinder sig i en spænding mellem 

disse to poler. Mellem brugen af den kølige og beregnende fornuft 
til frembringelse af tilstrækkelige mængder fødevarer, så sulten kan 
holdes på afstand, og på den anden side sanseligheden og kropslig- 
heden, der fordrer nærvær og sammenhæng. 

Både den rationelle og den sanselige tilgang til maden og føde- 
varerne har deres berettigelse. Men det er en fejltagelse at adskille 
dem. De hænger, som vi skal se, sammen. Selvom det følgende er 
en kritik af madens og fødevarernes intellektualisering, er det så- 
ledes ikke et forsvar for et anti-intellektualistisk synspunkt. Tvært- 
imod er bogen er opfordring til at tænke mere over maden, og 
hvor den kommer fra. Kritikken er en påpegning af, hvordan in- 
tellektualiseringen bliver til en indsnævring af forholdet til maden 
og fødevarerne. Den ensidige intellektualisering og videnskabelig- 
gørelse af maden og fødevarerne reducerer sanseligheden og krops- 
ligheden til måltidet, lige såvel som det begrænser den etiske 
refleksion over fødevarernes produktionshistorie. 


Landbrugets modernisering 

Siden 1500-tallet er befolkningstallet i Europa vokset støt og i 
perioder nærmest eksplosivt. Det har betydet et øget pres på land- 
bruget for at øge produktionen. Og ser man på landbrugsproduk- 
tionen over denne 500-årige periode, finder man, at landbruget 
faktisk har været i stand til at øge produktionen — om end ikke 
altid nok. Men hvordan har landbruget været i stand til at øge 
produktionen? Det er nærliggende at antage, at landbrugets ud- 
vikling følger de samme baner som industrialiseringen af håndvær- 
ket, men er det nu også sandt? 

Ved industrialisering forstår man først og fremmest en eftektivi- 
sering af organiseringen af arbejdskraften, som det f.eks. kendes fra 
1600- og 1700-tallets tekstilindustri, hvor man foretog en opsplit- 
ning af arbejdsprocesserne i specialiserede led. Men denne speciali- 
sering fandt først sted meget sent inden for landbruget. I stedet 
skete landbrugets produktionsforøgelse først gennem dyrkningen 
af nye afgrøder. Kløver var en ny afgrøde, der fra 1700-tallet og 
frem blev mere og mere anvendt i dansk landbrug, og som i kraft 
af sin evne til at binde luftens frie kvælstof var med til at øge 

udbyttet væsentligt.’ Men kløveren nedsatte ikke behovet for 
arbejdskraft, og det specialiserede heller ikke driften, snarere tvært- 
imod. Brugen af kløver kan betragtes som anvendelsen af en bio- 
logisk ressource i effektiviseringen af landbruget. Således adskiller 
landbrugets industrialisering sig fra håndværkets ved ikke blot at 
være en særlig organisering af arbejdskraften, men ved også at være 
en særlig organisering af naturen. 

Mere typiske former for industrialisering inden for landbruget 
finder man fra omkring 1850, hvor man startede med forskellige 
former for kunstgødning. I Danmark skete der en omfattende re- 
organisering af arbejdet i forbindelse med fremkomsten af andels- 
selskaberne i slutningen af 1800-tallet. Forædlingsarbejdet med 
planter og husdyr systematiseredes og intensiveredes i begyndelsen 
af 1900-tallet. Pesticiderne, kunstgødningen og traktoren slog for 
alvor igennem i dansk landbrug 1 1950'erne og 1960'erne. Trak- 
toren bærer i høj grad industrialiseringens kendetegn, dels fordi den 
øger udbyttet per arbejdstime, og dels fordi heste erstattes af meka- 
nik og fossilt brændstof. Og måske vil man engang sige, at gen- 
teknologien kom til i begyndelsen af 2000-tallet. De forandringer, 
der har ført til udbyttestigningen i landbruget, og som kendetegner 
dets modernisering, kan inddeles i 4 kategorier: 


e Arbejdsgenstande: jord, husdyr, planter og vand. 

e Arbejdsmidler: redskaber, maskiner, hjælpestoffer, nye ressour- 
cer som energi, kunstgødning etc. 

e Metoder: jordbehandling, sædskifte, forædling, dræning 

e Organisation: afsætning, arbejdsform (f.eks. samarbejde mellem 
flere landmænd, arbejdsdagens længde, arbejdsdeling mm.), ejer- 
former, vidensindsamling, faglighed etc. 


Landbruget har i perioden efter 1500-tallet ændret sig væsentligt på 
alle disse områder. Arbejdsgenstandene er de grundlæggende ting, 
som landbruget arbejder med, det som i almindelig forstand hører 


' Se bl.a. Kjærgaard, Thorkild: Den danske revolution 1500-1800. 
? Efter Jensen, Hans Jørgen Winther: Diffusionen af ny teknologi på bondebrug i 
Danmark 1800-1915, p. 2. 

med til et landbrug. Traditionelt, det vil sige i det før-moderne 
landbrug, blev disse ting vedligeholdt af landbruget selv, og man 
var ikke så afhængig af import udefra. Man avlede for det meste 
selv sine dyr og planter, kun af og til købte man nye dyr. Og som 
vi har set, kom der også nye planter til, men så snart disse var 
blevet en del af gårdens drift, blev også de fremavlet på gården selv. 
Jord og vand var mere eller mindre faste naturgivne størrelser. Dog 
kunne jordens frugtbarhed forbedres ud fra de ressourcer, der lå 
inden for gårdens egne rammer. 

Man producerede først og fremmest til selvforsyning, i og med 
at de fleste mennesker boede på landet og arbejdede i landbruget. 
Afstanden fra jord til bord var kort, sammenhængen var simpel og 
håndgribelig. Set fra bondens og landsbyens synspunkt var landbru- 
get på mange måder et næsten lukket kredsløb, for der var kun 
meget få hjælpemidler fra det omgivende samfund, det frembragte 
blev konsumeret på stedet, og affaldet ført tilbage til jorden. Der 
blev ikke tilført andre ressourcer end bondens arbejde (en gang 
imellem kom der nye afgrøder som kløver, men det var meget 
sjældent), og der blev kun afsat små mængder til andre steder. I 
økologisk forstand var der imidlertid nogle åbne ender, for i peri- 
oder blev der drevet rovdrift på skovens og jordens ressourcer, som 
førte til udpining af jorden og erosion. 

Moderniseringen af landbrugets arbejdsgenstande skete med 
åbningen af dette kredsløb. I stedet for et næsten lukket kredsløb 
fik man et lineært produktionsforløb, der er kendetegnet ved: 


input > landbrug (produktion) > forbrug > affald 


Arbejdsgenstandene var under og efter industrialiseringen af land- 
bruget ikke længere givne, men skulle bearbejdes og forædles. 
Forædlingen af husdyr og afgrøder har i over 10.000 år været 
underlagt landmændene; før fremkomsten af den videnskabelige 
forædling bestod den i simpel udvælgelse af de bedst egnede in- 
divider til frembringelse af nyt afkom. I anden halvdel af 1800-tallet 
tog man de første skridt til at systematisere og institutionalisere 
forædlingen. Mens den før havde været en del af landbruget, blev 
den nu gjort til en selvstændig virksomhed, som var placeret før 

landbruget. Det var især på planteområdet, at den tendens slog 
igennem, mens det for husdyrenes vedkommende varierede. 

Jorden, dyrene, planterne, gødningen og vandet gøres med 
industrialiseringen til importvarer i landbruget. Men de bliver også 
det industrialiserede landbrugs biokapital. Kapital er en rentegiven- 
de formue. Det særlige ved denne kapital er, at den er biologisk 
(bortset fra jordens mineraler). 

Med metalindustriens udvikling blev det muligt at udvikle nye 
og komplicerede redskaber, som lå uden for den lokale smeds 
formåen. Derfor har udviklingen og anvendelsen af arbejdsmidler 
og redskaber til erstatning af arbejdskraften været afhængig af 
industriens udvikling. I 1700-tallet var træ stadig det mest brugte 
materiale til landbrugsredskaber som plove, harver og såmaskiner, 
men det ændredes langsomt i løbet af 1800-tallet, hvor jern blev 
det dominerende materiale. Introduktionen af nye maskiner i 
landbruget er forløbet bemærkelsesværdigt langsomt i forhold til 
udviklingen inden for industrien. De virkelig arbejdskraftbesparen- 
de maskiner blev først taget 1 anvendelse i landbruget i det tyvende 
århundrede. Årsagen til denne langsomme udvikling skal bl.a. 
findes i den rigelige arbejdskraft på landet, der gjorde arbejdskraften 
så billig, at det ikke var rentabelt at investere i nye maskiner. 

Med forandringerne i arbejdsgenstandene og arbejdsmidlerne 
ændredes også landbrugets metoder. Som allerede nævnt blev for- 
ædlingen i det tyvende århundrede flyttet fra gårdene til foræd- 
lingsvirksomhederne. Også sædskiftet og dyreholdet, der er land- 
brugets to væsentligste metoder, har gennemgået store forandrin- 
ger. I det industrialiserede landbrug er sædskiftet siden 1950'erne 
næsten overflødiggjort som følge af brugen af kunstgødning og 
pesticider i kombination med højt forædlede sorter. I stedet kan 
landmanden dyrke samme afgrøde på sin jord år efter år. Og de 
automatiske fodrings- og udmugningsanlæg har gjort det muligt at 
holde store husdyrhold på stald hele året, så dyrene ikke behøver 
komme på græs. 

Udviklingen af landbrugets organisation var tæt knyttet til 
merkantilismen i 1700-tallet. Fysiokraterne, som er betegnelsen for 
en række økonomer fra 1700-tallet med rødder i landbruget, ud- 
viklede en teori om de materielle værdiers og rigdommens opståen. 

Fysiokraten Quesnay skriver: 


Frugten, jeg hungrer efter, som jeg plukker og spiser, den er et 
gode, som naturen tilbyder mig; der vil kun være rigdom, hvis 
frugterne på mit træ er talrige nok til at overgå min appetit. 
Desuden er det nødvendigt, at en anden er sulten, og beder mig 
om frugt.? 


Det var ifølge fysiokraterne i selve udvekslingen af varer, i spille- 
rummet mellem udbud og efterspørgsel, at prisen blev fastsat. Især 
forbruget blev anset for at være bestemmende for værdidannelsen. 
Landbruget adskilte sig, ifølge fysiokraterne, fra alle andre former 
for produktion ved at være det eneste område, hvor værdistignin- 
gen, der skyldes produktionen, ikke var ækvivalent med producen- 
tens underhold. For når jorden bearbejdedes leverede den en 
mængde af fornødenheder, der var større end den, bonden selv 
havde behov for.” Bonden havde en skjult medhjælper, Ham — 
naturens Skaber, som var selve producenten af alle goder og af alle 
rigdomme.? Det var en almindelig opfattelse blandt 1700-tallets 
økonomer, sådan som man også finder det hos den skotske øko- 
nom og filosof Adam Smith (1723-1790), at se renten som udtryk 
for jordens særegne frugtbarhed. Det er derfor, man i den periode 
finder så mange analyser af rigdommens opståen. 

Det som er værd at bemærke er, at fysiokraterne argumenterede 
for, at værdidannelsen sker 3 form af det overskud, som bliver til- 
bage, når landmanden har fået dækket sine egne fornødenheder 
(som efter disse teoretikeres mening kunne ligge på et meget lille 
sted!). Dette overskud tilskrev fysiokraterne jordrenten. Jorden be- 
tragtedes som en kapital og som en rentegivende formue, der var 
alle materielle værdiers ultimative ophav. Landmanden adskilte sig 
ikke fra industriens arbejdere, han var ligesom dem at betragte som 
et arbejdsredskab. I 1700-tallet definerede maden, tøjet og boligen, 


7 Quesnay, citeret fra artiklen > Homme i Daire, Eugene: Les Physiocrates, 1846, 
p. 42. Referet efter Foucault, Michel: Ordene og tingene, p. 235. 

* Foucault, Michel: Ordene og tingene, p. 236 og 304. 

3 Mirabeau, Marquis de: Philosophie rurale. Amsterdam, 1763, p. 37. Referet efter 
Foucault, Michel: Ordene og tingene, p. 236. 

som den arbejdende havde brug for, markedsprisens målestok. Især 
blev maden, det vil i sidste ende sige jorden og kornet, anerkendt 
som dominerende for prisfastsættelsen.* 

Men fysiokraternes forestilling om naturens naturlige rigdom fik 
ikke lov at stå uanfægtet. I begyndelsen af 1800-tallet drejedes na- 
turens overskud og dens evne til at dække menneskenes behov i 
den stik modsatte retning, så rigdommen afløstes af knapheden og 
manglen. Den voksende befolkning gjorde det vanskeligt at skaffe 
føde nok. Det nye økonomiske menneske var mere præget af 
kampen imod knapheden end af overskuddet. Med denne tanke- 
gang åbnedes der for at omstrukturere landbrugets produktion 
radikalt. Landbruget skulle øge udbyttet, og naturvidenskaben 
sættes ind for at gennemføre dette. Det er bl.a. i det lys, man skal 
se grundlæggelsen af Den Kgl. Veterinær- og Landbohøjskole i 
1856, som netop ikke var et universitet, men en højskole fordi den 
var anvendelsesorienteret. 

Men fødevarerne skulle ikke blot produceres, de skulle også 
transporteres hen til forbrugerne. Jernbanens fremkomst i 1800- 
tallet forbedrede infrastrukturen væsentligt, og det blev muligt for 
langt flere landområder at eksportere fødevarer. Det var forandrin- 
ger, der kunne mærkes, for 1 en selvforsyning er man interesseret 
i at producere alsidigt, mens man i markedsøkonomien først og 
fremmest er interesseret 1 specialisering, fordi det giver bedre mu- 
ligheder for effektivisering, salg og eksport. I en selvforsyning be- 
lønnes man aldrig for at producere mere, end man har brug for, i 
markedsøkonomien tjener man ofte mere ved at producere mere. 

Omstillingen til markedsøkonomi betød også ændrede arbejds- 
former. Som nævnt slog den arbejdskrafts besparende mekanisering 
først for alvor igennem i det tyvende århundrede, og derfor kunne 
udbyttet i første omgang kun øges ved at øge arbejdsindsatsen. 
Historikeren Thorkild Kjærgaard anslår, at arbejdstiden i samfundet 
generelt steg med omkring 50 % fra 1500 til 1800 og endnu mere 
i landbruget.” Antallet af arbejdsdage blev øget og arbejdsdagens 
længde øgedes. Landbefolkningen måtte i denne periode vænne sig 
til langvarigt og regelmæssigt arbejde. 


* Foucault, Michel: Ordene og tingene, p. 265. 
7 Kjærgaard, Thorkild: Den danske revolution 1500-1800, p. 142. 

Der sker altså en række forandringer under landbrugets industria- 
lisering og modernisering, som kan opsummeres i 4 punkter: 


I Importen af hjælpestoffer udefra til landbruget fører til løs- 
rivelse fra de naturlige begrænsninger, som tidligere blev sat 
ved jordens frugtbarhed, de begrænsede vandmængder, de 
begrænsede gødningsmængder osv. 

2 Stadig færre opgaver løses med lokal arbejdskraft. I stedet 
uddeles opgaverne til eksterne instanser. Automatiseringen 
medfører en standardisering af arbejdet. 

3 Landbruget løsrives fra slutproduktet. Landbruget leverer 
varer til fødevareindustrien, der forarbejder varerne og le- 
verer dem videre til grossisterne. Den direkte forbindelse 
mellem landmand og forbruger forsvinder. Løsrivelsen er 
samtidig en isolation fra det lokale. 

4 Landbruget er ikke længere knyttet til en familiestruktur. 
Det er ofte stadig familier, der bebor landbrugets gårde, men 
det har ikke længere nogen betydning for arbejdet. I moder- 
ne økonomisk teori betragtes landbruget som en produk- 
tionsenhed på lige fod med alle andre industrivirksomheder. 


Alligevel er det vist kun naturromantikere, der vil begræde, at 
moderniteten har indfundet sig i landbruget. For hvem har seriøst 
lyst til at vende tilbage til det præ-moderne landbrug med dets 
hårde manuelle slid? Moderniseringen af landbruget har på mange 
områder karakter af frigørelse, blandt andet af arbejdskraft. 

Problemerne i det moderne landbruget taget i betragtning må 
man spørge, hvad man ønsker, der skal komme efter det moderne 
landbrug? Ja, det gør jo det postmoderne landbrug. Men hvad er 
det? Et helt centralt spørgsmål for fremtidens landbrug bliver 
løsrivelsen fra tid og rum. Er det et forhold, man vil og kan 
acceptere, eller betyder forholdet til den lokale tid og det lokale 
rum så meget, at landbruget må arbejde med at genetablere den 
lokale forankring, men under nye former? 


ë Efter Van der Ploeg, Jan Douwe: »The Reconstitution of Locality: Technology 
and Labour in Modern Agriculture«, p. 19-43. 

Fra mad til ernæring 
Videnskabeliggørelsen af maden viser sig også som fremkomsten af 
et nyt fagområde i anden halvdel af 1700-tallet, nemlig ernærings- 
læren. Undersøgelsen af fordøjelsen tager sin begyndelse med bl.a. 
René Ferchault de Réaumurs Second mémoire sur la digestion fra 
1752, hvor fordøjelsen bliver beskrevet som opløsningen og ned- 
brydningen af maden efterfulgt af en gæring.” 
Ernæringsvidenskaben er i 1700-tallet endnu meget sanselig, det 
er de direkte observationer af blodets pumpen og stofskiftet i for- 


døjelsen, der studeres." 


Men det viser sig også snart, at der er 
grænser for, hvor langt man kan nå med den type mekaniske og 
fænomenologiske observationer. Fra 1800-tallet bliver fokuseringen 
på enkeltstoffer mærkbar. Der begynder den kemiske analyse og 
opsplitningen af maden i organiske stoffer: proteiner, vitaminer, 
fedtsyrer, fibre, sukkerstoffer, lipider etc. 

Ernæringsvidenskaben er ikke blot en grundvidenskab, det er en 
yderst praktisk videnskab. Som anvendt videnskab var konservering 
af fødevarer et centralt emne ved ernæringsvidenskabens frem- 
komst. Konserveringen var væsentlig, dels fordi Nordeuropas klima 
ikke gav mulighed for at frembringe fødevarer året rundt, og dels 
fordi gode konserveringsmetoder også betød, at man undgik det 
store spild ved dårlig lagring. April var kendt som dødens måned, 
fordi det var perioden, hvor lagerbeholdningerne var på et mini- 
mum, og forårets grønt endnu ikke kommet frem. Bedre konser- 
vering af fødevarer var derfor en måde at undgå sultedøden i april. 
Madhygiejnen var et andet vigtigt felt for ernæringsvidenskaben. 
Hygiejnen var afgørende for konserveringens succes og for be- 
kæmpelsen af mange fødevarerelaterede sygdomme. 

Ernæringsvidenskaben var som sagt i begyndelsen praktisk ori- 
enteret: Napoleon Bonaparte bad i 1795 Nicholas Appert om at 
gøre sine tropper i krig mindre afhængige af lokal fødevareforsy- 
ning, fordi afhængigheden gjorde soldaterne mindre effektive. 
Apperts løsning på problemet var dåsemaden! Appert udviklede 
den første metode til termisk konservering og var den første til at 


” Jf. Jacob, François: La logique du vivant. Une histoire de Vhérédité. 
1 Mellemgaard, Signe: Kroppens natur, p. 263. 

bruge däser som emballage." Der er ingen tvivl om, at allerede fra 
begyndelsen af denne nye ernæringsvidenskab spillede konserverin- 
gen eller holdbarheden en afgørende rolle. 

En anden måde at omsætte ernæringsvidenskaben til praksis på, 
finder man hos den tyske kemiker Justus von Liebig (1803-1872). 
Liebig var en vigtig figur i den tidlige udvikling af fødevareindu- 
strien, og mange af de metoder, han opfandt, og måden han mar- 
kedsførte dem på, virker forbavsende moderne og nutidige. Bl.a. 
førte hans teorier om, at de essentielle næringsstoffer i kød skulle 
findes i kødets flydende dele, til udviklingen af Extractum Carnis 
Liebig. Bouillonen blev masseproduceret af sydamerikansk oksekød 
af Liebig Company og solgt over hele verden. Extractum Carnis 
Liebig blev dengang rost for sin store næringsværdi (først og frem- 
mest af Liebig selv!), men i dag opfattes det nærmest som harmløst. 
Liebig var også meget interesseret i mel, og i 1868 påviste han, at 
der sker store tab af næringsstoffer under sigtningen af mel. Han 
eksperimenterede også med forskellige former for bagepulver, men 
det blev aldrig nogen kommerciel succes. Derimod blev hans stu- 
dier af modermælkens sammensætning anvendt til massefremstillet 
modermælkserstatning og babymad. Det er på baggrund af Liebigs 
ernæringsteori, at Henri Nestlé startede en produktion af tørmælk 
i 1860'erne og at Julius Maggi og Carl Knorr begyndte at fremstille 
suppekoncentrater i 1870'erne. 

Med udgangspunkt i sit videnskabelige arbejde og de industrielt 
fremstillede fødevarer udgav Liebig i 1870'erne madopskrifter med 
særlig vægt på fødevarernes næringsværdi, som f.eks. Liebig 
Companiets Improved and Economic Cookery. Liebig var ikke blind 
for madopskrifternes salgsfremmende virkninger, stort set alle 100 
opskrifter anvendte Liebigs Meat Extract." 

Men selvom ernæringsvidenskaben har lært os at skelne mellem 
mange forskellige stoffer i maden og har givet os et bedre kendskab 
til deres betydning for kroppen, så er det ikke for meget at sige, at 
ernæringsvidenskaben også har lært os, at der er endnu mere, vi 
ikke ved. Modermælk menes f.eks. at være sammensat af flere 


" Vieira, Ernest: Elementary Food Science, p. 3. 
? Brock, William H.: Justus von Liebig. The Chemical Gatekeeper, p. 215-249. 

hundrede forskellige kemiske stoffer, men man kender endnu kun 
få af disse.” Der er i titusindvis af sekundærstoffer i mad, som det 
ville kræve et kolossalt arbejde at kortlægge og et endnu større 
arbejde at forstå betydningen af. 

Alligevel må ernæringsvidenskaben siges at have ændret føde- 
varerne radikalt. Mange fødevarer er blevet af bedre kvalitet end 
tidligere, men de er også blevet standardiseret. Forskelle som frem- 
kommer på grund af lokalitet og tid udjævnes. Ost er et produkt, 
hvis smag og konsistens tidligere var meget afhængig af rum og tid, 
fordi dyrene og deres mælk blev påvirket af stedet (jorden, plan- 
terne, klimaet, etc.), årstiden (man lavede eksempelvis tidligere en 
bestemt ost af den mælk køerne gav, mens de gik på engen i det 
tidlige forår) og den lokale forarbejdning. 

Standardiseringen hænger naturligvis sammen med, at massepro- 
duktionen af fødevarer ikke kan rumme så stor mangfoldighed. 
Selv en så basal og uforarbejdet fødevare som mælk — eller vi 
troede i hvert fald, at den var uforarbejdet — standardiseres i forhold 
til variationer i race, fedtindhold, årstid, oprindelsessted, foder, lak- 
tationstidspunkt, malkesystem og opbevaring — for bare at nævne 
nogle parametre. Mælken, som forbrugerne kan købe i afkølede og 
hygiejniske kartoner, er overordentlig homogeniseret og besidder 
masseproduktionens fremmeste karakteristika; ensartetheden. 

Ernæringsvidenskaben har placeret sig mellem marken og 
køkkenet, og kun få ting får lov at passere ubehandlet fra mark til 
køkken. F.eks. kan man tilsætte planteudvundne proteiner til kød 
for at gøre det mere mørt, enten ved at give dyret en indsprøjtning 
eller som pulver fordelt på det slagtede kød.'* Mel tilsættes ofte 
bestemte enzymer, der skal gøre det lettere fordøjeligt for menne- 
sker. Stadig færre fødevarer er i virkeligheden det, som forbrugerne 
tror, de er. Det er udbredt at opfatte fødevarer som ‘naturlige’, 
men i virkeligheden er de højt forarbejdede og er dermed allerede 
blevet til ‘kultur’. 

Ernæringsvidenskaben har gjort det muligt for forbrugerne at 
vælge fødevarer på basis af deres kemiske sammensætninger. Det 


5 Vieira, Ernest: Elementary Food Science, p.185. 
4 Op. cit., p.128. 

har især appelleret til valg af fødevarer ud fra ernæringsmæssige 
betragtninger over sundheden. Den videnskabeliggjorte mad, som 
kost og diæt, er sammen med gastronomiens hedonisme uden tvivl 
de tænkemåder, som dominerer debatten om fødevarer mest. 
Kosten underlægger mennesket en bestemt moral, en kropslig 
disciplin og selvkontrol; dette må jeg spise og især — dette må jeg 
ikke spise. I modsætning til det Gamle Testamentes bud om hvad 
man må og ikke må spise, så virker ernæringsvidenskaben gennem 
normdannelsen; spis dig sund. Dette er imidlertid ikke nogen lov 
eller noget absolut bud, som man er bundet til at overholde, og 
hvis krænkelse derfor heller ikke sanktioneres med straf udefra. 
Nok kommer normen udefra, men den adskiller sig ved at etablere 
sig som norm i den enkelte, som ‘indre’ norm.” I modsætning til 
årstidernes tyranni kræver det selvkontrol at overholde normen om 
at spise sundt. Straffen for overtrædelsen eksekverer man selv. Straf- 
fen er skyldfølelse, sygdom og belastning af samfundets sundheds- 
væsen. 


5 Lupton, Deborah: Food, the Body and the Self, p. 74. 

KAPITEL 3 
Fødevarernes historieløshed 


Gastronomi og smagsdommere 

Gastro er græsk og betyder mave. Gastronomi kan derfor siges at 
omhandle mavens love og regler. Men det rammer ikke helt den 
brug, vi gør af begrebet i dag, hvor vi mere forstår gastronomi som 
kogekunst, hvis formål det er at behage smagsløgene. Gastronomi- 
en som kogekunst har eksisteret gennem mange århundreder, men 
begrebet bliver først almindeligt kendt omkring år 1800, og det er 
også her gastronomiens mest afgørende udvikling finder sted. Som 
det passede sig for 1800-tallets ånd, hvor man med den succesrige 
fysik som forbillede ville videnskabeliggøre så mange områder som 
muligt, var der også tiltag til at gøre gastronomien til en videnskab. 
Det var smagen, der skulle løses fra den personlige og subjektive 
sfære og gøres objektiv og målelig. 

For gastronomien gjaldt det i lighed med de andre naturviden- 
skaber om at finde og beskrive lovmæssigheder. Den franske ad- 
vokat, Jean-Anthelme Brillat-Savarin, der var inspireret af sin tids 
fysiologiske studier inden for biologien, udviklede i Smagens fysi- 
ologi fra 1825 en gastronomisk metode, som han kaldte »gastrono- 
miske duelighedsprøver«, hvis formål det var at skille det sanseløse 
proletariat fra de virkelige gourmeter, de sande hedonister, som 
forstod at værdsætte et veltilberedt måltid. Brillat-Savarin definere- 
de de gastronomiske duelighedsprøver således: 


Ved gastronomiske duelighedsprøver forstår vi måltider, sam- 
mensatte af en række retter, hvis velsmag er almindelig aner- 
kendt, og hvis fornemme kvalitet i den grad er hævet over en- 
hver diskussion, at alene deres tilsynekomst på bordet må være 
nok til at vække alle smagsevner til dåd hos et menneske med 
tilstrækkeligt fint-udviklede organer; således at man — omvendt 
— må være i sin gode ret til at stemple de personer, hvis åsyn i en 
situation af denne art ikke røber det mindste glimt af begærets 

hellige ild eller det svageste skær af henrykkelsens stråleglans, 
som uværdige til den ære at sidde tilbords i en sådan forsamling 
og nyde de glæder, der tilberedes deltagerne. ' 


På en måde var det sensorikken, der her blev introduceret som 
faglig disciplin på fødevareområdet, nemlig som læren om madens 
sanselighed. Som sagt havde Brillat-Savarin naturvidenskaberne 
som forbillede, og derfor kom det visuelle også til at spille en særlig 
rolle inden for den »videnskabelige« gastronomi. Det visuelles sær- 
status inden for naturvidenskaberne blev overført til smagens om- 
råde. Visualiseringen af smagen skete som aflæsningen af de spi- 
sendes ansigter. Ansigtet udtrykker ifølge Brillat-Savarin individets 
følelser, smag og indtryk og kunne ikke skjule den indre rørelse. 
Derfor blev ansigtsudtrykkene anset for mere sande og objektive 
end de spisendes egne beskrivelser. 

Moderne ernæringsvidenskab bruger stadig visualiseringen af 
smagen som metode. Og på en måde er det stadig de spisendes 
ansigter, der aflæses. Ved at belyse forskellige fødevarer med be- 
stemte bølgelængder kan man ud fra refleksionen og transmissionen 
opnå forskellige billeder af fødevarerne.? Da man ikke på forhånd 
kan vide, hvordan disse billeder er relateret til smagen, må dette 
testes i praksis. Dertil lader man et smagsdommerpanel smage på 
maden, og derefter relaterer man deres udsagn til billederne. På den 
måde får man en slags resultatliste, hvor bestemte billeder passer til 
bestemte smagsindtryk. 

Gastronomien blev i 1800-tallet også kaldt science de geuele,? vi- 
denskaben om munden, et udtryk der på underfundig vis også 
peger på betydningen af italesættelsen af smagen. Italesættelsen 
skete især med den parisiske rigmandssøn Alexandre Balthasar 
Grimod de la Reyniére (1758-1838). På grund af sine deforme 
hænder og sit excentriske væsen var han af sine forældre blevet 
forvist fra Paris. Men ved faderens død i 1792 vendte han tilbage til 
familiens palæ på Champs Elysées. Her blev Grimod kendt og 


! Brillat-Savarin: Smagens fysiologi, p. 251. 
? Martens, Magni: »Sanserne i aktivitet — et indblik i sensorikken.«, p. 32. 
> Onfray, Michel: La raison gourmande. Philosophie du godt, p. 70. 

berygtet for sine eksklusive, bizarre og ekstravagante middage, der 
nærmest havde karakter af happeninger. F.eks. var nogle middage 
formet som pseudo-begravelser for de deltagende gæster. Grimod 
havde fået forbud mod offentligt at lave teateranmeldelser, sand- 
synligvis fordi hans anmeldelser var for vidtgående, og det gav ham 
ideen til i stedet at lave madanmeldelser. Derfor samlede han ver- 
dens første panel af smagsdommere. Her fik de parisiske kokke 
allernådigst lov til at præsentere deres retter for smagsdommerpane- 
let. Maden blev anmeldt i tidsskriftet Almanach des gourmands, som 
Grimod startede 1 1803. Her fødtes den gastronomiske kritik, den 
gastronomiske scene og den gastronomiske skrift med dens helt 
særlige sammenblanding af teknik og poetik, entusiasme og pole- 
mik. Det var en italesættelse, som sågar forbeholdt sig ret til at 
navngive retterne i henhold til tilberedningens metoder, teknikker 
og herkomst: Lapins å la vénitienne, chapons panés å Vanglaise, homards 
å la purée d'oignons parfumée aux clous de girofle, figues et raisins aux 
deux épices . . . Bladet blev en kolossal succes. Men der gik ikke 
længe, før det blev mødt med protester og anklaget for at være 
forudindtaget og partisk. Trusler om retsanklager førte til, at Gri- 
mod snart måtte lukke bladet igen og indstille sine madanmeldelser. 

Grimod var hedonist om en hals og satte den spisendes nydelse 
over alt. Måltidet skulle ikke være bundet af årstidens og rummets 
begrænsninger. For Grimod var det væsentligt, at gastronomien 
distancerede og frigjorde sig fra årstidens og det geografiske rums 
tyranni. Naturens »vold« skabte på den tid irregularitet i forsynin- 
gerne, så man ikke hele året rundt kunne få det, man ville have. 
Det skabte også monotoni, fordi der var så få forskellige fødevarer 
at vælge imellem. Begge dele ændrede sig langsomt fra 1700-tallet 
og fremefter. Det udbyggede transportsystem og dyrkningen af nye 
eksotiske grøntsager øgede forsyningsstabiliteten og variationen og 
satte kogekunsten fri. 

Gastronomiens udvikling var også tæt knyttet til bordmanererne. 
Siden 1500-tallet havde man i vores vestlige civilisation kunnet 
iagttage væsentlige ændringer i bordmanererne. Middelalderens 
måltid tåler ikke sammenligning med nutidens civiliserede om- 
gangsformer. På den tid tog man kødet med fingrene af det samme 
fad, man drak af det samme bæger og spiste suppe af den samme 

skål. Denne måde at deles om maden på er langt mere intim og 
kropslig end vore dages portionsanretninger. Det er ikke svært at 
forestille sig, at folk derfor også stod i et andet forhold til hinanden. 
De var vant til berøringer og en kropskontakt, som vi i dag vil 
finde anstødende og ubehagelig. I 1530 udgav Erasmus af Rot- 
terdam De civilitate morum puerilium (On Civility in Children), der 
handler om gode manerer. Bogen blev meget populær og blev 
genoptrykt over 130 gange." Manererne og dannelsen skulle tem- 
me eller undertrykke menneskets naturlige tilbøjeligheder. Eras- 
mus” ideer om gode bordmanerer lå imidlertid langt fra det, vi 
kender i dag. Det var således ifølge Erasmus vigtigt, at overklassen 
kun brugte tre fingre og ikke hele hånden, når de spiste af den 
fælles skål, at der ikke måtte være snot i og under næseborene, at 
den rene kniv og bægeret stod til venstre og brødet til højre. Der 
var endnu ikke nogen videre brug af gafler på Erasmus” tid, og som 
oftest var der heller ikke nogen tallerkner, men kun brød, hvorpå 
man kunne lægge sit kød og andre ting, der blev serveret. Oftest 
deltes man om det samme glas.” Kniven havde man normalt selv 
med. Kødet blev oftest bragt på bordet som hele stege, hvorfra man 
selv skar sin del. Gaflen kom først til i begyndelsen af 1600-tallet 
blandt de mest velhavende, og den var da ikke til at spise med, 
men blev kun brugt til at tage fra fadet. Gaflen, med dens stikkende 
fingre, erstattede hånden. Gaflen er det eksemplariske billede på, 
hvordan det bliver god tone at beherske og begrænse den direkte 
og kropslige kontakt. Gaflen er, skriver den tyske sociolog Norbert 
Elias (1897-1990), legemliggørelsen af et bestemt sæt følelser og af 
en bestemt form for væmmelse.* 

Det er intimt og uciviliseret at spise med fingrene, fordi man 
kommer i nærkontakt med maden. Derfor bliver det også anset for 
‘dyrisk’ og betragtet som et udtryk for umådeholdent begær. Be- 
stikket skaber en civiliseret distance til maden og til begæret. For 
sociologen Georg Simmel er tallerknen og bestikket udtryk for det 
regulerede og socialiserede forhold mellem mennesker, der er 


* Elias, Norbert: The civilizing Process. The History of Manners, p. 43- 
5 Op. cit. p. 45-46. 
"Op. cit. p. 103. 

spundet ind i normer for god opførsel og samtidig er udtryk for 
den individuelle frihed. I modsætning til tidligere tiders fælles spi- 
sefad, som alle skulle deles om, er tallerknen symbol på individuali- 
tet; maden på denne tallerken er kun til mig og skal ikke deles med 
andre. Tallerknen markerer det individuelle, samtidig med at den 
sætter begrænsningen; jeg spiser kun, hvad der er på min tallerken.” 

Indtil 1500-tallet var det også almindeligt, at spisningen foregik 
der, hvor maden var tilberedt, nemlig i køkkenet. Men blandt 
adelen blev det efterhånden mere og mere almindeligt at adskille 
køkken og spisested.” Det var afsmagen for madens naturlige 
oprindelse, der manifesterede sig som fysisk distancering. I dag er 
der tendenser til at vende tilbage til køkkenet og gøre det til det 
sted, hvor man samles i fællesskab og om fælles madprojekter. Men 
det kan kun lade sig gøre, fordi vi har en fødevareindustri, der gør, 
at de ting, der kommer ind i køkkenet, ikke længere er rå og 
frastødende natur — det er ikke døde dyr med hud, hår og indvolde 
eller gulerødder med jord og top. Køkkenet forsynes i dag næsten 
udelukkende med højt forarbejdede fødevarer; de ting, der kom- 
mer ind i køkkenet, er mere kultur end natur, og derfor behøver 
vi heller ikke længere samme distance til dem. 

Gastronomien som kogekunst er forberedelsen til at gøre det 
andet til én selv. Det er en proces, der ofres megen opmærksomhed 
og megen tid. Madens naturlige oprindelse bør ikke længere være 
synlig ved bordet, for maden må ikke opleves 1 sin ekstreme 
yderlighed og fremmedhed. Madlavningen kan betragtes som en 
fordøjelse, der er placeret før kroppens egen fordøjelse. Det frem- 
mede, som maden i en vis forstand er, er allerede mere eller mindre 
fordøjet, når vi spiser det: Vi oplever ikke den færdige ret som 
fremmed, for den har allerede gennemløbet den første del af for- 
døjelsen i køkkenet. I retten er andetheden allerede underlagt en 
forvandling, der skal gøre det muligt at gøre den til en del af os. 
Under spisningen er andetheden allerede under nedbrydning, og 
det er ikke længere så radikalt andet, at man ikke kan forestille sig 


7 Simmel, Georg: »Soziologie der Mahlzeit«, p. 143. 
" Farb, Peter and George Armelages: Consuming Passions. The anthropology of 
Eating, p. 199. 

den som én selv. Kogekunsten er forvandlingens kunst. Madlav- 
ning er mere end tilberedning af smag, det er et ritual, som gør det 
uspiselige spiseligt. Mere antropologisk formuleret så er kogekun- 
sten et ritual, der gør overføringen af genstande fra en kategori til 
en anden mulig. Som ritual er kogekunsten en måde at fokusere 
på, således at uønskede elementer udelukkes, og ønskede elementer 
lukkes ind. For en del fødevarer er forvandlingen således væsentlig; 
man ønsker ikke at blive mindet om det organiske liv, som maden 
engang var, f.eks. en levende gris. I stedet fokuseres på æstetikken 
og smagsoplevelsen. Opmærksomheden eller perceptionen rettes 
væk fra visse ting og hen imod andre. Ritualet er derfor også en 
måde at kontrollere oplevelsen på. Tilberedningen skal sikre, at vi 
ikke pludselig oplever koteletten som et svin, men fastholder den 
som mad og dermed som spiselig. Kogekunsten skal fastholde os i 
det rette humør og den rette stemning, nemlig som civiliserede 
spisende, ikke af det andet og det fremmede, men af det samme, 
det kultiverede. 

Det er en del af spisningens dilemma: På den ene side tænker vi 
gerne på fødevarer og mad som ‘naturlige’, det vil sige som 
kommende fra naturen og uberørt af mennesker. På den anden side 
skal kogekunsten — via den kultiverede distancering til svinet i 
koteletten — netop ophæve det naturlige ved maden. 

Michel Onfray taler om spisningens vedvarende holocaust (fra 
græsk: brændoffter): For at kunne være til har kroppen brug for at 
indtage kadavere, ting revet op med rode, revet ud af deres miljø, 
mad som i sin forrådnelse er gæret, gammel og hængt mad.” Det 
lyder ikke ligefrem delikat, men det beskriver faktisk nogle af de 
måder, vi behandler vores mad på. Det kunne f.eks. være en 
parmaskinke. Holocaust er imidlertid efter Anden Verdenskrig især 
kommet til at henvise til nazisternes systematiske udryddelse af 
uønskede etniciteter, handicappede osv. i koncentrationslejre. Men 
koncentrationslejrene minder også uhyggeligt meget om moderne 
kødproduktion: Den kolde og skræmmende rationalitet, der i sine 
beregninger over det mest effektive massedrab skal sikre, at masse- 
slagtningerne forløber gnidningsfrit og uden spor. Som under 


? Onfray, Michel: La raison gourmande. Philosophie du goût, p. 111. 

Anden Verdenskrig skal befolkningen ikke vide af det, og de vil 
sandsynligvis heller ikke vide af det. Køkkenet og spisningen har 
distanceret sig fra det drab, som spisningen kan betragtes som, og 
i stedet har vi fået masseslagtningen, som i sin makaberhed og 
kynisme overgår, hvad de fleste kan tåle, og som de derfor lukker 
øjnene for. Men det får det jo ikke til at forsvinde. 

Det er spisningens tragedie og barske logik. Spisningen må altid 
have et offer, der er altid nogen eller noget, der må dø, for at andre 
kan spise. Sulten fører os ind i et 'spisningens dilemma”; spiser vi, 
dræber vi — spiser vi ikke, dør vi selv. Hvad enten vi spiser eller 
ikke spiser, vil det medføre døden. Sult fører til død — enten for 
den ene eller den anden. Ikke at spise er at lade sig spise, at blive til 
spise for en anden, at give liv med sit eget liv. Den gastronomiske 
æstetik tjener til at maskere spisningens banale nødvendighed og 
sultens barbariske tvang, og forvandler den til nydelse, som ikke er 
underlagt nogen ydre tvang; nydelse uden formål. Men hvis mad 
skal være nydelse uden formål, kræver det, at den spisende ikke 
lider af sult og ikke blot spiser for at blive mæt. Det er en forudsæt- 
ning for gastronomien, at der er mad nok. Kan man overhovedet 
forestille sig gastronomi, hvor folk sulter? Nej, der må være mad 
nok, før man gør mad til kunst og nydelse uden formål. 


Det abstrakte køkken 
Da mennesket begyndte at dyrke jorden for 10-15 tusinde år siden, 
var det især korn, der gjorde det muligt at frembringe mad nok på 
et sted til, at mennesket kunne forlade nomadelivet og forblive på 
det samme sted.” Den kornart, der var mest udbredt i det antikke 
Grækenland, blev da også kaldt sitos,'" det vil sige sted. De, der 
valgte at blive bosiddende, kom snart til at stå i modsætning til no- 
maderne, der som hyrden flyttede efter dyreflokken, efter maden. 
Dyrkningen af jorden og domesticeringen af dyrene er den 
materielle forudsætning for, at der kunne opstå byer. Med byens 
fremkomst opstod nye kulturer. Arbejdsdelingen er karakteristisk 
for byen, og det er kun en del af befolkningen, der er involveret i 


" Thope, I. J.: The Origins of Agriculture in Europe, p. 6. 
" Isager, Sigen og Jens Erik Skydsgaard: Ancient Greek Agriculture, p. 21. 

dyrkningen af jorden og fremstillingen af fødevarer. Med byens 
fremkomst begynder en arbejdsdeling, som i begyndelsen var 
meget begrænset, men som på sigt har ført til, at stadig færre 
mennesker beskæftiger sig med at frembringe føde. 

Meget få mennesker dyrker jorden i dag. Under 3 % af den 
danske befolkning er ifølge Danmarks Statistik beskæftiget i det 
primære landbrug. Stort set alle køber i dag deres fødevarer. Men 
de mange led, som fødevarerne distribueres igennem, slører varer- 
nes oprindelse. Køkkenets forbindelse til fødevarernes historie og 
oprindelse stopper allerede ved indkøbsdisken: De fleste distribu- 
tionssystemer giver ikke forbrugeren mulighed for at relatere sig til 
fødevarernes produktionshistorie og oprindelse. Man ser kun varen 
på købmandens hylder. Informationerne på varedeklarationen er 
alt, hvad man har at forholde sig til. Derudover er forarbejdningen 
af fødevarerne en proces, som i stigende grad placeres uden for 
køkkenet.” Også dette bidrager til uigennemskueligheden. Såkaldt 
convenience food er nemt, det kræver ikke noget køkken, det kan 
indtages næsten direkte. Industriel fødevareforarbejdning er høj- 
teknologisk, hvilket gør, at det er vanskeligt for lægfolk at forholde 
sig til forarbejdningen. Uigennemskueligheden viser sig f.eks. ved 
de processer, som benyttes: Hvem ved, at kun få lagrede sild i dag 
langtidslagres i eddike, men at de i stedet får et hurtigt bad i salt- 
syre, og at syren derefter neutraliseres med en base? Det er 
naturligvis for at spare tid. 

Der er noget abstrakt og næsten metafysisk ved tidens køkken. 
Det befinder sig i en tilstand uden for tid og rum. Madlavningen 
er en aktivitet uden tilknytning til årstid og geografi. Årstiden 
spiller ingen rolle for udbudet af fødevarer, og fødevarerne kan 
være fra hvilket som helst land i verden. I køkkenet findes de fire 
årstider simultant, og man kan bevæge sig fra den ene årstid til den 
anden som man lyster. Friske æbler og jordbær, der smager af 
sommer, lethed, liflighed og grønne landskaber, kan nydes hele 
året, selv i den koldeste vinter. Det er altid høsttid for det moderne 
køkken, der er ingen mangel på noget nogen sinde. Der er ingen 


12 Meyer, Rolf und Arnold Sauter: »Bediirfnis- und Konfliktfeld Ernährung: 
Handlungsfelder für die Politik«, p. 29-32 


54 


stille måneder, hvor folk lider afsavn, men altid høstens overvæl- 
dende overskud. Der kan altid høstes nye kartofler i en eller anden 
egn på Jorden. 

Supermarkedet er køkkenets vindue mod verden. Supermarke- 
det er en miniudgave af verden, hvor fokus ikke er lagt på geo- 
grafien, men på det kulinariske. På denne kulinariske globus finder 
man alle Klodens klimabælter, tropiske, subtropiske, tempererede 
og polare med de spiselige dyr og planter, der lever der, men man 
finder også alle 7 kontinenter: Europa, Afrika, Sydamerika, Nord- 
amerika, Asien, Australien og Antarktis med de kulinariske specia- 
liteter, der findes der. I mangel på sæsonvariation har supermarke- 
derne introduceret deres helt egne årstider i form af udsalget og 
tilbudsvarerne, der sætter deres egne kunstige sæsoner i køkkenet 
og madlavningen. 

Køkkenets sætten sig uden for tid og rum rummer et paradoks. 
På den ene side er bruddet med den tidslige og geografiske isola- 
tion en åbning, det er at frigøre sig af de begrænsninger, som tiden 
og rummet stiller. På den anden side bliver frigørelsen et brud med 
den nære og kropslige relation, som er en del af den tidslige, histo- 
riske og rumrelaterede oplevelse ved årstidens lokale mad. Frigørel- 
sen bliver samtidig en begrænsning og isolation. I én og samme 
bevægelse, hvor køkkenet løsrives fra det tidslige og rumlige 
tyranni, hvor den tidslige og rumlige isolation brydes, fordi varer 
kan transporteres over hele verden, skabes en ny isolation. Det er 
isolationen fra den lokale sammenhæng. Ved køkkenets afstumpet- 
hed, når kun smagen bliver tilbage, begrænses horisonten, udsynet 
skrumper ind. Mad bliver udelukkende til kultur, til forarbejdning, 
kogekunst og servering for at ende som ren æstetisk oplevelse. 


Spis ikke noget du ikke først har læst 

Vil man vide noget om fødevarerne i dag, og det gælder især for 
det moderne indkøb i supermarkederne, læser man først på eti- 
ketten. Det er i og for sig en ny bevægelse; man løfter fødevaren 
op og holder den i rette afstand til øjnene, så man kan læse sig til 
indholdet. Og det er ofte den eneste tilgængelige viden om 
fødevarerne, man kan få. Det er en standardiseret genkendelsespro- 
cedure, fordi alle fødevarer deklareres éns. Det sikrer nok hurtige 

indkøb — et enkelt blik er ofte nok — men der udelukker ofte sanse- 
ligheden. Hvis man betvivler rigtigheden af dette, kan man prøve 
at forbyde sig selv at læse næste gang, man går på indkøb. Det er 
situationen for de ordblinde, som der er ca. 400.000 af i Danmark. 
Det er en tilbagevendende begivenhed for dem at få de forkerte 
varer med hjem fra indkøb. Ordblinde har svært ved at kende for- 
skel på f.eks. mel og sukker, fordi indpakningerne er så lig hinan- 
den og skjuler indholdet så godt, at man skal kunne læse sig til 
forskellen. Hvis man ikke kan læse, er der ganske mange fødevarer, 
som det er umuligt at skelne fra hinanden uden forhåndskendskab, 
det vil sige, hvis man ikke har lært at skelne dem fra hinanden på 
en anden måde, f.eks. via indpakningens forskellige farver, vare- 
mærker eller logoer. Forbyder man sig selv at læse under indkøbet, 
vil man opdage, at sanseligheden vender tilbage. Man bliver nødt 
til at åbne poserne for med sanserne at finde ud af, hvad der er i 
dem. 

Varedeklarationen er placeret på indpakningen. Emballagen 
skjuler fødevaren og forhindrer, at den sanses. Kun for øjet for- 
bliver en del af varen synlig. Sanseligheden pakkes ind. Indpaknin- 
gen begrænser sanseligheden på et rent fysisk plan, mens varede- 
klarationen bringer forstanden i spil og dermed begrænser sanselig- 
heden og kropsligheden ‘mentalt’. Refleksionen, den intellektuelle 
koncentration om varedeklarationen, udelukker til en vis grad 
sanseligheden, ligesom en meget kropslig og sanselig aktivitet til en 
vis grad udelukker forstanden. Sanserne skal rettes mod noget for 
at kunne sanse dette noget. Derfor kan fokuseringen på det in- 
tellektuelle, det vil sige på varedeklarationen, komme til at virke 
som en begrænsning af kropsligheden og sanseligheden, fordi det 
forhindrer sanserne i at rette sig mod fødevarerne. Varedeklaratio- 
ner, herunder også mærkningsordninger, hvis hensigt det er at vise 
og give information om fødevarerne, kommer til at virke mod 
deres hensigt, de skjuler det de vil vise. 

Varedeklarationen er udtryk for rationaliseringen affødevarepro- 
duktionen, for forarbejdningen uden for køkkenet, for teknologi- 
seringen og ernæringslærens videnskabeliggørelse af fødevarerne. 
Men samtidig er varedeklarationen et signal om sansernes utilstræk- 
kelighed, om deres manglende evne til at give os de rette informa- 

tioner om maden. Ernæringsvidenskaben kan give os viden om 
maden, som sanserne ikke kan opfange. Varedeklarationen belærer 
os om, at forstandens indsigt er mere rigtig end sansernes, for san- 
serne tilhører det individuelle og det subjektive, og som alle ved, 
har enhver sin smag. 

Det er en almindelig antagelse inden for biologien, at alle le- 
vende væsner har sanser, som er udviklet med det formål at kunne 
samle relevante informationer, der er af betydning for, at netop 
dette væsen kan overleve. Sanserne er udviklet til at kunne opfange 
bestemte typer af forandringer og tilstande i omgivelserne. Men det 
betyder også, at der er andre forhold ved omgivelserne, som san- 
serne ikke er indstillet til at modtage, det kan f.eks. være opfangel- 
sen af bølgelængder inden for et bestemt interval og udelukkelsen 
af andre, sådan som øjet er et godt eksempel på. Ud fra den be- 
tragtning kan man hævde, at sanserne bl.a. er indrettet til at give 
information om, hvad der er spiseligt, og hvad der er uspiseligt. 
Sanserne kan give væsentlige oplysninger, ikke i form af ord eller 
tal, men som *sansedata” om maden. Sansningen giver et andet sæt 
af data end varedeklarationen tilbyder, men sansningens 
informationer miskrediteres i et intellektualiseret miljø, fordi de er 
ikke-sproglige, subjektive, eller fordi de ikke kan kvantificeres som 
tal- data. 

Det anføres ofte, at mennesket adskiller sig fra dyrene ved bl.a. 
at kunne foretage frie valg mellem forskellige alternativer. Man kan 
diskutere, om dyr også i en vis udstrækning besidder valgmulighe- 
der, eller om de blot følger deres instinkter. Phytognomonien, som 
er en gammel og uagtet videnskab fra 1500-tallet, byggede på den 
antagelse, at enhver gift har sin modgift i naturen, at planter er 
helbredende, og at dyrenes instinkter har givet dem kendskab til 
disse kræfter, således at de er i stand til at helbrede sig selv ved 
hjælp af bestemte planter.” Det kan f.eks. konstateres, at hvis man 
giver køer adgang til forskellige urter på en eng, vil de være i stand 
til at skelne og vælge mellem forskellige slags. I tilfælde af sygdom 
vil de vælge urter med helbredende virkninger. Er der hos men- 


> Principperne i phytognomien er beskrevet af François Jacob i La Logique du 
vivant og af Foucault i Ordene og tingene. 
8 g ting 

nesket en rest af instinktiv og sanselig tilgang til naturen, som kan 
give os viden om dens sundhedsmæssige virkning på os? I mange 
tilfælde er vi mere tilbøjelige til at tro på det, vi kan læse om føde- 
varerne, end på det vi kan sanse. Når vi køber ind, er vi tilbøjelige 
til at tro mere på det, producenterne og myndighederne siger, end 
på vores egne sanser. Indkøbets sanselighed er fortrængt af føde- 
varernes videnskabeliggørelse og de generelle hygiejnekrav stillet 
af de veterinære myndigheder. Intellektualiseringen fortrænger 
sanseligheden på bekostning af en rationel og videnskabelig tilgang. 

Men måske sker det med god grund. For med de gensplejsede 
fødevarer, hvor gener kan være overført på tværs af arter, kan man 
bestemt ikke længere stole på sanserne. En gulerod kan være tilsat 
gener, der gør, at den ikke længere er at betragte som en traditionel 
gulerod. Der kan være gener fra bakterier, fisk, insekter, svampe 
etc. indsat i guleroden. Det vil som regel ikke kunne sanses, og det 
traditionelle kendskab, vi har til guleroden, vil da være uanvende- 
ligt. Her kan deklarationen blive altafgørende. 

Den kultiverede afstandtagen til føden og fødeindtagelsen var i 
begyndelsen formidlet over simple teknologier som ilden og kni- 
ven, og senere tallerknen og gaflen. I dag er den udvidet gennem 
molekylærbiologiske indgreb i det levende, industrialiseret land- 
brug, ernæringsvidenskab og de høje normer for hygiejne. Den 
kultiverede afstandtagen er distanceringen til det, som man tra- 
ditionelt ser som kulturens modsætning: naturen, der omgiver os. 
Allerhelst ser vi os selv hævet over det organiske snask, vi putter i 
munden; vi vil ikke sanse maden, før den er transformeret og 
kultiveret gennem tilberedningen. Først ved det kultiverede måltid 
åbner man sig for madens sanselighed. Smagen og hele sanselighe- 
den er reserveret den tilberedte og kultiverede mad, og hvad der 
kommer før tilberedningen, naturen, lukker man sanserne for. 

Dermed være ikke sagt, at dagens køkken ikke er sanseligt. 
Tværtimod vidner den bugnende litteratur om mad om, at vi er 
mere optaget af kogekunstens sanselighed end nogensinde før. Men 
det er en sanselighed, der er begrænset til den ekstremt tilberedte 
og ordnede natur, sådan som man finder den på tallerknen. Lidt 
firkantet kan man sige, at maden er mere æstetiseret end nogensinde 
før. Og at fødevarerne bliver stadig mere intellektualiserede. 

Fødevarer er derfor ikke blot substans, det er også information. 
For så vidt spiser vi information. Imidlertid er vores viden om 
fødevarerne reduceret til det, vi kan læse på varedeklarationen. 
Med gensplejsningen er vi måske på vej derhen, hvor der slet ikke 
er nogen sammenhæng mellem det, man kan læse på varedeklara- 
tionen, og det man kan sanse. Og i fremtiden vil det måske kom- 
me til at gælde endnu mere, end det gør i dag: Spis ikke noget, du 
ikke først har læst! 


Den politiske forbrugers afmagt 

Siden 1700-tallet kan der som nævnt spores et voksende forbrug af 
ikke-hjemmeproducerede varer, ikke bare hos adelen og de rige, 
men også hos et bredt udsnit af befolkningen. Forbruget var ved 
sin vækst i 1700-tallet især knyttet til fødevarerne; i gennemsnit an- 
vendtes mellem halvdelen og to tredjedele af indkomsten til føde- 
varer. 

Det, man skal bemærke i forhold til begrebet forbrug, er, at nok 
har mennesket altid i biologisk forstand være forbruger (konsu- 
ment), men i den betydning som begrebet udvikler i den merkanti- 
le sammenhæng, knyttes begrebet til forbruget af varer, som er 
produceret af andre end én selv. Det er en banal konstatering for 
moderne mennesker, der næsten ikke kender til andet forbrug end 
dette, men i sin tid betød dette skift fra mere eller mindre lokal 
selvforsyning til forbrug i moderne forstand en radikal forandring 
af samfundet. Dette skift, som ikke skete pludseligt, men gradvist, 
fik ikke alene konsekvenser for økonomien, men også for etikken. 
Etikken kunne ikke længere begrænses til det nære, men måtte 
følge handlens veje og udvides i tid og rum. 

Valget af hvilken mad, man spiser, har konsekvenser langt ud i 
samfundets kringelkroge. Fremstillingen, distributionen og for- 
bruget af fødevarer er ikke alene forbundet med kultur, men også 
med magt. Med fremkomsten af begrebet den politiske forbruger er 
der, i hvert fald tilsyneladende, sket en forskydning i markedets 
magtbalance. Hvor det tidligere var ejerne af produktionsapparatet, 
der suverænt kunne bestemme over produktionens udformning, 
angiver fremkomsten af begrebet den politiske forbruger, at for- 
brugerne også skulle have fået indflydelse. 

Etymologisk betyder magt evnen til at gøre en forskel.” Begre- 
bet den politiske forbruger signalerer, at en ny magt har installeret 
sig, at evnen til at gøre en forskel på produktionen viser sig fra et 
andet hjørne af samfundet. Den politiske forbruger omsætter ikke 
alene varer, nej, her omsættes forbrug til politik. Forbrugerne 
handler og konsumerer ikke alene fødevarer, men også politik. Ved 
deres smag for etik skaber forbrugerne deres egen fødevarepolitik. 

Den politiske forbruger beskrives ofte som en forbruger med be- 
stemte interesser og en vilje til at gøre en forskel ud fra etiske hen- 
syn. Men denne forståelse af hvordan magt udfoldes, tilhører for- 
tiden og et samfund baseret på magtfulde autoriteter som faderen, 
herremanden, kongen, kirken osv.” Den passer ikke til det mo- 
derne samfunds demokratiske opbygning og derfor heller ikke til 
den moderne forbruger. Der er flere grunde til, at den politiske 
forbruger ikke blot kan forstås som en forbruger, der gør en for- 


skel: 


1. Manglende viden og gennemskuelighed. Idéen om den politiske 
forbruger hviler på forudsætningen om et gennemskueligt marked, 
hvor forbrugerne har tilstrækkelig med viden om produkterne til 
at kunne vælge ud fra politiske og etiske overbevisninger. Kravet 
om viden er en forudsætning, der langtfra kan indfries, selvom der 
bliver gjort meget via mærkningsordninger og varedeklarationer. 
Mængden af informationer om fødevarer er stor. Det er allerede alt 
for overvældende til, at forbrugerne kan følge med. 

Alligevel er der oftest ikke informationer nok til, at man kan 
foretage et velbegrundet politisk eller etisk valg. Den politiske for- 
bruger er blevet et overbelastet informationsprojekt i form af vare- 
deklarationer, PR-kampagner, databaser og internet. Informations- 
mængden er så stor, at den spænder ben for sig selv. 

Når produktionen i dag er uigennemskuelig, er det ikke, fordi 
de enkelte processer er vanskelige at forstå. Uigennemskueligheden 


4 Dyrberg, Torben Bech: »Foucaults magtbegreb og dets relation til politik og 
demokrati«, p. I 10. 

! Michel Foucault kalder i Histoire de la sexualité. La volonte de savoir, p. 112 denne 
forståelse for »juridisk-diskursiv«, fordi den fungerer ved hjælp af juraen, der skal 
sprogliggøres, dvs. formuleres for at gøre sig gældende. 


60 


opstår ved tætheden, som fremkommer ved mange gennemskuelige 
lag lagt oven på hinanden.” Det er et paradoks, at mærkningsord- 
ninger, der skulle gøre det nemmere for forbrugerne, blot bidrager 
til kompleksiteten. 


2. Forbrugerens mangel på autonomi. Den tysk-amerikanske filosof 
Hannah Arendt (1906-1975) skriver, at 


magt svarer til den menneskelige evne til ikke blot at handle, 
men at handle i fællesskab. Magt er aldrig en egenskab hos den 
enkelte; den tilhører en gruppe og eksisterer kun, så længe grup- 
pen holder sammen. Når vi siger om én, at han er ‘ved magten’, 
refererer vi faktisk til, at han er blevet bemyndiget af et bestemt 
antal mennesker til at handle i deres navn.” 


Spørgsmålet bliver derfor ikke, hvad den enkelte gør, men hvem 
der kan påvirke de politiske forbrugere: Hvem er det, der kan få 
forbrugerne til at foretage bestemte forbrugsvalg? Det kan informa- 
tionskampagner, medieomtale, mangel på medieomtale, reklamer, 
prissætning af varer, anprisninger, mærkningsordninger osv. Det er 
her, den politiske forbrugers politik dannes. 


3. Begrænsede valgmuligheder. Forbrugerne har kun de valgmulighe- 
der, som butikkerne tilbyder. Når få firmaer dominerer markedet, 
og der kun er én slags mælk etc., har forbrugeren kun valget 
mellem at købe mælken eller helt lade være med at købe mælk, 
hvilket ofte ikke er noget reel valgmulighed. Så selvom produktio- 
nen og markedet er meget komplekse og uigennemskuelige, kan 
selve indkøbssituationen ofte være meget simpel: Der er oftest kun 
meget få produkter at vælge imellem inden for samme varegruppe. 
Idéen om den politiske forbruger fordrer, at der er alternative 
handlemuligheder. 


På trods af, at den ‘personificerede’ magtforståelse af den politiske 
forbruger er forældet, virker den alligevel tillokkende, for det ser 


16 Jf. Lévinas, Emmanuel: »Den andres spät, p. 4. 


7 Arendt, Hannah: Om vold, tænkning og moral, p. 36. 

jo ud, som om de politiske forbrugere hver især gør en forskel. 
Forbruget giver forbrugeren fornemmelsen af at kunne gøre en 
forskel. Og det er svært at benægte, at forbrugeren faktisk gør en 
forskel, når der vælges det ene eller det andet; det er ikke det, jeg 
argumenterer imod. Min påstand er, at manglen på viden gør den 
politiske forbruger til en illusion. For det første fordi forbrugerne 
kun ved meget lidt om den forskel, de gør. Forestillingen om hvad 
der er det politisk korrekte indkøb, er som regel styret af informa- 
tioner, som kommer udefra, og som man ikke har nogen kontrol 
med. Den politiske forbruger er til at påvirke, og derfor finder man 
også ofte mange modstridende oplysninger på markedet. F.eks. 
anfører mange økologiske fødevareproducenter, at netop deres 
produktion er baseret på værdier, der værner om miljøet. Det 
modsiges af andre, der anfører, at økologisk produktion kan føre til 
øget udsivning af næringsstoffer til blandt andet grundvandet, at der 
kan være skadelige svampe i økologiske produkter, fordi man ikke 
har nogen midler til at bekæmpe dem osv. Hvad skal man snart tro 
på? 

Man kan ud fra ovenstående konkludere, at det personificerede 
magtbegreb ikke indfanger den betydning, som begrebet den poli- 
tiske forbruger har i det moderne samfund. Man må derfor spørge, 
hvordan begrebet så skal forstås? Hvordan bruges begrebet, og hvil- 
ken betydning har det i dag? 

I stedet for at betragte den politiske forbruger som en forbruger, 
der kan gøre en politisk forskel, kan man se det som et begreb, der 
bruges til at gøre en forskel. Begrebet den politiske forbruger bruges 
til at udøve magt med, men det er langtfra kun forbrugerne, der 
udøver denne magt. 

Magtudøvelsen i det moderne samfund viser sig kun sjældent i 
sin simple form, det vil sige som enkeltpersoners selvstændige be- 
slutninger. Når forbrugeren handler, er det ikke blot dennes egen 
vilje, der udfoldes i praksis; forbrugeren er underlagt den infor- 
mation, der findes om varen, af udbuddet af andre varer og en lang 
række andre ting. Derfor er magtudøvelsen usynlig. Magten udøves 
ikke i den synlige handling — som at betale for en bestemt vare — 
men i alle de forhold, der har indflydelse på forbrugernes be- 
slutning. Det er sjældent, at beslutninger kan henføres til enkelt- 

personer, det er snarere sådan, at magtens udøvelse fortaber sig i et 
hav af aktører med hver deres interesser, og som hver især har haft 
deres indflydelse. Magtudøvelsen kan ikke spores til enkelte perso- 
ner, men skal findes i netværket af relationer mellem mennesker og 
deres organisationer. Det gør det svært at se, hvem der tager be- 
slutninger, og hvilken indflydelse de forskellige aktører har udøvet. 

Den politiske forbruger er et begreb, som anvendes i magtudøvel- 
sen, det er en del af magtens strategiske spil. Og selv om begrebet 
tilskrives den enkelte politiske forbruger, er det ikke længere sådan, 
det bruges i dag. Lad os først se på, hvad selve italesættelsen af den 
politiske forbruger har betydet. 

Begrebet den politiske forbruger i gængs forstand udtrykker som 
sagt, at forbrug er en effektiv måde for forbrugeren at gøre sig 
gældende på, at det er en måde at udøve magt på. Det er som vist 
en illusion, og man må spørge, hvorfor begrebet så ikke bare 
forsvinder? Hvorfor bliver det ved med at være fast inventar i 
sproget? Svaret er, at det er fordi, der er nogen, der har interesse i, 
at det forbliver en del af sproget. Mange af de aktører, der befinder 
sig på markedet, har i dag en interesse i at fastholde begrebet i en 
personificeret form på trods af, at det i den betydning er indholds- 
løst. Selv om man skulle tro, at producenterne og forhandlerne 
ville være mindst begejstrede for begrebet den politiske forbruger, er 
det klart, at mange på markedet i dag har en kommerciel interesse 
i at bibeholde begrebet. Blandt de væsentlige grunde er at: 


e Markedet gøres til den nye politiske arena. 

e Når det politiske forbrug betragtes som godt, ønsker alle at blive 
(politiske) forbrugere. 

e Når forbruget gøres til en effektiv måde at gøre sig gældende på, 
er der en tendens til først og fremmest at se sig selv som forbru- 
ger og i mindre grad som borger. 


Den fortsatte debat om den politiske forbruger forankrer vores 
handlinger i markedstænkning, og det overordnede mål et at skabe 
øget forbrug og vækst, men nu med det politiske og etiske som ny 
konkurrenceparameter. Den politiske forbruger er et redskab, der 
kan sættes ind i kampen om markedsandele, hvor der kalkuleres 
med etiske hensyn til miljøet, sundheden, børns velfærd etc. Men 

som sagt er det politiske og etiske fra forbrugerens synsvinkel gan- 
ske tomme begreber, fordi der ikke er information nok til stede til 
at kunne vælge ud fra etiske eller politiske synspunkter. 

Men også forbrugerne kan have en interesse i at opretholde 
forestillingen om sig selv som politiske. Man kunne have en mis- 
tanke om, at de, som ser sig selv som politiske forbrugere, ligefrem 
påskønner iscenesættelsen af sig selv som magtfulde aktører og der- 
med er med til at fastholde illusionen. For er der nogen grund til 
at holde op med at forbruge, holde op med at se sig selv som for- 
bruger? Nej, vel er der ej. Der er tale om en alliance mellem forbru- 
gere og producenter, hvor de virkelige tabere er dem, der hverken 
kan producere eller forbruge: Dem der ingen penge har. Og det 
gælder ikke blot de fattige, men lige så vel alt det, der befinder sig 
uden for den økonomiske sfære, nemlig vore omgivelser, naturen. 

Det ironiske og tragiske ved den politiske forbruger, er at hun/ 
han tror at kunne udøve en magt gennem sit forbrug. Forbrugeren 
ser ikke sin egen afmagt, fordi den politiske forbruger er forklædt 
som magten selv. Den politiske forbrugers magt er en iscenesættel- 
se, der skal dække over interessen i markedsøkonomiens fortsatte 
ekspansion: Nye behov, nye varer og uopdyrkede markeder. 

Men selvom begrebet den politiske forbruger anvendes strategisk 
i kampen om forbrugernes gunst, behøver det ikke at være tabt på 
gulvet. Det er trods alt for pessimistisk udelukkende at se begrebet 
som et led i en uaftalt sammensværgelse. Men det er vigtigt at være 
opmærksom på faren ved begrebet. Man kan med god ret indven- 
de, at italesættelsen af den politiske forbruger jo faktisk har en 
virkning, i og med at nogle virksomheder tvinges til det bedre ved 
at udvise etiske hensyn, også selvom det blot skulle ske for at 
kunne bevare deres markedsandele. Producenternes vilje til at æn- 
dre produktionen efter etiske hensyn er et bevis på, at begrebet den 
politiske forbruger bruges til at udøve magt. 

Som forbruger er det vigtigt at være opmærksom på dobbelthe- 
den i begrebet den politiske forbruger. Nok gøres der med begrebet 
en forskel, men begrebet bliver samtidig også anvendt strategisk af 
andre til at gøre en forskel. Den politiske forbruger må spørge sig 
selv, hvilken forskel han eller hun gør. Og det er sjældent let at 
svare på. 

KAPITEL 4 
På sporet efter produktionshistorien 


Jeg skal vende tilbage til spørgsmålet, som jeg tog op 1 første 
kapitel, spørgsmålet om sammenhængen mellem det vi spiser og 
etikken. Der er, som vi har set, en forbindelse mellem fødevarer og 
etik, fordi vi ved, at fødevarer nødvendigvis må have en produk- 
tionshistorie, og at denne kan være god eller dårlig. Det er ud fra 
denne viden om, at der må være en produktionshistorie, at føde- 
vareetikken udspringer. 

Når fødevaredeklarationen er et dårligt udgangspunkt for den 
fødevareetiske stillingtagen, må man overveje, hvad der skal til for, 
at fødevareetikken kan udfoldes i praksis. Tanken her er, at føde- 
varedeklarationen ikke kan stå alene, men at der fra et forbruger- 
synspunkt især er to ting, der er væsentlige for at tilføre fødevare- 
etikken et reelt indhold, det vil sige at give forbrugerne mulighe- 
den for at handle i overensstemmelse med deres holdning. Jeg vil 
for det første argumentere for betydningen af sanseligheden og 
kropsligheden i forhold til fødevarer ud fra et etisk og eksistentielt 
perspektiv. Sanseligheden og kropsligheden beror på selvoplevel- 
sen, og den er betydningsfuld for at gøre fødevareproduktionen 
mere nærværende. Nærværet muliggør det etiske engagement. 
Dernæst vil jeg argumentere for, at man ved at anskue produk- 
tionshistorien som en fortælling fremhæver og synliggør det etiske 
i produktionshistorien for forbrugeren. 

Som fødevareetikken udvikles i det følgende, er det ikke blot en 
sag for hovedet og den intellektuelle viden. For der er flere 
forskellige måder at opnå viden på. Viden er ikke blot det, der kan 
begrundes videnskabeligt — selvom denne viden i visse kredse anses 
for at være den eneste rigtige og sande viden. Men hvis man af 
natur er mindre videnskabeligt anlagt, findes der andre former 
viden, der er lige så gyldige som den videnskabelige. For de fleste 
giver det også mening at tale om en viden, der udspringer af det, 
som vi selv har sanset eller oplevet. Man kan tale om en sanset eller 

erfaret viden. Eller viden kan være fortalt, det vil sige en viden, vi 
har fået gennem fortællingen. Det kaldes også for narrativ viden. 
Nogle taler også om en følelsesmæssig eller emotionel viden, det 
vil sige en viden, der udspringer af vores følelser. Det kunne for 
eksempel være vores evne til emotionelt at indleve os i et andet 
væsens situation. Disse forskellige former for viden spiller på hver 
deres måde en rolle for fødevareetikken. 


Etik og engagement 

Filosoffen Hans Jonas beskriver i sin bog Ansvarets princip, hvordan 
den teknologiske udvikling øger menneskets magt over naturen — 
og hvordan det har fået betydning for etikken. Før den teknologi- 
ske udvikling for alvor satte ind, var det gode og det onde, som 
mennesket skulle bekymre sig om, nær ved den enkelte og ved sel- 
ve handlingen. Det skyldes, at man ikke havde nogen muligheder 
for at kontrollere de videre følger, fordi disse lå uden for éns ræk- 
kevidde. Man skulle ikke bekymre sig om de langsigtede konse- 
kvenser af sine handlinger. De langsigtede virkninger blev overladt 
til skæbnen, tilfældet eller forsynet. Den rette måde at forholde sig 
på kunne derfor udledes af den umiddelbare situation her og nu. 

Men den teknologiske udvikling betyder, at menneskets magt 
over naturen øges. Handlingernes konsekvenser kan ikke længere 
blot findes i det lokale her og nu. Konsekvenserne udspiller sig 
over store afstande i både tid og rum. Det får afgørende betydning 
for etikken. 

Teknologiens udvikling er det, der gør, at etikken må tænkes i 
større sammenhænge end blot det lokale og nære. Det gælder ikke 
blot for teknologien, men lige så vel for husholdningen. Også her 
må etikken tænkes i større sammenhænge. For med det modernes 
fremkomst flyttes produktionen uden for husholdningen. Tidligere 
fandt stort set al produktion sted i husholdningen selv, man var 
selvforsynende på de fleste områder. Men i det moderne adskilles 
husholdning og produktion. Så længe produktionen foregår i hus- 
holdningen, er produktionens betydning for det omgivende sam- 
fund synlig og lige til at forstå. Det etiske udspiller sig her og nu. 


! Jonas, Hans ` Ansvarets princip, p. 22-23. 

Men i den moderne husholdning må etikken tænkes i større sam- 
menhænge. 

Allerede i oplysningstiden indså en række filosoffer dette brud, 
og det er derfor, man — ifølge den engelske filosof Alasdair Mac 
Intyre — i denne periode finder så mange etiske skrifter, der vil for- 
mulere etikken på ny. Antikkens dydsetik var ikke længere til- 
strækkelig. Det er baggrunden for de mange forskellige etiske ret- 
ninger, vi kender i dag, hvor man forsøger at begrunde etikken 
med henvisning til rettigheder, principper, nyttebetragtninger osv.” 

Med begrebet afstandsetik har man netop ville udtrykke, at etik- 
ken i det moderne må udvides i tid og rum. Etikken må udvides til 
det, der er rumligt og tidsligt fraværende. Men spørgsmålet er, 
hvordan man kan inddrage det fraværende i etikken? Det glimrer 
jo netop ved at være fraværende. Filosoffen Peter Kemp gør dette 
ved at bygge afstandsetikken på nærhedsetikken. Afstandsetikken må 
begrundes i ansigt-til-ansigt-situationen, for det er ud fra disse 
situationer, vi forstår, hvad den gode handling er.” Man må fore- 
stille sig det tidsligt eller rumligt fraværende menneske, som om det 
var nærværende. Man må gøre, som om man stod ansigt til ansigt 
med den fraværende. 

Men spørgsmålet er, om det uden videre lader sig gennemføre 
i praksis. Det er jeg tibøjelig til at mene, at det ikke gør. For sam- 
fundets kompleksitet betyder, at man ikke bare kan lade, som om 
dettidsligt og rumligt fraværende er nærværende. Samfundets kom- 
pleksitet gør, at konsekvenserne af éns handlinger bliver usynlige. 
Så selvom man har en vision om, hvad det gode er, kan man ikke 
bestemme den gode handling i afstandsetikken. Fordi handlinger 
indgår i komplekse sammenhænge over tid og rum, kan *globa- 
liserede” handlinger ikke sammenlignes med handlinger i det nære. 

Den gode handling i forhold til det tidsligt eller rumligt fra- 
værende forudsætter en større viden end den handling, der udføres 
i det nære. Viden har en langt større betydning i afstandsetikken 
end i nærhedsetikken. Afstandsetikken indstifter ifølge Hans Jonas 
en pligt til viden. Viden om faktuelle forhold er en forudsætning 


? MacIntyre, Alasdair: After Virtue. 
° Kemp, Peter: Det uerstattelige. En teknologi-etik, p. 103. 

for at kunne handle etisk og tage ansvar i afstandsetikken. Blot at 
handle som om det fraværende var nærværende, er på den bag- 
grund en umulighed. 

Med den særlige betydning, som viden spiller for afstandsetik- 
ken, kan man ikke direkte overføre nærværets etik til det fraværen- 
de. Der er ganske enkelt ‘viden’ til forskel. Særligt svagt står af- 
standsetikken, når det gælder fødevarer, for som vi har set, har bl.a. 
gastronomien og bordets æstetik bidraget til den kultiverede 
distancering til madens oprindelse. Et godt eksempel er spisningen 
af kød. Mange moderne mennesker i den vestlige verden lever med 
den opfattelse, at slagtningen af dyr er en form for drab. Og allige- 
vel spiser de kød. Hvis de selv skulle slagte dyrene, ville de sand- 
synligvis spise betydeligt mindre kød. Men med den moderne 
fødevareproduktion er det muligt at distancere sig fra slagtningen, 
fordi forbrugerne aldrig oplever den. For mange moderne menne- 
skers er kødspisningen det område, hvor viljen til ikke at vide viser 
sig tydeligst. 

Konklusionen er derfor, at på fødevareområdet kan man ikke 
uden videre lade nærhedsetikken udvides i tid og rum, det vil sige 
til det fraværende. Når jeg er i supermarkedet for at købe ind, 
bliver jeg altid mindet om rigtigheden i dette. Når jeg går rundt 
blandt varehylder og kølemontrer, er det klart, at varernes produk- 
tionshistorie er for langt væk til, at jeg kan engagere mig etisk. 
Hvis man alligevel holder fast i ønsket om som forbruger at kunne 
handle etisk, fordi man kan se, at det ikke går blot at overlade det 
til andre, må man altså se sig om efter en anden løsning. Det er 
derfor nærliggende at konkludere, at skal forbrugerens etik på 
fødevareområdet have et reelt indhold, så må man gå den modsatte 
vej. Når det ikke går at udstrække nærhedsetikken til det fraværen- 
de, må man se, hvordan det fraværende, i det her tilfælde føde- 
varernes produktionshistorie, kan gøres mere nærværende. Spørgs- 
målet er, hvordan man på en fornuftig måde kan gøre det muligt 
for forbrugerne at erfare noget om produktionshistorien? Her er 
idéen, at produktionshistorien skal gøres i det mindste glimtvis nær- 
værende. Det glimtvise viser sig i to versioner, en stærk og en svag. 

I den stærke version har forbrugeren selv oplevet produktionen, 
om end kun glimtvist. Forbrugeren har selv set fødevarerne blive 

til og oplevet de mennesker, som er involveret i produktionen. Det 
er den selv-oplevede erfaring af produktionshistorien. 

I den svage version har forbrugeren fået produktionshistorien 
fortalt af en, som kender den. Det er en formidlet erfaring gennem 
den personlige kontakt med personer, der ved noget om produk- 
tionen — modsat supermarkedet, hvor der aldrig er nogen, der ved 
noget om produktionshistorien — eller gennem tekster og billeder. 
Hvis den viden og det kendskab, man opnår derved, skal have 
nogen værdi, forudsætter det naturligvis, at formidleren er trovær- 
dig. 

Begge versioner indeholder et moment af selvoplevethed, i den 
svage er det oplevelsen af at få en historie fortalt af en anden 
person, der ved noget om produktionshistorien, som man ikke selv 
ved. I den stærke version garanterer selvoplevelsen for informatio- 
nens rigtighed. 

At gøre noget glimtvist nærværende betyder først og fremmest, 
at man ikke behøver at have fulgt hele madens produktionshistorie, 
hvilket som regel også ville være en praktisk umulighed. Meningen 
er her en balancegang, hvor det fraværende (fødevareproduktio- 
nen) ikke er helt ukendt, men trækkes nærmere uden at blive til 
rent nærvær. Omvendt kunne man sige, at det nærværende ud- 
strækkes til det fraværende uden helt at overtage dennes plads. 
Forbrugeren har en vis distance til produktionshistorien, uden at 
denne forsvinder helt ud af den sanselige og oplevede verden. 

Når man kender noget til fødevarernes historie, bliver de i sig 
selv til spor eller glimt. Man kan retrospektivt fremkalde historien 
eller hændelsen for sit indre blik, det er som et glimt fra erindrin- 
gen, en fortælling som kan genkaldes lige så hurtigt som en idé 
eller forestilling. 


På sporet 

At spise handler ikke blot om at optage næring, at holde stofskiftet 
i gang, holde sig i live. Peter Farb og George Armelages skriver, at 
maden og spisningen mere end noget andet bringer mennesker i 
kontakt med deres omgivelser, ikke blot de naturlige omgivelser, 

men også deres sociale, økonomiske og politiske relationer.* Sådan 
har det nok også været en gang, men som jeg har forsøgt at vise i 
det foregående, er distanceringen — eller kultiveringen — af føde- 
varerne så vidtgående, at de hverken formidler nogen kontakt til de 
naturlige omgivelser og ej heller bidrager til forståelsen af de so- 
ciale, økonomiske og politiske konsekvenser af éns stofskifte. 
Kogekunstens og bordets æstetik er en distancering, det er en 'vilje 
til ikke at vide”, det er en mere eller mindre bevidst frasigen sig 
information om maden og dens oprindelse. Den franske etnolog og 
strukturalist Claude Lévi-Strauss (f. 1908) formulerer det således, at 
for menneskets forhold til mad er det af mindre betydning, hvad 
der er godt at spise, vigtigere er det, »hvad der er godt at enke ai 
Sat på spidsen kan man sige det sådan, at mad mindre er substans, 
end det er omstændighed, det er mere symbol end næring. Det er 
selvfølgelig absurd at ville benægte madens uomtvistelige værdi 
som næring. Maden er også næring, den er substansen for stofskiftet. 
Men hvis maden kun var næring, ville den udelukkende være 
natur, den ville være ren uforarbejdet natur. Det er først, når 
maden gøres til noget andet end natur, når den forarbejdes, at den 
bliver til kultur.” 

Mad der er god at tænke på, er også god at spise, mad der er 
ubehagelig at tænke på, er også ubehagelig at spise. Forestillingen 
om maden præger smagen — måske næsten mere end den fysiologi- 
ske smag selv. Det er, som Simmel gør opmærksom på i Madens 
sociologi, fint at konversere under måltidet, men emnet må ikke 
være tungt eller på anden måde forstyrrende for spisningen: 
Tanken om noget ubehageligt forstyrrer appetitten. Fødevarerne 
er ikke blot gode at spise, de er også gode at tænke på og forestille 
sig, skriver Daniel Roche.” Men man må tilføje, at det lige så godt 


* Farb, Peter and George Armelages: Consuming Passions. The anthropology of 
Eating, p. 9-10. 

5 Lévi-Strauss, Claude: »The Culinary Triangle«, p. 586-595. 

* Det er sandsynligvis i forarbejdningen af maden, at man skal søge de første tegn 
på kulturens opståen. Pekingmanden, der levede for ca. en halv million år siden, 
og andre fund fra den tid peger på, at naturen allerede dengang ikke blev ædt råt, 
men tilberedt. Peter Farb and George Armelages: Consuming Passions. The An- 
thropology of Eating, p. 52. 

”Roche, Daniel: Histoire des choses banales. Naissance de la consommation XVII -XIX' 
siècle, p. 240. 

kan være omvendt: Når jeg tænker på den mus, der en vinternat 
var gået i en musefælde, hvor den var blevet slået til blods og havde 
vendt det hvide ud af øjnene, og som med de sidste krampetræk- 
ninger havde trukket sig ud over hyldekanten og faldet ned på 
brødristeren, hvor den udåndede, og at samme brødrister samme 
morgen, omend uden mus og fælde og uden jeg vidste af det, var 
blevet brugt til at riste morgenbrødet, som jeg spiste med god 
appetit, indtil jeg hørte om musen, der . . . dette satte sig som en 
klump i halsen på mig. Jeg er ikke sart, hvad den slags angår, men 
af og til forstyrrer hændelsen mig stadig, når jeg kommer i tanke 
om den, og det gør jeg, når jeg lugter ristet brød; duften af ristet 
brød vækker den fysiologiske appetit, men samtidig fremkalder den 
tanken om den blodige mus, som vækker afsky. Hvor længe denne 
ambivalens over for det ristede brød, som det ene øjeblik gør mig 
sulten og det andet øjeblik fremkalder en aldeles irrationel væm- 
melse, varer ved, er svært at sige. Men der er ingen tvivl om, at 
lugten af ristet brød kan lede tanken hen på den maste og døde 
mus i adskillige år. Oplevelser kan genoplives ved bestemte sanse- 
indtryk, nuets sanseindtryk kan bringe os på sporet af tidligere op- 
levelser. De fleste kender det, at smagen eller lugten af noget leder 
tanken hen på noget bestemt, en bestemt situation eller oplevelse. 
Viden om produktionshistorien kan således ikke påvirke selve den 
fysiologiske smag, for den ændres ikke af nogen viden, men viden 
kan ændre smagsoplevelsen, det vil sige den måde, vi modtager eller 
perciperer en smag på. Det er den specielle kobling, der findes 
mellem smag og etik: Viden om etikken i produktionshistorien 
påvirker den oplevede smag. 

Det er det, som jeg her vil udvikle som en særlig form for 
semiotik, nemlig fødevarerne som spor af produktionshistorien. Maden 
og fødevarerne som spor, det forhold at sansningen af maden og 
fødevarerne besidder evnen til at lede tanken hen på noget bestemt, 
et bestemt hændelsesforløb eller en bestemt oplevelse, udvikles her 
som en måde at få en anden viden om fødevarerne på, end det 
kendes fra varedeklarationens formaliserede sprog. Fødevarerne 
som spor kan naturligvis lede tankerne i mange retninger, det 
vigtige her er at se, hvordan sporet kan lede tankerne hen på 
produktionshistorien og særligt de etiske forhold ved den. Når 

maden og fødevarerne tænkes som spor af produktionshistorien, 
bliver fødevareetikken hermeneutisk og narrativ. 

»Sporets særegne karakter, skriver Lévinas, »består i at betyde 
uden at lade betydningen fremtræde. Sporet afslører ikke det, som 
det henviser til, men lader det forblive skjult og fraværende, og 
som sådan er sporet en gåde. Sporet adskiller sig, ifølge Lévinas, fra 
tegnet ved ikke at rumme nogen intentionalitet, sporet vil ikke 
(intentionelt) vise noget, det er betydning uden umiddelbar hen- 
visning til en mening. Sporet peger i en retning uden af definere 
eller afsløre noget. Fødevarerne kan ikke fungere som tegn, men 
kun som spor, der lader os vide, at der har været en produktions- 
historie, og at denne har en etisk dimension. Men som spor for- 
bliver produktionshistorien en gåde, for sporet afslører ikke hvilken 
historie og heller ikke hvem, der er involveret i historien. Kausali- 
teten i fødevaren som spor begrænser sig til dette, at der må være 
en oprindelse i form af en produktionshistorie. 

Hvis man ser på tegnet fra en helt anden synsvinkel, nemlig med 
den amerikanske semiotiker Charles Sanders Peirce (1839-1914), 
tager tingene sig noget anderledes ud. Peirce beskæftigede sig mere 
med interpretation end med intentionalitet. Peirce definerede 
tegnet således: »Et tegn er noget, som for nogen står for noget i en 
eller anden henseende.«” Interpretationen (i definitionen er in- 
terpretanten "'nogen”) spiller i Peirces opfattelse en afgørende rolle 
for tegnet. Den peirceanske tegnopfattelse bygger på tegntriaden 
bestående af 1. det primære tegn, 2. det objekt tegnet henviser til 
og endelig 3. fortolkeren (interpretanten). Med Peirce kunne man 
sige, at for sporet gælder, at interpretationen er utydelig; spor er 
latente tegn, i og med de vil kunne interpreteres, men ikke behøver 
blive det. Det kræver en indsats at tolke sporet. På samme måde 
kræver det en indsats af forbrugerne at se fødevarerne som spor af 
produktionshistorien. Det kræver en forhåndsviden om produk- 
tionshistorien. Spor er typisk en form for rest, der er efterladt efter 
en eller anden aktivitet. Lige så karakteristisk som manglen på in- 
tentionalitet er sporets relation til fortiden. Fortiden bevares i de 


8 Lévinas, Emmanuel: »Den andres spårs, p. 13. 
°’ Citeret efter Hoffmeyer, Jesper: En snegl på vejen: Betydningens naturhistorie, p. 35. 

spor, den afsætter, skriver Ricæur.'" Når forbrugerne konsumerer 
fødevarerne, er deres produktionshistorie fortid, men sporet, føde- 
varen, forbliver — 1 hvert fald indtil den er spist. Som sådan er 
sporet (og modsat tegnet) nærværet af det, som ikke længere er der, 
nærværet af det som har fundet sted, og som ikke længere kan 
gøres om. Men at noget er fortid, betyder ikke, at det er forsvun- 
det. Fortiden er her nu som noget, der har været, og det er noget 
helt andet end at sige, at den er forsvundet. Det helt og holdent 
forsvundne påvirker os ikke længere, mens det der har været (da- 
gewesen) " i fortiden, som ikke-glemt, udøver sin virkning på nu- 
tiden. Fortiden varer ved i nutiden, den erindrede fortid lever 
videre i nutiden. 

Lévinas ser i den Andens ansigt sporet af den fraværende og 
betegner relationen mellem det betegnede og betydningen i sporet 
som en afbøjning (irrectitude). Sporet er rummets indtræden i tiden, 
det punkt hvor verden bøjer af mod fortiden og en tidligere tid.” 
Lévinas, hvis etik bygger på den Anden og mødet ansigt til ansigt, 
skriver i sin analyse af sporet i den Andens ansigt, at vi kun kender 
den anden person, fordi vi erindrer noget om den pågældende. Vi 
forholder os til sporet af den anden. Kemp tolker dette spor som 
det, vi har tilbage af det, han eller hun har sagt og gjort.” Lévinas 
beskæftiger sig kun med de spor, der efterlades af mennesker, men 
ikke med de spor, som andre levende væsner efterlader. Selvom det 
i Lévinas’ forståelse af sporet kun er mennesker, der efterlader sig 
spor (fordi hans filosofi kun handler om mennesker), kan hans 
analyse alligevel bidrage til udviklingen af fødevaren som spor af sin 
egen produktionshistorie. 

Hvordan kan fødevarer vise sig som spor af deres egen produk- 
tionshistorie? Fødevarer kan ikke sammenlignes med de dokumen- 
ter, som historikerne bruger som spor af fortiden. Men man kan 
sige, at fødevarer peger i en retning uden dog derved at afsløre 


1 Ricæur, Paul: Temps et récit, vol. HI, p. 219. 

" Den tyske filosof Martin Heidegger (1889-1976) skriver: »nicht mehr exi- 
stierendes Dasein aber ist im ontologisch strengen Sinne nicht vergangen, sondern 
da-gewesen«. Sein und Zeit, p. 380. 

1? Lévinas, Emmanuel: »Den andres spårs, p. 12 -14. 

° Kemp, Peter: Det Uerstattelige, p. 108. 

noget. Fødevarerne viser sig som spor, i og med at der er en viden 
om, at der er en historie, og at der i hvert fald ikke er ingenting 
eller tomhed. 

Alligevel er det ofte sådan, at vi, vel vidende at fødevarerne har 
en historie, foretrækker ikke at vide noget om denne historie. Som 
vi så det i gastronomiens fremkomst, kan køkkenets nærvær være 
uappetitligt og for organisk, og især kan det være for naturligt. 
Konsekvensen var at adskille spiserum og køkken. På lignende 
måde adskiller vi i dag for det meste også produktion og forbrug, 
fordi produktionshistorien er uappetitlig og etisk ubærlig. Den er 
ubærlig, fordi vi ikke ved, hvordan vi skal bære den; vi ved ikke, 
hvordan vi skal påtage os et ansvar i en fødevareproduktion, som 
vi er så distanceret til, at vi er uden indflydelse. Det man ikke kan 
bære, må man enten lade falde, eller man må gøre sig selv stærkere, 
så man igen kan bære det. Oversat til fødevareområdet betyder det, 
at man enten må lade være med at spise (som vegetarerne ikke 
spiser kød), eller udstyre sig selv med en kynisme og lukke øjnene 
for det, man ikke vil se. En tredje mulighed er naturligvis at gøre 
produktionshistorien mindre ubærlig, hvilket er målet her; at lade 
forbrugerens etik komme til udfoldelse. 

Disse begivenheder og denne historie, som fødevarerne er spor 
af, tilhører fortiden og står af den grund ikke til at ændre, de er 
uforanderlig fortid. Som jægeren kan forbrugeren forfølge det spor, 
som fødevaren er. Og når det, man især ønsker at opspore, er 
etikken i fødevareproduktionen, kræver det, som Ricæur skriver, 
at man er i stand til at ‘give slip” på omsorgen for sig selv og åbne 
sig for sporet af den anden.” At følge sporet kræver en aktiv 
indsats, og at man — ligesom i den etik, der ikke blot er egenin- 
teresse — retter sin opmærksomhed udad mod verden og den 
anden. Det kræver altså en øget sensibilitet. 

Den franske filosof Maurice Merleau-Ponty (1908-1961) tager 
i Phénoménolgie de la perception ofte udgangspunkt i det skrivebord 
han sidder ved. I sin 'skrivebordsfilosofi” skriver han: 


Dette bord bærer spor af mit forgangne liv, jeg har indskrevet 
mine initialer i det, og det har blækpletter efter mig. Men disse 


4 Ricæur, Paul: Temps et récit, vol. III, p. 225. 

spor i sig selv henviser ikke til fortiden: De er nærværende 
(présentes); og, hvis jeg finder tegn af tidligere begivenheder i 
dem, så er det fordi jeg i mig selv bærer deres betydning . . . 
denne perception [af skrivebordet], som er nærværende, kunne 
ikke indikere en begivenhed i fortiden, med mindre mit forhold 
til fortiden er af sådan en karakter, at det i denne perception 
tillader mig at genkende en erindring . ..” 

Betydningen opstår, fordi der er en fælles fortid. Lévinas omtaler 
som nævnt sporet som en afbøjning mod fortiden og tidligere 
hændelser. For Lévinas er der noget ved ansigtet, som leder tanken 
hen på det, vi har tilbage af det, han eller hun har sagt og gjort. 
Man kan indvende, at i dette tilfælde er ansigtet slet ikke noget 
spor, fordi det for en bekendt netop afslører noget ved at bringe 
erindringerne frem til bevidsthed. Men det er kun for den bekend- 
te, den der allerede har en viden, at sporet viser sin betydning, og 
som den bekendte forstår at ‘læse’ og tolke. Det er som den 
trænede jæger, der kender sit bytte fra tidligere møder, og som kan 
orientere sig 1 tid og rum efter sporene. For den utrænede jæger 
derimod afslører sporet nok et dyr, men han eller hun ved ikke, 
hvilket dyr det er. For den ubekendte fremstår ansigtet 1 sin 
nøgenhed, som ikke er en tomhed, for vi ved, at ansigtet bærer en 
historie, men vi kender den ikke. Det samme gælder for fødevarer, 
og andre ting i øvrigt, så længe der ikke er nogen fælles fortid at 
lede tanken hen på: Fødevarerne er spor, for vi ved, at der er en 
historie, men vi har ingen adgang til den. Som en jæger må den 
etiske forbruger vide noget om sit bytte, han eller hun må kunne 
genkende og forstå sporerne, hvilket vil sige ud fra sporerne at 
kunne rekonstruere fortidige hændelser og orientere sig ud fra 
dem. Hvis man ikke kan det, er risikoen for at gå galt i skoven 
overhængende. 

Ligesom sporet hos Lévinas og Merleau-Ponty kan fremkalde 
erindringen om det, han eller hun tidligere har sagt eller gjort, så 
kan fødevaren som spor fremkalde erindringer eller en bestemt 
viden hos forbrugerne om fødevarernes produktionshistorie — for 


5 Merleau-Ponty, Maurice: Phénoménologie de la perception, p. 472. Min over- 
sættelse. 

så vidt der er en fælles fortid. For at fødevarerne som spor kan 
afsløre sporets mening, må man netop have en erindring eller viden 
om produktionshistorien, ligesom sporet af den anden forudsætter 
en erindring eller viden. 

Fødevarerne som spor henviser, som vi har set, også til et tidsligt 
forløb. Sporet rummer altid et tidsligt moment. For Ricæur er 
sporet et udtryk for tidsligheden: »At følge tiden er at regne med 
tiden. Hvordan kunne sporet i sin rummelighed referere tilbage til 
det søgte objekt uden beregning af tiden, der er passeret mellem 
hændelsen og sporet?«'* Som forbruger regner man altid på for- 
tiden, idet man stiller spørgsmålet om, hvornår fødevaren er pro- 
duceret. Man regner også frem i tiden, når man stiller spørgsmålet 
om, hvor længe fødevaren kan holde sig endnu. At se fødevarerne 
som spor er at placere sig i en tidslighed. Fødevarerne henviser til 
det forgangne og til historien som et forløb af hændelser, men også 
til fremtidige hændelser. 

Tidligere så vi, hvordan gastronomien blandt andet var et opgør 
med en særlig tidslighed, nemlig årstidernes tyranni, og man må i 
dag sige, at den teknologiske udvikling har fuldbragt denne fri- 
gørelse. Det er ikke længere så ligefremt at regne med tidsligheden 
i moderne fødevareproduktion. Raffinerede konserveringsmetoder 
og uigennemskueligheden på fødevaremarkedet skjuler tidslighe- 
den. I den globale tid er det altid sommer et eller andet sted på 
jorden, og vi kan derfor altid høste friske jordbær. Osten med den 
særlige smag og aroma, som kommer af mælk fra køer, der har 
græsset på forårets første blomsterenge, kan laves syntetisk året 
rundt. Men frigørelsen fra årstidens tyranni har en bagside; føde- 
varerne kan ikke længere fungere som spor af en lokal tid. Man 
oplever ikke længere nogen forståelse af eller forankring i den 
lokale og ‘naturlige’ tidslighed. Merleau-Ponty skriver: 


Tiden er ikke et reelt forløb, en virkelig succession som jeg 
blot nøjes med at måle. Tiden fødes af mine relationer til 
tingene. I tingene selv findes fortiden og fremtiden som en 
pre-eksistens og som et evigt levn fra fortiden: Vandet som 


1% Ricæur, Paul: Temps et récit, vol. III, p. 225. 

passerer mig i morgen, er nu ved sin kilde, vandet som lige er 
passeret, er nu længere nede i dalen. Det som er fortid eller 
fremtid for mig, er nærværende i verden.” 


På samme måde er de dyr og de planter, vi spiser i løbet af den 
kommende tid, allerede eksisterende, de lever her og nu. Ud fra 
den betragtning kan fødevareetikken blive andet og mere end det, 
jeg i kapitel I kaldte en ”fortidsetik”, den kan, når den viser sig som 
engagement i og omsorg for dem, der er involveret i produktions- 
historien, blive en etik for den fødevareproduktion, som foregår i 
nuet. 


Sporet som nutid og erindring 
Det er ikke længere sådan, at vi 3 kraft af vores daglige liv besidder 
et kendskab til fødevarernes oprindelse og deres produktionshisto- 
rie, således at vi, når vores opmærksomhed rettes mod fødevarerne, 
kommer til at tænke på deres historie. Den rene før-refleksive sans- 
ning har ingen adgang til fødevarens historie, alligevel er det sådan, 
at kendskabet til madens produktionshistorie kan farve smagsople- 
velsen. Men den fænomenologiske sanseoplevelse, der er emnet 
her, er som sagt ikke den rene og uforstyrrede før-bevidste og før- 
personlige sansning, men en reflekteret sansning — en sansning 
spejlet i den sansendes egen livshistorie og egne erfaringer. Hvor- 
dan forløber denne sansning og refleksion? 

Merleau-Ponty skriver om den rumlige perception, idet han 
bruger oplevelsen af et hus som eksempel: 


huset selv er ikke huset set intetsteds fra, men huset set alle 
steder fra. Den fuldkomne genstand er gennemsigtig, den gen- 
nemtrænges fra alle sider af en aktuel uendelighed af blikke, der 
skærer hinanden og som ikke lader noget være skjult.” 


For Merleau-Ponty er oplevelsen af et hus og enhver anden gen- 
stand ikke den rene sansning, som altid blot vil se huset fra en 


” Merleau-Ponty, Maurice: Phénoménologie de la perception, p. 471. Min oversæt- 
telse. 
18 Op. cit. p. 83. 

bestemt vinkel, men i perceptionen indgår, at man fra erfaringen 
allerede ved, at huset kan sanses fra alle tænkelige vinkler. Og det 
er sådan, man ser genstanden, i og med man ved, at den kan 
opleves fra alle mulige vinkler; det er sådan, at sansningen sættes i 
et rumligt perspektiv, der overskrider den rene sansnings bundet- 
hed til subjektets position. Ligesom huset ses alle steder fra, opleves 
det også fra alle tidspunkter: Den tidslige oplevelse af huset i nuet 
er bundet til oplevelsen af det i går og forventningerne til det i 
morgen. Det er det, som den tyske filosof Edmund Husserl (1859- 
1938) udtrykker med begreberne retention, den umiddelbare be- 
vidstheds rækken bagud i tiden, og protention, den umiddelbare 
bevidstheds rækken fremad i tiden. Retentionen og protentionen 
skaber således en tidslig enhed gennem syntesen af tidslige horison- 
ter. Men som Merleau-Ponty gør opmærksom på, så bliver eksakt- 
heden i syntesen mindre, jo længere væk man bevæger sig fra nuet: 
»Ting, der ligger langt tilbage i tiden, kan jeg let have glemt, lige- 
som mine planer, der ligger langt ude i fremtiden, er mere u- 
sikre.«"” Den faktiske oplevelse, den rene sansning i nuet, over- 
skrider i syntesen af horisonter sit eget rumlige og tidslige perspek- 
tiv; tingene opfattes på en gang fra tusinde sider (det vil sige i dets 
tredimensionale rumlighed) og fattes i sin tidslighed som i går, nu 
og i morgen, og da sættes tingene og hændelserne i deres enhed og 
helhed, som syntese i rum og tid. Sansningen er således transcen- 
derende, fordi den rene sansnings begrænsning til en bestemt 
synsvinkel og nuet overskrides, og det er en syntese, fordi man i 
den endelige perception samler mange rumlige og tidslige perspek- 
tiver i én oplevelse. 

Sanseligheden sidder i kroppen. Kropsligheden er for Merleau- 
Ponty væsentlig for at forstå perceptionens forløb. »Jeg kan kun, 
skriver han, »forstå den levende krops funktion ved selv at udføre 
den og i det omfang, jeg er en krop, som rækker ud mod ver- 
den. Det er kroppen, der rækker ud mod verden for at imøde- 
komme den. Han skriver, at 


IT" Op. cit. p. 84. 
Op. cit. p. 90. 


78 


sansekvaliteten, det perciperedes rumlige bestemmelser og selve 
tilstedeværelsen eller fraværet af en perception, ikke er resultatet 
af situationen uden for organismen, men repræsenterer den 
måde, hvorpå organismen kommer stimulationen i møde og 
forholder sig til den. En pirring perciperes ikke, når den rammer 
et sanseorgan, som ikke er ‘afstemt’ efter den.” 


For at vende blikket mod fødevarerne igen en stund, kan man sige, 
at vi under den udvikling, hvor mad er blevet til fødevarer, har haft 
svært ved at følge med. Man troede, at man alene kunne klare sig 
med varedeklarationens intellektualiserede information. Men vare- 
deklarationen pirrer hverken sanserne eller intellektet. Deklaratio- 
nen har ikke kunnet fungere som den erstatning for sanseligheden, 
kropsligheden og det selvoplevede, som den mere eller mindre 
bevidst var tiltænkt i en industrialiseret fødevareproduktion. 

Lad os se nærmere på det øjeblik, hvor forbrugeren konfronteres 
med fødevaren. Ved forbrugerens glimtvise oplevelse af produk- 
tionshistorien skabes der mulighed for i mødet med fødevarerne at 
genkalde eller genåbne fortiden. Erindringen genåbner tiden. »Al 
erindring åbner på ny den tabte tid og opfordrer os til at overtage 
den situation, den fremkalder«, skriver Merleau-Ponty.” Genåb- 
ningen af fortiden er at bringe den viden, som ligger i fortidens 
situationer, for dagen, det er at overtage denne viden. 

Erindringen fremkalder ifølge Merleau-Ponty via genåbningen 
af fortiden en viden allerede inden, vi har ‘tænkt’: 


Når jeg sludrer med en ven, jeg kender godt, rummer alle hans 
ord og alle mine — ud over det som de betyder for alle andre — 
hver især en mangfoldighed af henvisninger til grunddimensio- 
nerne i hans og min karakter, uden at vi behøver at genopfriske 
vore tidligere samtaler. Disse erhvervede verdener, som giver 
min oplevelse en sekundær mening, udgør selv dele af en op- 
rindelig verden, som danner grundlag for den primære mening.” 


Op. cit. p. 89. 
” Op.cit. p. 101. 
3 Op. cit. p. 149. 

Tænkningen, som den forløber mere eller mindre sprogliggjort, er 
næsten uhyggelig langsom og omstændelig i forhold til den 
mængde af viden, som erindringen kan siges at indeholde på ultra 
kort tid. 

Den viden eller erfaring, vi har, kan fremkaldes på samme måde 
som en idé eller som en samlet forestilling. På meget kort tid 
fremkaldes en viden og en sindsstemning uden at denne viden 
behøver genfortælles. Det er, som når man siger den grimme 
ælling”, og vi straks ved hvilken historie, der er tale om, og vi har 
en fornemmelse af det overordnenede hændelsesforløb uden at 
behøve genfortælle den og uden at gå i detaljer. Det, som sansnin- 
gen fremkalder, er ikke hele den artikulerede fortælling, men en 
forestilling, som er fortællelig (racontable).”* Men også den sproglige 
og begrebslige forståelse, gør Merleau-Ponty opmærksom på, inde- 
holder erhvervede verdener som sedimenteringer af mentale operatio- 
ner, der sætter os i stand til at regne med erhvervede og komplekse 
begreber, uden at vi hver gang behøver gentage deres syntese. Det 
er naturligvis den form for "begrebslig erhvervet viden”, som 
varedeklaration befinder sig i, og som sådan kan deklarationerne 
heller ikke forstås uden forhåndsviden. 

Og hvorfor skulle en etik så ikke kunne baseres på denne 
begrebslige og erhvervede viden, hvis denne i systematiseret og 
standardiseret form ville kunne have samme funktion og virkning 
som det sanselige spor? Det er, som allerede antydet, fordi den 
intellektualiserede formidling via begrebsliggørelsen abstraherer 
relationen til det nærværende, til det selv-oplevede og til en væren- 
i-verden. Abstraktionen i den intellektualiserede formidling opstår 
ud af manglen på selv-oplevelse, som betyder, at man må forestille 
sig den kontekst, man handler i, man må handle som om eller i 
analogi med det, som man ville have gjort, hvis produktionshistorien 
havde været nærværende. Men kan man forestille sig den kontekst? 
Selv hvis deklarationen er meget udførlig, også med hensyn til 
information af etisk karakter, forbliver det dog stadig en forestilling 
baseret på diskursive informationer. Man kan uden besvær forestille 
sig en kontekst, men det er ikke sikkert, at virkeligheden rent 


77 Jf. Ricæur, Paul: Temps et récit, vol. II, p. 466. 

faktisk er sådan, som man forestiller sig den, og det er i denne 
sammenhæng forestillingens svaghed. Det er til gengæld styrken 
ved det kropsligt oplevede, at det tidsligt fraværende kan gøres 
mentalt nærværende i nuet (men fysisk fraværende). Kroppens nær- 
vær til tingene, at være hos tingene eller at have været hos tingene, 
forbereder forbrugeren på et etisk engagement. 

Når nærværet tillægges stor betydning for forbrugerens fødevare- 
etik, ledes tanken umiddelbart hen på to praktiske løsningsmodeller 
for det etiske fødevareforbrug: Selvforsyningen eller en eller anden 
form for kommunitarisme,”> hvor fødevarer produceres og for- 
bruges lokalt. For det er indlysende, at i den rumlige dimension 
kan det fraværende gøres nærværende ved at gøre afstandene kor- 
tere. Som forbrug ville det mest radikale og kompromisløse være 
at gøre afstandene så korte, at man ville nå den absolutte selvforsy- 
ning (for da ville man vide alt om produktionen). Men da ville for- 
brugeren blive producent, og dermed ville man også have forladt 
forbrugerproblematikken. Det ville være at gøre afstandsetikken til 
nærværsetik og at afstå fra afstandsetikken. Det ville være en ind- 
snævring af det virksomme handlingsområde til det helt lokale. 

Forbrugerperspektivet kan bedre bevares inden for en kommuni- 
taristisk horisont, hvor man 1 et mindre fællesskab handler med 
hinanden. Nogle producerer fødevarer, og andre forbruger dem i 
en lokal kontekst. Men fællesskabet er ikke nogen absolut nødven- 
dighed for nærværet, for man kan lige såvel forestille sig nærværet 
udspille sig på markedets mere private præmisser. Som sådan be- 
høver markedsstrukturen ikke med nødvendighed medføre uigen- 
nemskuelighed. Det kan være en konsekvens, men det er ikke no- 
gen naturlov. Det afhænger af hvilke regler, man sætter for mar- 
kedet. 

Problematikken omkring selvforsyningen og kommunitarismen 
i relation til fødevareetikken beskriver faren ved at ville reducere 
afstandsetikken ved at gøre afstandene kortere og fremhæve nær- 
hedsetikken for at gøre etikken realistisk og praktisk; at afstands- 


5 Politisk-filosofisk teori, der som en kritik af det moderne liberal-demokratiske 
samfund fremhæver fællesskabet frem for det enkelte individ. Anvendt i USA 
siden 1980'erne. 

etikken opløses i alt for meget nærvær og bliver til et nærværets 
tyranni. For forbrugeren er det altså ikke uproblematisk at gøre det 
fraværende nærværende i en rumlig dimension for at udøve en etik 
på fødevareområdet. Derimod indeholder tiden nogle muligheder 
for at gøre det fraværende nærværende, uden at det fysisk fraværen- 
de bliver til rent nærvær. 

En del af erindringen knyttes hos Merleau-Ponty til kropslighe- 
den: 


Kroppens betydning for erindringen skal ikke forstås som det at 
være bevidst om fortiden, men som en bestræbelse på at genåbne 


fortiden ud fra nutidens hændelser . . 27 


En kropslig erindring, hvad vil det sige? At genåbne fortiden ud fra 
nutidens hændelser er at lade de sanseindtryk, som min krop har i 
nutiden, lede bevidstheden hen på noget i fortiden. Jeg har allerede 
været inde på, hvordan en bestemt lugt, en bestemt smag eller lyd 
i årevis kan lede tanken hen på en bestemt situation eller en 
bestemt person. 

I romanen På sporet efter den tabte tid beskriver Marcel Proust, 
hvordan oplevelser og sansninger kan fremkalde bestemte erindrin- 
ger, som man måske troede helt at have glemt. Han går så vidt som 
til at sige, at det er til ingen nytte, at vi prøver på at mane fortiden 
frem, alle vor intelligens” anstrengelser er forgæves; fortiden er 
skjult et sted uden for dens område i en aller anden materiel gen- 
stand, men vi ved ikke hvor. Det berømte sted i første bind er der, 
hvor jeg-personen en regnfuld dag får serveret varm lindete og 
madeleinekager af sin mor.” Den første skefuld lindete med opløst 
madeleinekage sætter pludselig jeg-personen i en uventet opløftet 
tilstand af lykke. Hvoraf kommer denne tilstand? Umiddelbart ved 
han det ikke. Men pludselig står erindringen klart for ham; det var 
de søndag morgener, når han gik op på tante Léonies værelse, og 
hun lod ham smage på teen og madeleinekagerne. Synet af den lille 


%% Merleau-Ponty, Maurice: Phénoménologie de la perception, p. 211. 
” Proust, Marcel: På sporet efter den tabte tid. 1. bind; Vejen til Swann. Munks- 
gaard/Rosinante, København, 1994, p. 52-56. 

madeleinekage, da hans mor serverede den for ham, havde ikke 
mindet ham om noget. Det var først, da han havde smagt på den, 
at mindet blev fremkaldt, først som en uforklarlig følelse af lykke 
og først senere forbundet til de ellers glemte søndag morgener. 
Måske var det, fordi han senere så ofte havde set madeleinekagerne 
i konditorierne, at synet af kagerne havde fortrængt forbindelsen 
med de tilbagevendende søndags morgener hos tanten. 

På sporet efter den tabte tid er den danske oversætters Christian 
Rimestads snedige oversættelse af Å la recherche du temps perdu og 
markerer netop med sporet efter og ikke sporet af, at der ikke blot er 
tale om et spor, man forholder sig passivt til, men at der aktivt ledes 
efter det, som er passeret, og som er fortid. På samme måde be- 
finder forbrugeren med smag for etik sig i en situation, hvor føde- 
vareetikken ikke blot består i at vælge mellem butikkernes forskel- 
lige udbud. For informationerne, der er til rådighed, er ganske en- 
kelt ikke tilstrækkelige. Forbrugeren må gøre en aktiv indsats for 
at forholde sig etisk til fødevareproduktionen. Merleau-Ponty skri- 
ver om de tidslige horisonter (fortiden, nutiden og fremtiden), at 


syntesen af horisonter først og fremmest er tidslig, hvilket ikke 
vil sige, at syntesen er bundet til eller underlagt tiden og at den 
skal overskride den, men at den forener sig med tiden i tidens 


gang.” 


I subjektet opleves syntesen af horisonter som en forening af for- 
tiden, nutiden og fremtiden i øjeblikket, og de er alle nærværende 
i nuet. Lad os se på, hvordan man via tidsligheden kan overvinde 
afstandsetikkens mangel på nærvær og engagement. Det er her, den 
glimtvise selvoplevelse af produktionshistorien spiller en rolle. 
Situationen, vi må forestille os, er således den, at forbrugeren af og 
til kan opleve produktionshistorien glimtvis. Via erindringen kan 
det fraværende gøres nærværende. Det fraværende, det som er tid- 
ligere oplevet nærvær, kan kaldes frem og udgøre et nærvær af det 
fraværende. For subjektet er det fraværende nærværende, ikke i 
rumlig forstand, men i tiden, som en genåbning af tiden. 


% Merleau-Ponty, Maurice: Phénoménologie de la perception, p. 381. Min over- 
sættelse. 

I selve det øjeblik hvor produktionshistorien selvopleves, op- 
sluges det fraværende fuldstændig af det nærværende, det fraværen- 
de er totalt nærværende. Man har måske rejst mange kilometer for 
at opleve produktionshistorien, og måske kunne man få lyst til at 
foretage rejsen igen en anden gang. Men i éns daglige tilværelse er 
produktionshistorien rumligt fraværende, man er geografisk adskilt 
fra produktionen. Gennem erindringen kan man gøre produktions- 
historien nærværende som ‘nærværet af noget fraværende”. Føde- 
varen er den genstand, der fungerer som det spor, der sætter sig 
igennem sanseligt og kropsligt hos én og fremkalder en erindring, 
der genåbner en oplevet fortid, som er tidsligt og rumligt distan- 
ceret. Erindringen ‘springer’ i tid og rum og kan hos subjektet åbne 
for en dobbelthed i oplevelsen; nuet med al dets sansning af om- 
givelserne og kroppens beboelse af rummet eksisterer samtidig med 
nærværet af noget erindret. Man er så at sige to steder samtidigt, 
om end de to steder man befinder sig, er rumligt og tidsligt 
adskilte. Fysisk er det naturligvis umuligt at være to steder samti- 
digt; således bibeholdes afstanden. I erindringen kan man, samtidig 
med at man i det konkrete nu befinder sig ‘her’, være et andet sted; 
således opretholdes i subjektet nærværet af noget, der er fysisk og 
tidsligt fraværende. Merleau-Ponty beskriver det som bevidsthe- 
dens selvmodsigelse eller paradoks, at den på én gang er allesteds- 
nærværende og samtidig engageret i nuet.” 

Fødevaren som spor appellerer som en stimulation af sanserne og 
kropsligheden. Det er en stærkere formidling end den diskursive og 
videnskabeliggjorte deklaration. Merleau-Ponty skriver, at 


med min egen krop engagerer jeg mig i tingene, de sameksi- 
sterer med mig som legemeliggjorte subjekter (sujet incarné), og 
dette liv i tingene har intet til fælles med den videnskabelige 
konstruktion af genstande.” 


Ifølge Merleau-Ponty tænker man i perceptionen ikke objektet, og 
man tænker ikke sig selv som tænkende, men man er ved objektet, 


"Op, cit. p. 382. 
% Op. cit. p. 216. 

og man forener sig med sin Krop, som ved mere om verden end én 
selv.” Perceptionen er centrifugal, fordi subjektet retter sin op- 
mærksomhed udad mod omgivelserne. At forstå en ting er således 
altid at konstruere og konstituere og at foretage en egentlig syntese 
af tingen.” Det er Sinn-gebung, at give en mening til tingene (på 
tysk betyder Sinn på en gang sans, bevidsthed, mening og forstand). 

Perceptionen er hverken en passiv eller objektiv modtagen af 
indtryk udefra, men en subjektiv og tidslig syntese af tidligere er- 
faringer og nuet. Sansningen er i den forstand modsat varedekla- 
rationen, den tenderer ikke objektivitet, men er subjektiv. Nuets 
sansning farves af tidligere erfaringer, af den allerede forløbne livs- 
historie, og enhver sansning indskriver sig i denne strøm af tidligere 
sansninger og erfaringer. 

Den glimtvise anskuelse af fødevarernes produktion gør det 
muligt at udbrede nærhedsetikken til afstandsetikken. I kropslighe- 
dens og sanselighedens udadrettethed og åbenhed ligger et en- 
gagement i verden. Fødevarerne som spor giver en sanselig og 
kropslig relation, der styrker oplevelsen af enhed i verden. 

Fødevarerne, som de viser sig for den, der kender noget til pro- 
duktionshistorien, rummer både sanselighed og refleksion. Repræ- 
sentation (sporet) appellerer til forstanden, fødevaren selv appellerer 
til sanseligheden. Fødevarerne som spor er på en gang forstand og 
sanselighed. 


`l Op. cit. p. 275-276. 
> Op. cit. p. 491. 

KAPITEL $ 
Produktionshistorien som fortælling 


Man kan lade fødevarerne fremtræde som spor af produktions- 
historien — eller man kan lade være. Fødevarerne er i en vis 
forstand fremmede for forbrugerne, og det kræver både vilje og 
indsigt at se fødevarerne som spor. Man kan ignorere fødevarerne 
som spor og ligefrem ønske at være uvidende og i den forstand 
forholde sig ‘uetisk’ (forstået som neutral, hvor man ikke ønsker at 
tage stilling). Og det er bestemt ikke i alle situationer, at det er 
rimeligt at forholde sig etisk til fødevarernes produktionshistorie. 
Der er situationer, hvor man med rimelighed kan forholde sig 
‘uetisk’, fordi det ville være malplaceret eller ikke ville føje noget 
nyt eller godt til situationen. Hvis man insisterer på, at fødevare- 
etikken skal spille en rolle for alt, man spiser, bliver man en 
pestilens for sig selv og sine omgivelser: Det bliver nærmest umu- 
ligt at spise sammen. 

Fødevareetikken spiller især en rolle, når man befinder sig i en 
bestemt situation og i en bestemt rolle, nemlig som handlende 
forbruger. Når man køber mad og fødevarer, kan fødevareetikken 
være en overvejelse, man gør sig. Fødevareetikken knytter sig til 
en bestemt situation og identitet, nemlig til forbrugere, der hand- 
ler. 

Fødevarer vil altid udgøre et spor af deres egen produktions- 
historie, og selvom man ikke ved noget om denne historie, så er de 
dog spor, ligesom alting kan siges at have en oprindelse og derfor 
også i sig selv er spor af denne oprindelseshistorie. Det er imidlertid 
ikke alting, man opfatter som spor af en historie; det er ikke sådan, 
at man automatisk ved betragtningen af en ting tænker på dens 
oprindelse og historie. Der skal noget særligt til for, at en ting leder 
tankerne hen på dens oprindelse og historie. Tingenes historiske 
karakter træder særligt tydeligt frem for os ved to forhold: For det 
første i forhold til det, som vi har haft en relation til i fortiden, det 
vil sige til det, som vi har en fælles fortid sammen med, og som vi 

har oplevet noget sammen med. For det andet i forhold til de ting, 
som vi opfatter som egentlige historiske kilder eller materialer: 
dokumenter fra en svunden tid, arkæologiske genstande (spor af 
menneskelige aktiviteter) og rester/levn fra levende organismer 
eller den geologiske udvikling (naturens historie, den biologiske 
evolution). Umiddelbart forbinder vi ved den blotte betragtning 
disse ting med en historisk forståelse. 

Derimod er vi tilbøjelige til ikke at se historien i de hverdags- 
ting, vi omgiver os med. Vi skænker ikke den historiske dimension 
af hverdagens brugsting mange tanker. Vi bruger dem først og 
fremmest. Marx skriver, at »lige så lidt som man kan smage på 
hveden, hvem der har avlet den, lige så lidt kan man af arbejdspro- 
cessen se, under hvilke betingelser den foregår . . al Brugstingene 
er først og fremmest redskaber, der bruges i nuet, og hvis formål 
det er at blive brugt, det er ikke formålet for nutidens brugere at 
granske dem historisk. For forbrugeren appellerer brugstingene 
ikke til en refleksion over fortiden, men til en overvejelse over, 
hvad man kan bruge dem til i nuet og i fremtiden. Nutidens red- 
skaber vil i fremtiden blive betragtet historisk, men 1 nutiden be- 
tragtes de ud fra deres værdi for fremtiden, for hvordan de kan 
bidrage til vores formgivning og planlægning af fremtiden. Tinge- 
nes karakterer som brugsting og redskaber skjuler deres historie for 
os. Sådan er det også med fødevarerne. Fødevarernes karakter af 
‘brugsting’ skjuler deres historie og peger i stedet frem i tiden på, 
hvordan vi i fremtiden kan få stillet vores sult, og hvordan vores 
æstetiske smag kan tilfredsstilles. 


At fortælle produktionshistorien 

Når fødevareetikken skal findes i produktionshistorien, bliver det 
relevant at spørge, hvad man skal forstå ved historie. Hvad er det for 
en historie, der er tale om? 

Lad os til at starte med forestille os, at vi begynder at fortælle 
fødevarernes produktionshistorie. Vi forestiller os altså, at vi ved 
historie forstår et handlingsforløb, der kan fortælles. Hvad kan 
denne historie indeholde? Man vil nok hurtigt opdage, at den let 


! Marx, Karl: Das Kapital, bd. 1, p. 192. Min oversættelse. 

kommer til at fremstå som en opremsning af facts om en fødevares 
tilblivelse. Hvis det for eksempel drejede sig om noget så enkelt 
som havregryn, kunne historien indeholde noget om: 


e Sorten. Forædling og særlige kvaliteter. 

e Dyrkningsmetode. Hvordan og efter hvilke principper er havren 
dyrket? 

e Dyrkningssted. Hvor kommer den fra? 

e Miljø. Hvordan påvirker produktionen miljøet? 

+ Forarbejdning. Hvor og hvordan er havren malet til gryn? 

e Arbejdsforhold. Er der sikret rimelige arbejdsforhold til produ- 
centerne? 

e Prisen. Er prisen fair og afspejler den faktiske produktionsom- 
kostninger? 


Det er blot nogle af de spørgsmål, det ville være relevant at tage op. 
Det er klart, at jo mere forarbejdet fødevaren er, jo flere spørgsmål 
vil der være. De fleste af de nævnte punkter kræver lange forklarin- 
ger. Derfor bliver historien om havregrynenes produktion nemt 
præget af overvældende mange trættende tekniske detaljer. Men 
man opdager også, når man fortæller den efter et skema som oven- 
for, at det er en fortælling med få eller ingen karakterer og per- 
sonligheder. Der er heller ikke noget plot og ingen handling, der 
driver historiens udvikling. 

Det bliver let en historie, som ikke siger os noget, og som ude- 
lukker muligheden for indlevelse og identificering. Det er tvært- 
imod en historie, som keder os med sine uengagerede tekniske 
detaljer, som vi alligevel ikke rigtig vil vide af. Det er en historie, 
som man aldrig bliver en del af, fordi man ikke kan leve sig ind i 
rollerne. Rollerne er anonymiserede og som sådan ikke personlig- 
heder eller karakterer. Landmanden kunne være hvilken som helst 
landmand, mølleren kunne være hvilken som helst møller. Det er 
også en historie uden handling. Der sker nok noget, for fødevarer- 
ne bliver jo til, men den menneskelige handling og situation er i 
fokuseringen på fødevaren en biting ved historien. 

Man ser, at der let kommer til at mangle noget ved denne 
historie, for den fænger ikke rigtigt. Der mangler noget, som gør 

os nysgerrige. Noget som gør, at vi får lyst til at vide mere. Hvad 
er det ved fødevarernes produktionshistorie, der kan gøre os nys- 
gerrige, og som kan engagere forbrugerne? Mit bud er, at historien 
må have en praktisk relation til livsverdenen. Hvis fortællingen om 
produktionshistorien ikke er knyttet til en livsverden, som for- 
brugeren føler at stå i forbindelse med eller have nogen indflydelse 
på, vil fortællingen ikke kunne engagere forbrugeren etisk. En vis 
grad af nærvær er afgørende for det fødevareetiske engagement. 
Selvoplevelsen eller den personlige fortælling om produktions- 
historien er det element af nærvær og virkelighed, der for forbru- 
geren kan gøre produktionshistorien medrivende og engagerende. 

Det leder os til igen at tage sanseligheden op som indgangsvinkel 
til at få viden om produktionshistorien. Ved i højere grad at ind- 
drage sanseligheden i formidlingen af produktionshistorien bliver 
det netop muligt at gøre den nærværende for en etisk stillingtagen. 

Så lad os se lidt på forholdet mellem sansning og fortælling. Om 
madens produktionshistorie i forhold til den fysiologiske smag 
gælder, at denne historie ikke behøver smagen for at blive fortalt. 
Dette som en første banal konstatering — jeg vender tilbage til den 
om lidt på en mindre banal måde. Madens produktionshistorie er 
der som et faktum, der eksisterer uafhængigt af smagen, og som 
kan fortælles uden smagen — eller mere generelt, sansningen af 
fødevaren. Historien om havregrynene, deres produktionshistorie, 
kan sagtens fortælles — og tolkes — uden at havregrynene smages 
eller overhovedet er nærværende. Og man kan forholde sig etisk 
til produktionshistorien, selvom man ikke spiser eller smager på det 
producerede. 

Omvendt, og det er den anden banale konstatering, behøver 
smagen ikke madens historie for at smage. Den fysiologisk set gode 
smag behøver ikke produktionshistorien for at være god. Produk- 
tionshistorien kan ikke udledes af smagen — eller i hvert fald kun, 
hvis man har et nøje kendskab til produktionsteknikker. Den fysio- 
logiske smag kan meget vel være den samme for to forskellige 
fødevarer med to forskellige produktionshistorier. 

Sammenkoblingen af sanselighed og fortælling giver kun me- 
ning, idet man betragter begge samtidigt: Sansning og fortælling 
må eksistere samtidigt for at kunne virke ind på hinanden. Sansning 

og fortælling står i et gensidigt forhold ol — og påvirker — hinanden. 
Viden om produktionshistorien sætter en sindsstemning, der på- 
virker smagsoplevelsen. Og omvendt kan den fysiologiske smag, og 
i bred forstand sanseligheden, mere end noget andet gøre opmærk- 
som på og kalde på de historier og informationer, man i erindrin- 
gen allerede har om maden. 

For den, der ønsker at handle etisk, handler det om at rekonstru- 
ere produktionshistorien og tolke den etisk. Når vi helt generelt 
forstår fortællinger, og hvad det vil sige, at noget er en fortælling, 
er det fordi, vi allerede på forhånd har opbygget en forforståelse af, 
hvad et handlingsforløb er gennem det praktiske livs erfaringer. I 
den klassiske inddeling af fortællingen hos Aristoteles indeholder 
fortællingen en begyndelse, en midte og en slutning. Selv helt 
simple handlinger som at drikke et glas vand følger denne model. 
Udgangspunktet er tørsten, midten (vejen) er at skafte et glas vand, 
og afslutningen er at slukke tørsten. 

Der sker noget med os selv, når vi følger med i en historie. Vi 
lever os ind i historien. Vi sætter os i personernes sted for at opleve 
verden fra deres synsvinkel. Det åbner nye horisonter og nye 
måder at forstå verden på. I fortællingen ‘skærer’ læserens verden 
fortællingens, det er to horisonter, der smelter sammen. Det er er 
en nyorientering af vores liv baseret på fortiden eller på en fiktiv 
fortælling.” Vi vender tilbage til fortiden for at se, om historien 
kunne være fortalt på en anden måde. Det er at forholde sig etisk 
til det fortalte, det vil sige tage et standpunkt i forhold til, hvad der 
er gode handlinger, og hvad der er onde handlinger. 

Fortællingen om produktionshistorien forandres kontinuerligt, 
fordi den ses i lyset af éns egen livshistories fortsatte udvikling, som 
giver nye forståelser af og perspektiver på fortiden. Som fortæller 
må man overveje, hvad af éns genfortælling der er en gengivelse af 
det, der faktisk skete, og hvad der er fortolkning. For det etiske 
perspektiv er det vigtigste, at man som forbruger via produktions- 
historiens genfortælling spørger sig selv om, hvad der kunne eller 
burde gøres anderledes eller bedre. 


? Ricæur, Paul: Temps et récit, vol. I, p. 136-162 

Men fortælling er ikke et helt præcist ord for det, jeg taler om 
her. For det er ikke nødvendigvis en sprogliggjort fortælling. Det 
er en genfortælling, som ikke behøver at blive genfortalt i ord, men 
som erindringen i kraft af sporet kan bringe til bevidsthed før al 
sproglig formulering, og som jeg tidligere har beskrevet som for- 
tællelig. Al vor viden om produktionshistorien kan bringes frem 
samlet, den træder frem for bevidstheden uden at skulle igennem 
en tidskrævende refleksion og sprogliggørelse. Som regel vil op- 
levelsen af fødevarerne blot være dette helhedsindtryk, der ikke går 
i detaljen, men som alligevel har betydning. Og det er dette, der 
gør, at den etiske stillingtagen under indkøbet ikke behøver være 
et hav af fortællinger og informationer hver gang. Når man har 
hørt historien én gang, behøver man ikke få den genfortalt, man 
kender den allerede. 

Moderne fødevareproduktion er kompliceret, og det er spørgs- 
målet om forbrugerne overhovedet vil være i stand til at forstå de 
komplicerede processer, der er involveret i fødevareproduktionen, 
som f.eks. brugen af enzymer, og hvad genteknologien egentlig går 
ud på. Kompleksiteten er fødevareetikkens værste fjende, fordi den 
umuliggør den etiske handling, i og med konsekvenserne af éns 
handlinger bliver uberegnelige. Derfor gælder også, at jo mere 
fødevarer er forarbejdede, desto vanskeligere er det at forholde sig 
etisk til dem, fordi kravet til den enkeltes viden øges i takt dermed. 
Historien bliver mere uigennemskuelig, fordi der indgår flere ak- 
tører, og flere uafhængige historier samles i én fortælling. Jo mere 
kompleks processen er, desto vanskeligere bliver det at udvælge de 
hændelser og beskrivelser, der er væsentlige ud fra et etisk syns- 
punkt. Markedet er i dag så komplekst, at det fremstår etisk diffust, 
som en fortælling uden begyndelse, midte og slutning. Jeg mener 
dog ikke, at det betyder, at produktionshistorien ikke kan bære en 
vis grad af kompleksitet, og at vi skal vende tilbage til fortidens 
landkøkken som for 1 50 år siden, der var så simpelt, at det nærmest 
må betegnes som mangelfuldt. Kompleksiteten kan reduceres ved 
at give afkald på informationer og i stedet udvælge de informatio- 
ner, der skal med. Det er for så vidt også princippet i de fleste 
mærkningsordninger. For forbrugerne er det væsentligt, at der på 
den anden side ikke skjules noget. Derfor bliver udvælgelsen af 

information vigtig. Det er væsentligt at vide, hvordan informatio- 
nerne udvælges og hvem, der gør det. Det er tillidsvækkende at 
vide, at der er fri adgang til alle informationer om produktions- 
historien, også selvom forbrugerne ikke benytter sig af dem, fordi 
det tvinger producenterne til at oplyse om alle forhold. 


Produktionshistoriens troværdighed 

Når fødevaren kan bruges som spor af en social relation, er det 
fordi vi ved, at produktionshistorien involverer mennesker i ar- 
bejde. Forudsætningen for forbrugernes fødevareetiske overvejelser 
må selvfølgelig være en omsorg for eller solidaritet med producen- 
ten og de mennesker, der er involveret i produktionen. Det kendes 
for eksempel fra Fair Trade ordningerne. Hvis man ikke er i be- 
siddelse af en eller anden form for solidaritet med disse mennesker, 
men er ligeglad, er der heller ingen grund til etiske refleksioner 
over livet med de andre handlende. Men behøver man som 
forbruger at være solidarisk med fødevareproduktionen? Kan man 
ikke bare overlade det til andre med mere forstand på det? Er det 
ikke nok, at forbrugerne blot er solidariske med sig selv? 

Det mener jeg af flere grunde ikke, det er. Og det er det heller 
ikke engang, hvis man udelukkende handler ud fra simpel egen- 
interesse. For ud fra egeninteressen kan man sige, at hvis man vil 
have fødevarer af en bestemt kvalitet, må man også give landbruget 
og den øvrige fødevareforarbejdning nogle vilkår, som gør det 
muligt at producere efter disse kvalitetskriterier og ikke bare efter 
den billigste pris. 

Derudover står forbrugere og producenter også i en anden 
relation til hinanden. Relationen er mere end blot økonomisk, når 
forbrugerne ser på kvalitet, dyrevelfærd, miljø, arbejdsforhold etc. 
Og fødevareproducenterne har brug for en stabil opbakning fra 
forbrugeren for at kunne foretage en produktion, der ikke blot er 
baseret på kvantitet og billighed. Der er således en gensidig af- 
hængighed mellem forbrugere og producenter. Men problemet er, 
at forbrugere og producenter ikke kommunikerer med hinanden. 

Der kan derfor for forbrugerne være god grund til at være 
solidariske med fødevareproducenterne. Men solidariteten gør det 
ikke alene, og spørgsmålet er, hvordan forbrugerne kan tage et 

ansvar, der har betydning i praksis. Hvad er overhovedet forbru- 
gernes ansvar? Det er selvsagt ikke at producere eller at tilrettelæg- 
ge produktionen, for som sådan er forbrugeren netop ikke in- 
volveret, men adskilt fra produktionen. Forbrugernes ansvar for 
produktionen er at kunne sige: »Det er mig, der forbruger føde- 
varer, der er produceret på den og den måde.« Den gensidige 
afhængighed mellem forbruger og producent betyder, at forbruger- 
ne ikke kan holdes ansvarsløse (men rigtignok heller ikke påtage sig 
hele ansvaret). Forbrugerne er involveret i produktionen i kraft af 
at være forbrugere. Forbrugere og producenter er involveret i 
hinanden, de er indflettet i den samme historie. 

Det engelske ord com-panion og det franske co-pain er afledt af 
latin og betyder oprindeligt en der spiser brød med en anden. Det er 
ikke almindeligt at betragte forbrugere og producenter som kom- 
pagnoner, for på markedet er den enes død ofte den andens brød. 
Men i fødevareetikken må forbrugere og producenter spise brød 
sammen. Ikke at ville deles om maden er at udelukke etikken. 

Forbrugerne indgår via forbruget i en sammenhæng med pro- 
duktionen, som forbrugerne har gode grunde til at være solidariske 
med, men det er en sammenhæng, som forbrugerne ikke har fuldt 
overblik over. Derfor bliver det at være henvist til andres formid- 
ling af produktionshistorien væsentlig. Der er mange forhold i 
produktionshistorien, som forbrugerne ikke vil være i stand til at 
vurdere, og derfor må de også kunne forlade sig på andres udsagn. 
Forbrugerne vil som regel ikke selv være i stand til at bedømme, 
hvad en rationel og effektiv produktion er, for det kræver faglig 
ekspertise. Derimod vil en del af de etiske aspekter af produktionen 
appellere til en almen forståelse af det gode liv, det gælder f.eks. 
arbejdsforhold og dyrevelfærd. Forbrugerne er på mange punkter 
henvist til andres bedømmelse og information 1 vurderingen af, 
hvad den rimelige produktion er ud fra en afvejning af to ting, 
nemlig effektivitet og etiske hensyn. At være henvist er et grundvil- 
kår for forbrugerne, fordi de ikke kan have producenternes fulde 
førstehåndsviden. 

Afhængigheden af andres udsagn rejser spørgsmålet om kildernes 
troværdighed. Kan forbrugeren have tillid til, at oplysningerne er 
sande? Spørgsmålet om oplysningernes rigtighed vil ofte blive et 

spørgsmål om, hvem man kan stole på. Hvem kan man have tillid 
til? Tillid er et nøglebegreb i fødevareetikken, fordi man som for- 
bruger vil vægte viden fra den kilde, man har mest tillid til, højest. 
Ikke al information tages for gode varer, men en del forkastes igen. 
Viden og tillid er derfor ikke adskilte, men forbundne med hin- 
anden. 

Tillid er imidlertid ikke blot koblet til en vurdering af kildernes 
troværdighed, og den viden de formidler, men også til uvidenhe- 
den. Uden uvidenhed ville tillid være et overflødigt begreb, for en 
vis grad af uvidenhed er netop en forudsætning for tillidsbegrebet: 
Man ved ikke om kilden taler sandt, men man har tillid til, at den 
gør det. 

En af de vel nok skarpeste analyser af tillidsbegrebet finder man 
hos den tyske sociolog Niklas Luhmann (1927-1998) i hans lille 
bog Tillid — en mekanisme til reduktion af social kompleksitet. Den cen- 
trale tese hos Luhmann er, at tilliden reducerer verdens uoverskue- 
lige kompleksitet. Luhmann har også siden hen forsøgt at vise, at 
reduktionen er en nødvendighed, fordi man ikke kan kommuni- 
kere om alt på en gang, og at man såvel i politik, økologi, ret og i 
massemedier må reducere kompleksiteten af den virkelighed, som 
man forsøger at kommunikere.? Når noget viser sig så komplekst, 
at det ville kræve en ekstraordinær indsats at forstå eller skaffe sig 
tilstrækkelig information om det, kan man vælge at tro på, at andre 
kan gøre det bedre end én selv. 

Det burde fremgå af de forudgående kapitler, at på fødevaremar- 
kedet dominerer mistilliden snarere end tilliden. Problemet med 
mistilliden er, at den løser producenterne og forbrugerne fra de 
indbyrdes sociale bånd og moralske bindinger, og gør dem fri til at 
handle efter egne interesser. Oven i købet beskriver Luhmann det 
som rammebetingelse for tilliden, at partneren på sin side ikke blot 
må have mulighed for at skuffe tilliden, men ligefrem også have en 
vigtig interesse i at gøre det.” For tilliden opstår netop kun, når der 
er en anledning til tillidsbrud, men som den tillidshavende ikke 
benytter sig af. 


> Jf. Harste, Gorm: »Risikosamfundets tidsbindingers, p. 83. 
* Luhmann, Niklas: Tillid. En mekanisme til reduktion af social kompleksitet, p. 86. 

I en situation præget af mistillid kan man derfor regne med, at 
egeninteressen, der skuffer den anden, vil gøre sig gældende. Ved 
misbrug af vist tillid eller ved skuffelse af forventninger vender 
kompleksiteten tilbage. Med ét vender behovet for flere informa- 
tioner tilbage. Den, der nærer mistillid, belastes af at skulle rumme 
kompleksitetens mange informationer. 

Tillid er en bevidst given afkald på informationer og kontrol. 
Det modsiger tillidens stil at kræve præcise detaljerede informatio- 
ner. Tillid overdriver den forhåndenværende information og kan 
således vanskeligt begrundes gennem direkte og logiske argumen- 
ter. Tillid ‘skaber en ny virkelighed”. Den handlende sætter sig med 
vilje ud over den manglende information. Det er et spring ud i det 
uvisse. 

For den tillidshavende er sårbarheden det instrument, som sætter 
tillidsrelationen i gang.” Man forholder sig tillidsfuldt til personer, 
når man mener eller tror, at de kan blive en del af éns eget liv og 
af éns egen livshistorie på en meningsfuld måde. Det indebærer, at 
man i et tillidsforhold er klar til at gå ind på andres forventninger 
og indrette sig derefter, at man kan indbygge fremmede forvent- 
ninger i fremstillingen af sig selv. Derfor kan man heller ikke have 
tillid til personer, der blot handler efter regler eller ordre. At vise 
tillid kræver, at den, der vises tillid, skal kunne afvige fra regler og 
selv tage beslutninger. Det kræver en vis fleksibilitet samtidig med, 
at man bevarer sig selv som den, man er. 

Hvis vi vender tilbage til fødevarernes produktionshistorie og 
spørgsmålet om, hvem man kan have tillid til vedrørende formid- 
lingen af denne historie og dermed hvilke informationer, man anser 
for 'de mest sande”, tegner der sig nogle tendenser. Som forbruger 
kan man ikke vide alt om produktionshistorien, og derfor må man 
være selektiv og kritisk i forhold til valget af informationskilder. 
Dette kræver for det første, at man besidder en vis forhåndsviden, 
som man kan vurdere kildernes troværdighed ud fra. Den for- 
håndsviden kan ifølge Luhmann enten være kendskabet til per- 
soner, persontillid, eller til organisationer (f.eks. myndigheder eller 
firmaer), systemtillid. Persontilliden kræver et mere personligt og 
venskabeligt forhold, mens systemtilliden mere er baseret på sag- 


5 Op. cit. p. 88. 

lighed og faglig ekspertise. Systemtilliden kan fungere som en er- 
statning dér, hvor persontilliden ikke er mulig. 

På fødevaremarkedet er man i høj grad henvist til udelukkende 
at tro på systemer. Men fødevaremarkedet er som sagt ikke præget 
af systemtillid, men snarere af systemmistillid. Systemtilliden må 
være opbygget omkring interne kontrolsystemer, der kontrollerer 
systemet selv. Systemmistilliden opstår, når disse kontrolsystemer 
ikke fungerer, når de ikke er forståelige for forbrugerne eller ikke 
er tilstrækkeligt uafhængige og uvildige i forhold til de systemer, de 
skal kontrollere. 

På fødevareområdet ser det ud til at være vanskeligt at adskille 
persontillid og systemtillid skarpt. Begge dele synes at være nød- 
vendige for at opnå forbrugernes tillid. For det ser ud til at være 
sådan, at tilliden til systemer er afhængig af den personlige kontakt 
(men den personlige kontakt i supermarkedet er reduceret til det 
allermest nødvendige, og kontakten til landbruget er helt væk). 
Den personlige kontakt er forbundet med kropsligheden og selv- 
oplevetheden. Den er også forbundet med direkte sociale forbin- 
delser, der på godt og ondt giver bedre mulighed for at påvirke 
hinanden: Det at kunne se hinanden i øjnene vanskeliggør tillids- 
brud. 

Den direkte kontakt mellem de involverede, mødet ansigt til 
ansigt, befordrer ikke blot tillidsdannelsen, den gør det også muligt 
at indbygge fremmede forventninger i éns egne handlinger. Det 
bliver nemmere for producenten at producere i overensstemmelse 
med forbrugernes forventninger, og omvendt bliver det også nem- 
mere for forbrugerne at forstå produktionen og de vilkår, den sker 
under. 

Åbenhed og gennemskuelighed hos producenterne og forhand- 
lerne fremmer tilliden. For selv om man som forbruger ikke har 
brug for informationerne om fødevarernes produktionshistorie, er 
åbenheden — dvs.: informationerne er tilgængelige for alle — 
afgørende for producenternes ‘fremstilling’ af sig selv. Gennemsku- 
eligheden kan eksempelvis udspille sig som åbenheden omkring 
fødevarens pris: Hvem tjener hvad på varen? Det kan også være 
åbenhed omkring arbejdsmiljøet og de miljømæssige konsekvenser 
af produktionen. 

KAPITEL 6 
Sporbarhedens etik 


Det er på tide at spørge, hvor dette sammenrend af filosofi, etik, 
fødevarer og mad fører hen? Især et presserende spørgsmål melder 
sig: Hvad betyder fødevareetikken for den enkeltes handlinger, og 
hvordan kan man bruge den i praksis? 

Efter at være nået så langt i bogen som hertil, sidder man måske 
med en fornemmelse af ikke rigtig at være kommet så meget 
videre. For der er ikke nogen klare og entydige anvisninger på, 
hvordan den etisk eftertænksomme forbruger bør handle. Der er 
få forslag til konkrete tiltag, som let lader sig gennemføre i praksis. 
Den etik, der fremføres, er ikke 'håndgribelig” som i formuleringen 
af eksplicit udtrykte værdier eller normer for den rette handlen. 
Der er ingen lister med produkter, som man med god samvittighed 
kan lægge i indkøbskurven, og der er ingen oversigt over produk- 
tionsforhold, som man skal være særligt opmærksom på. Der er 
ingen billeder af burhøns, glade frilandsgrise, konkursramte land- 
mænd, tilfredse forbrugere eller anvisninger på, hvordan man 
kunne lave etiske mærkningsordninger. I det hele taget fremstår 
fødevareetikken her generel og abstrakt. Hverken kritikken af det 
intellektualiserede forhold til fødevarer eller den udviklede føde- 
vareetik som visionen om det gode liv for og med andre i retfærdi- 
ge fødevareproduktioner rummer let tilgængelige og konkrete 
handlingsanvisninger. Så er det overhovedet en etik, der udvikles 
her? 

For at besvare dette vil jeg tage udgangspunkt 1, hvordan føde- 
vareetikken blev opfattet tidligere. I etisk perspektiv havde maden 
betydning på to områder, som jeg allerede har berørt, nemlig for 
individet og for samfundet: Individuelt som en selvets teknik, fordi 
valget af mad udtrykte et forhold til én selv og omgivelserne. 
Maden var identitetsskabende og etisk, for det handlede om det 
gode liv med maden og éns egen krop. Den antikke filosof og 
kyniker Diogenes opfattede mennesket som et biologisk og dyrisk 

væsen og fravalgte derfor tilberedt kød og spiste i stedet for ligesom 
dyrene: kun råt kød." Den franske filosof Jean-Jacques Rousseau 
(1712-1778) foretrak den simple og naturlige landlige kost med 
masser af mælk og brød frem for elegante og sofistikerede gastrono- 
miske anretninger.? For begge udgjorde maden en væsentlig del af 
deres selvforståelse, den var en konsekvens af deres filosofi og etik. 
Men samtidig udgjorde deres spisevaner også en kulturkritik. Begge 
tog de afstand fra det civiliserede samfund, Diogenes ved helt at 
fravælge tilberedt mad og Rousseau ved at vælge de simple 
tilberedninger. Diogenes ønskede at leve som dyrene i en oprinde- 
lig naturtilstand, for Rousseau var den sunde bondekultur den 
foretrukne livsform. 

Den samfundsmæssige betydning af fødevareetikken kan udlægges 
gennem ordet ref, der både har en gastronomisk og juridisk be- 
tydning. For fællesskabet kan den grundlæggende ret tolkes som 
retten til mad. Retten til mad er at deles om den mad, man har til 
rådighed i fællesskab. Maden og retten er således en måde hvorpå 
man kan udtrykke en omsorg for den anden og for fællesskabet. 

Hvis ovenstående lader formode, at fødevareetikken tidligere har 
været et forholdsvis ligefremt og konkret emne, må man konsta- 
tere, at sådan er det ikke længere i dag. I det moderne samfund er 
produktionen flyttet uden for hjemmet og lokalsamfundet, og der- 
for kan man ikke længere udelukkende se fødevareetikken som en 
selvets teknik og som retten til mad. Fødevareetikken kan ikke 
længere begrænses til blot at være spørgsmålet om, hvad og hvor 
meget man spiser, men det er i dag lige såvel spørgsmålet om, hvordan 
maden, man spiser, er produceret. Faktisk ser man allerede hos Rous- 
seau de første spæde tegn på en sådan forståelse af fødevareetikken. 
I bogen Emile skriver Rousseau: 


Hvad vil han [Emile] med sin sunde fornuft og endnu ufor- 
dærvede dømmekraft tænke om problemet luksus, når han finder 
ud af, at alle verdens egne er blevet udbyttet, at måske tyve mil- 
lioner hænder har arbejdet længe, at måske tusinder af menne- 


! Onfray, Michel: Le ventre des philosophes. Critique de la raison diététique, p. 31-42. 
? Op. cit. p. 43-60. Se også Rousseau, Jean-Jacques: Emile, p. 111-112. 

sker har måttet ofre livet — alt sammen for at servere ham en 
overdådig middag, som han om aftenen kvitterer i sin natstol?? 


Den basale viden om dyrkningen af jorden, det vil sige, hvordan der 
produceres, har en central plads i Rousseaus forståelse af etikken. 
Men Rousseaus fødevareetik” er før-moderne og romantisk, fordi 
den helst helt vil undgå splittelsen mellem produktion og forbrug. 

Hvis man ikke mener, det er nogen god idé, at vi alle vender 
tilbage til et mere eller mindre oprindeligt landliv, og at alle bliver 
en del af fødevareproduktionen, må fødevareetikken baseres på et 
andet grundlag, end det Rousseau foreslår. Da de fleste mennesker 
ikke har nogen direkte kontakt med fødevareproduktionen, bliver 
det fødevareetikkens første opgave at undersøge, hvordan man kan 
formidle den nødvendige viden om produktionsprocessen, så en 
etisk stillingtagen bliver mulig. Derfor bliver fødevarernes sporbarhed 
i anden del af kapitlet anslået som et centralt tema for forbrugernes 
fødevareetik. Men først vil jeg se nærmere på, hvordan man i et 
nutidigt perspektiv kan forstå valget af fødevarer som en selvets 


teknik. 


Forbrug som selvets teknik 

For forbrugeren viser forbruget af fødevarer sig som en mulighed 
for at udfolde en etik i forhold til sig selv. Når maden og føde- 
varerne bidrager til at gøre én til den, man er, er det fordi den mad, 
man spiser, så at sige formidler et forhold til én selv. Det er na- 
turligvis en bastant overdrivelse at formulere det således, at maden 
gør én til den, man er, for der er selvsagt mange andre ting, der 
bidrager til éns selvforståelse. Én selv som forbruger af fødevarer er 
naturligvis kun en af flere sider af én selv. 

Det blev sagt i første kapitel, at diætetikken i det antikke 
Grækenland var en bestemt måde at skabe sig selv som en kropslig 
og moralsk person. Rammerne for diætetikken var ligesom for 
etikken det nære. Men diætetikken kan i dag ikke begrænses til det 
nære, den må ligesom etikken udvides til det fraværende. Den 
sunde krop er ikke blot et spørgsmål om, hvad vi spiser (f.eks. 


°? Rousseau, Jean-Jacques: Emile, p. 111. 


IOI 


grønsager eller kød), men også et spørgsmål om, hvordan det er 
produceret (om der f.eks. er brugt kemikalier eller ej). 

Forholdet til maden og fødevarerne som en selvets teknik er en 
måde at skabe sin egen identitet på, der i dag ikke blot kan be- 
grænses til, hvad man spiser og den kropslige sundhed, men også 
må indeholde en viden om og etik for produktionshistorien. Iden- 
titeten viser sig ved besvarelsen af spørgsmålet, hvem er jeg? Af det 
foregående og af den store mængde litteratur, der omhandler iden- 
titet, indser man hurtigt, at ikke blot er der hos mange mennesker 
et stort behov for at forstå sig selv, men også at der er flere for- 
skellige måder at besvare dette spørgsmål på. Maden og fødevarer- 
ne kan spille en rolle i identitetsdannelsen, fordi de formidler en 
relation til omgivelserne. Og det er netop et kan, for fødevarerne 
kan være mere eller mindre betydningsfulde for éns selvforståelse. 

Menneskets identitet kan ikke kun betragtes som noget, der 
kommer indefra, og som er medfødt, den er snarere noget, der 
opstår i en udadvendt relation til omgivelserne. Den franske for- 
fatter og krigspilot Antoine de Saint-Exupéry (1900-1944) var især 
interesseret i de relationer, som mennesket indgår i, og hvordan 
man via sammenhængene indgår i en helhed, der er forskellige fra 
delene, men som også bidrager til selvforståelsen. I bogen Citadellet 
beskriver han menneskets identitet som noget, der opstår via 
relationer. Han sætter tingene på spidsen ved at sige, at tingene i sig 
selv er ingenting, men at de kun er noget i kraft af den sammen- 
hæng, de indgår i. Relationer kan dårligt bygge på indifferens, for 
da var der ingen relation, men må enten bygge på sympati eller 
antipati. 

Når man definerer sig selv negativt eller oppositionelt, er det i 
modsætning til andre eller noget andet: Jeg er ikke en af dem, der 
beder til gud; jeg er ikke en af fattigrøvene; jeg er ikke en af dem, 
der spiser kød; jeg er ikke en af dem, der spiser gris; jeg er ikke en 
af dem, der har en romantisk naturopfattelse; jeg er ikke en af dem, 
der lyver . . . For den umiddelbare betragtning siger det ikke noget 
om, hvem man er, men noget om hvad man ikke er. Men da 
udsagnet altid indgår i en kontekst, peger det ud over sig selv. Hvis 
en person siger, han eller hun ikke spiser kød, rubricerer man straks 
personen som et menneske med et bestemt syn på dyr og måske 


102 


også som havende nogle overvejelser over sundhed og økologi. 
Ved at sige hvad man ikke er, lader man samtidig ane eller ligefrem 
forstå, hvad man så er. Men den oppositionelle identitet får ikke sin 
styrke ved, at personen igennem negationen lader skinne igennem, 
hvad han eller hun så er; konfronteret med post-modernismens 
hang til dekonstruktion af enhver tro og til at fremstille alt det vi 
kalder sandhed som skin og kollektive løgne, er det svært at finde 
en overbevisende, uprætentiøs og ikke-overfladisk identitet. I ste- 
det er det modsætningen i sig selv, der giver identiteten. 

Modsætningen bygger også på et magtforhold. Når magten er et 
forhold mellem subjektet og det andet eller den anden, sættes et 
skel mellem subjekt og objekt, der kaster individet ud i en iden- 
tifikationsproces.* Man skal ikke undervurdere betydningen af dette 
for en stridbar sjæl. Det er svært nok at vide, hvad man skal tro på 
i en moderne verden, hvor værdierne relativeres og dekonstrueres, 
og det er derfor, at modsætningen kan indtage en betydningsfuld 
plads for identitetsdannelsen. For den oppositionelle identitet kan 
det være nok at sige »jeg er den der ikke . . . og jeg er imod dette 
eller hint.« Saint-Exupéry lader ørkenfyrsten og jeg-fortælleren i 
Citadellet sige, at »ved at begrænse dig giver fjenden dig din form 
og grundlægger dig, og han går endog så vidt som til at sige, at 
man ikke engang kunne opstå som menneske uden fjender! Med 
andre ord; hvis vi ikke har nogen fjender, så gør vi nogen til 
fjender. Det betyder også i ørkenfyrstens filosofi, at man ikke kan 
leve uden sine fjender, og man derfor skal værne om dem: »Og dog 
er livet et netværk af forhold så komplicerede, at hvis du tilintetgør 
den ene af dine to modpoler, da dør du . . . Det samme gælder 
ham, der tilintetgør sin fjende. Men han levede i kraft af ham. 
Derfor dør han også med bam 

Hvordan kan den oppositionelle identitet antage så betydnings- 
fuld karakter, at ørkenfyrsten ligefrem kan sige, at man ingenting 
er, hvis den ikke er til stede? Identitet kommer jo af det latinske 
idem, der betyder ‘den samme”, men her har vi altså at gøre med en 


* Dyrberg, Torben Bech: »Foucaults magtbegreb og dets relation til politik og 
demokrati«, p. 123. 

3 Saint-Exupéry, Antoine de: Citadellet, p. 118. 

6 Op. cit. p. 246-247. 

identitet, der ser ud til at grunde 1, at vi er forskellige. Forklaringen 
er, at fjendebilledet får én til at skille sig ud, det bliver muligt at 
skelne mellem dem og mig. Men forskellen gør jo netop også, at 
jeg kan blive ved med at være den samme, nemlig den selv samme, 
som står i modsætning til mine fjender. 

Fjendebilleder er indlejret i to ting. For det første som et forhold 
mellem det gode og det onde. Dette er den bipolare forestilling 
som mellem hvid og sort: Jeg er den gode, og fjenden er den onde. 
Den gode handling kan ikke forstås uden, at man samtidig har en 
forestilling om den onde handling. Det gode og det onde griber 
ind i hinanden og kan ikke forstås isoleret. De dårlige billedhuggere 
gøder jorden for gode, skriver Saint-Exupéry. Når vi forstår, hvad 
den gode handling er, sker det på baggrund af, hvad den dårlige 
eller onde handling er. Hvis fjenderne er dem, der udfører de onde 
handlinger, forstår vi os selv som dem, der udfører de gode hand- 
linger. Det er en stærk identifikation; jeg er den, der gør det gode, 
og det står jeg ved, for det hører til min karakter. 

Den politiske forbruger får i høj grad sin selvforståelse gennem 
modsætningen. Som jeg beskrev det tidligere, er forbrugerens 
politiske indkøb 1 dag ikke noget tilvalg, men snarere et fravalg. 
Man vælger de ting fra, man ønsker at undgå — hvis der vel at 
mærke er et alternativ. 

Mod det vil man indvende, at den økologiske mælk er et godt 
eksempel på, hvordan de politiske og grønne forbrugere igennem 
et tilvalg har haft afgørende indflydelse på produktionen. Til det 
må jeg svare, at det er rigtigt et stykke hen ad vejen, men så viser 
problemerne sig også. Mange vælger økologisk mælk, men hvad 
ved forbrugerne egentlig om den økologiske produktion og om 
dyrene? Er det ikke snarere sådan i dag, at valget af økologisk mælk 
først og fremmest er gået hen og blevet et fravalg af pesticider og 
kunstgødning og mindre et tilvalg af en bestemt produktionsform, 
som man sympatiserer med? I skrivende stund er mange økologiske 
mælkeproducenter økonomisk hårdt presset, mange er tæt på luk- 
ning, og en del har allerede lukket, fordi prisen, de får for mælken, 
er for lav i forhold til omkostningerne. Årsagen er den, at der pro- 
duceres mere økologisk mælk, end der forbruges, og det betyder, 
at prisen kan sænkes, fordi efterspørgslen ikke følger produktionen. 

Det betyder også, at producenterne må arbejde endnu hårdere, og 
at der må rationaliseres, men det er der næppe mange andre end 
dem selv, agronomerne og mejerierne, der ved. Og det er næppe 
et problem, som de politiske forbrugere tager op. Markedet skal 
nok regulere det selv. Når tilstrækkeligt mange har lukket produk- 
tionen, og mælkeproduktionen er rationaliseret yderligere, findes 
en ny økonomisk balance med lavere priser og en mere effektiv 
produktion. Det er en situation, hvor de politiske forbrugere ikke 
kan træffe noget fravalg eller tilvalg for at ændre på situationen, de 
kan blive ved med at forbruge økologisk mælk, men selv om de 
gerne ville, så kan de ikke betale en pris, der giver de nuværende 
landmænd et rimeligt produktionsgrundlag. Hvad gør den politiske 
forbruger, der ikke mener, at det er nok at købe økologisk mælk, 
fordi han eller hun ved, at de økologiske mælkeproducenter har det 
økonomisk svært? Der er ikke meget andet at gøre end at vente på, 
at rationaliseringen slår igennem, at de små gårde forsvinder, og de 
tilbageværende bliver endnu større. 

Den oppositionelle identitet udgør for den politiske forbruger 
ikke noget positivt tilvalg, og kan derfor ikke være tilfredsstillende 
i længden for den politiske forbruger. Med udgangspunkt i Mac 
Intyre og Ricæur kan vi derfor prøve at se, hvad begrebet den 
narrative identitet kan tilbyde i forhold til forbrugeren. For at forstå 
hvad en dyd er, siger MacIntyre i After Virtue, er det ikke nok blot 
at se den som en karakteregenskab, en person kan have, som 
eksempelvis ærlighed, troværdighed, mod, udholdenhed osv., for 
man forstår først rigtigt, hvad en dyd er, når man ser den i brug, 
det vil sige sådan, som den udspiller sig i en handling, der finder 
sted i en historie eller fortælling (enacted story).” »Man is a story- 
telling animal,«* siger MacIntyre, og det er gennem fortællingen 
om sig selv, at mennesket finder sin narrative identitet. MacIntyre 
beskriver denne identitet som the narrative concept of selfhood, det er 
den identitet, som mennesket opnår gennem livshistorien — for- 
tællingen om sig selv. Mennesket er subjektet for sin egen historie 
og deltager samtidig i andres livshistorier, ligesom de andre deltager 


7 MacIntyr, Alasdair: After Virtue, p 125. 
"Op. cit. p 216. 

i éns livshistorie. Livshistorierne fletter sig, som vi har set, ind i 
hinanden. Hvis man således ved dyder forstår de prisværdige 
egenskaber, som kan lede én gennem livshistorien, så livet lykkes 
i etisk forstand, må man til forbrugernes dyder regne det at handle 
(forstået som at købe ind) i overensstemmelse med éns vision om det 
gode liv for og med andre og ikke handle ud fra eksempelvis 
misundelse eller økonomisk egeninteresse (billigheden). Det er en 
dyd, fordi det på markedet bestemt ikke er nogen selvfølge at 
handle i overensstemmelse med éns vision om det gode liv med og 
for andre. 

Hos Ricæur finder man i tredje bind af Temps et récit begrebet 
den narrative identitet (identité narrative).” Ricæur henviser til Han- 
nah Arendt, når han siger, at besvarelsen af spørgsmålet »hvem?, 
er at fortælle en livshistorie (Phistoire d'une vie). Når man vil for- 
klare, hvem en person er, sker det med henvisning til hans eller 
hendes handlinger. Den narrative identitet er imidlertid hverken 
stabil eller uden brister, fordi det altid er muligt at fortælle historien 
på en anden måde, bl.a. ved at inddrage flere eller færre elementer. 
Det er også altid muligt at sammenligne éns egen historie eller se 
éns egen historie i lyset af de fiktive fortællinger. På den måde 
bliver den narrative identitet hele tiden taget op til genovervejelse 
eller revision, i og med at vi hele tiden vurderer vores egen 
livshistorie fra det punkt, hvor vi er nu. 

I Soi-méme comme un autre (Én selv som en anden) fra 1990 tager 
Ricæur igen spørgsmålet om identitet op for at bygge videre på sin 
egen skelnen mellem "det samme” (latin idem, engelsk sameness, tysk 
Gleichheit) og 'selvheden” (latin ipse, engelsk selfhood, tysk Selbst- 
heit). Idem udtrykker således det identiske, en lighed i form af ‘det 
samme”, mens ipse som identitetsbegreb udtrykker en permanens 
ved personen, som er tilstede på trods af forandringerne. Kemp 
skriver, at »idem får man kendskab til, når man spørger, hvad der er 
det samme. Ipse får man kendskab til, når man spørger om hvem, 


” Ricæur, Paul: Temps et récit, vol. III, p. 442. 

"" Ricæur, Paul: Soi-méme comme un autre, p. 140. Også Merleau-Ponty taler om 
ipséité, når han referer til Heideggers begreb om selvhed, som den måde, hvorpå 
man forholder sig til sig selv. Merleau-Ponty, Maurice: Phénoménologie de la 
perception, p. 487. 

der er den samme, og som taler, handler, fortælles om, tager ansvar 
eller har ansvar, osv." 

Den narrative identitet udspiller sig i Soi-méme comme un autre 
imellem idem og ipse. I fortællingen eller livshistorien, siger Ri- 
cæur, finder man en forbindelse eller en dialektik mellem idem og 
ipse.” I fortællingen indgår der handlinger og aktører (som man 
også kalder for karakterer). Hvis man spørger hvad, der er det 
samme hos en person (jf. idem), kan man besvare det ved at sige, 
at det er vedkommendes kropslighed, men det er også vedkom- 
mendes egenskaber eller karakterer. Hvis man derimod spørger 
hvem, der er den samme (jf. ipse), vil man normalt ikke svare, at det 
er den samme, der har den krop (det lyder som om man kunne 
have to kroppe eller være to personer), eller det er den samme, der 
har disse bestemte egenskaber (det kunne lyde skizofrent). Man 
ville derimod bestemme vedkommende ved at henvise til andre 
hændelser; det er den selv samme, der har gjort sådan, eller det er 
den samme, der gør sådan og sådan. Når man spørger om hvad, 
spørger man inden for rumlighedens rammer, mens det afgørende 
når man spørger om hvem, er tidsligheden. Det dialektiske mellem 
idem og ipse består i, at karaktererne selv bestemmer handlingerne, 
men samtidig vinder eller opretholder karaktererne deres karakter 
gennem handlingen. 

Vender vi tilbage til forbrugerne, er det sådan, at kender man 
noget til fødevarernes produktionshistorier, vil disse historier kunne 
udgøre en del af eller flette sig ind i forbrugernes narrative iden- 
pret, Man kunne også sige det sådan, at produktionshistorien er en 
fortælling, som i kraft af, at man er forbruger, bliver en del af eller 
fletter sig ind i forbrugernes egen livshistorie. Kendskabet til pro- 
duktionshistorien forklarer noget om de sammenhænge, man som 
forbruger indgår i. Forklaringen giver én en bedre forståelse af de 
sammenhænge, man indgår i med andre mennesker og med na- 
turen." Man får en bedre selvforståelse, fordi man får en forståelse 


" Kemp, Peter: Praktisk visdom, p. 28. Vi erindrer også, at Kant kun spørger til 
det ene, nemlig hvad er mennesket? (Was ist der Mensch? 

S 
2 Ricæur, Paul: Soi-méme comme un autre, D 167. 
© Ricæur udtrykker det med sætningen »expliquer plus pour comprendre 
mieux.« Gennem forklaringen får vi en større forståelse. 

for den rolle, man spiller i den større sammenhæng. Man træder, 
populært udtrykt, i karakter, og det er som påpeget tidligere for- 
bundet med værdier og moral. 

Ricæur går videre endnu og siger, at der er en relation mellem 
narrativitet og etik.'* Fortællingen er aldrig etisk neutral. I fortæl- 
lingen udveksles erfaringer mellem mennesker om handlinger, der 
lykkes og handlinger, der mislykkes. Fortællingens etiske dimen- 
sion viser sig også som en beskrivelse af personer med bestemte 
egenskaber eller dyder, jf. også MacIntyre ovenfor. Den identitet, 
som forbruget af fødevarer bidrager med til forbrugeren via rela- 
tionen til produktionshistorien, er naturligvis væsentlig for for- 
brugerens egen selvforståelse. Selvforståelsen sætter forbrugeren ind 
i en sammenhæng: »Jeg er den, der forbruger fødevarer, der er 
produceret på den og den måde.« Og måden, der produceres på, 
er en relation til de mennesker, der er involveret, til produktions- 
organismerne og den ‘vilde natur”, og derfor er det min måde at 
forholde mig etisk til den anden, til samfundet og naturen. Det 
ville selvfølgelig være en fattig identitet, hvis den stod alene, men 
produktionshistorien er en historie blandt mange, der fletter sig ind 
i éns egen livshistorie og bidrager til éns egen narrative identitet. 

For så vidt som produktionshistorien ikke er ligegyldig, må den 
betyde noget for én. Den narrative forståelse af fødevarernes 
produktionshistorie er bevidstheden om en relation og et tilhørs- 
forhold. Det, der betyder noget for én, og det som er nærværende, 
antager etisk karakter. Forståelsen af produktionshistorien peger 
ikke kun bagud i tiden, den peger også fremad i tiden som en 
forventningshorisont.” Det er en forventning til, hvordan fremtiden 
vil se ud baseret på fortidens erfaringer. Men forventningshorison- 
ten er mere end det, for den kan også siges at rumme forestillingen 
om, hvordan det kunne være. Når man kender eller hører produk- 
tionshistorien, vil man bevæge sig ind i forventningshorisonten og 
med baggrund i erfaringen af, hvordan det er, overveje, hvordan 
det kunne være; om det kunne være værre eller bedre. Gennem 


4 Ricæur, Paul: Soi-méme comme un autre, p. 193-196. Dette har jeg allerede 
behandlet i kapitel 4. 

! Begrebet Enwartungshorizont findes hos Reinhart Koselleck: Vergangene Zukunft. 
Zur Semantik geschichtlicher Zeiten, p. 349 ft. 

forventningshorisonten bliver kendskabet til produktionshistorien 
til en vision om den fremtidige fødevareproduktion. 


Sporbarhed og fødevareetik 

Et ofte stillet spørgsmål omkring fødevareetikken er, hvorfor man 
ikke i stedet overlader det til politikerne og myndighederne? 
Måske er det slet ikke primært i forbrugsvalget, de fødevareetiske 
afgørelser om bl.a. produktionsforhold skal træffes. Nogle ser det 
ligefrem som farligt at overlade væsentlige beslutninger om etik og 
værdier til markedet. De ser markedet og politikken som skarpt 
adskilte sfærer med hver sin måde at agere på. Og især bliver det 
spørgsmålet, om det ikke er for meget at forvente, at forbrugerne 
skal kunne sætte sig ind så komplicerede sager som moderne 
fødevareproduktion? Er det ikke at stille for store krav, når bor- 
gerne nu har så mange andre ting, som de også bør forholde sig til? 
Det mener jeg ikke, man kan svare helt entydigt på, for der er om- 
råder, hvor forbrugernes etiske stillingtagen er rimelig og relevant. 

Men man må for det første konstatere, at der selvfølgelig er 
behov for en offentlig eller myndighedsbaseret regulering, der til- 
godeser etikken. Fødevareetikken kan ikke blot overlades til for- 
brugerne på markedet. At overlade det til markedet ville sandsynd- 
ligvis være at lade etikken, som visionen om det gode liv, i stikken. 

For så vidt er politikken og markedet allerede tæt forbundet med 
hinanden. Markedet er politisk reguleret og ville formentlig ikke 
engang kunne eksistere uden sådanne reguleringer. Politikken må 
på sin side ofte tage hensyn til, at den førte politik ikke ødelægger 
markedet. Derfor er den skarpe opsplitning mellem marked og 
politik en illusion. Der er ikke noget frit marked, og ingen politik 
kan i dag tillade sig at ignorere markedet. Det samme gælder op- 
splitningen mellem borger og forbruger. Man er ikke enten det ene 
eller det andet, man er begge dele på samme tid. 

Når det er af betydning for mange forbrugere selv at kunne tage 
stilling på fødevaremarkedet, er det, som jeg håber, det er fremgået 
af de tidligere kapitler, fordi det har betydning for forbrugernes 
selvforståelse og for deres forståelse af deres egen rolle i samfundet. 
Det gode liv står ikke alene, men befinder sig altid i en relation til 
noget andet, til naturen, samfundet og andre mennesker. Og hvad 

enten vi vil det eller ej, så har netop vores forbrug af fødevarer og 
mad en praktisk betydning for naturen, samfundet og mennesket. 
Når vi spiser eller er forbrugere af fødevarer, støtter vi en bestemt 
måde at producere fødevarer og mad på, som har konsekvenser 1 
det praktiske liv. Jeg har allerede været inde på, hvad fødevarepro- 
duktionen betyder for samfundet og mennesket, men også for 
naturen er måden, der produceres på, afgørende. Naturen, som 
fødevarerne kommer fra, kan man forholde sig til på flere forskelli- 
ge måder. Man kan opfatte den rent instrumentalt eller nyttemæs- 
sigt, så vores formål med den først og fremmest bliver at skabe 
velfærd og goder for mennesket. Man kan også opleve naturen som 
et sted for livsudfoldelse og inspiration, der beriger livet. Land- 
brugsproduktionen kan afspejle disse opfattelser i varierende grad. 
Landbrug er en praktisk omgang med naturen. Land-bruget sym- 


1% Fødevarer er dyr og plan- 


boliserer vores rum og vores landskab. 
ter, som befinder sig i landskabet. Markedet og den økonomiske 
rationalitet varetager den instrumentelle naturopfattelse, når pro- 
duktionen skal være effektiv og omkostningerne minimale. Den 
herskende forestilling om husdyrene inden for det moderne ratio- 
nelle landbrug er, at dyrene og planterne er til for os. De betragtes 
ud fra deres nytteværdi for os mennesker. Og det er ikke så mær- 
keligt, for det er den eneste betydning, de har i det industrialiserede 
landbrug. Dyrene står som maskiner i landbrugets produktionshal- 
ler og har ingen anden funktion end at blive til fødevarer, afskåret 
som de er fra enhver anden sammenhæng. Hvis man som forbruger 
mener, at det er tilstrækkeligt, at fødevareetikken kun varetager et 
instrumentelt forhold til naturen, kan man roligt forlade sig på det 
globaliserede marked. Hvis man gennem forbruget af fødevarer 
ønsker at lade andre naturhensyn gøre sig gældende, er markedet 
derimod mindre velegnet. I hvert fald så længe markedet er så dår- 
ligt til at formidle information om de reelle produktionsforhold. 
I min optik er det afgørende for det demokratiske sindelag at 
vide, hvilke konsekvenser éns handlinger har. For hvis man ikke 
forstår konsekvenserne af éns handlinger, vil man hverken kunne 


1" Ohnuki-Tierney, Emiko: »We eat Each Other's Food to Nourish our Body: 
The Global and the Local as Mutually Constituent Forces«, p. 245. 

engageres eller drages til ansvar. Man kan ikke svare for konse- 
kvenser, man ikke kender til eller forstår. 

Hvis forbrugernes fødevareetik skal kunne gøre sig gældende i 
en moderne fødevareproduktion, må forbrugerne have større viden 
for at forstå konsekvenserne af deres forbrug. Det er ikke nogen 
nem opgave, og man må derfor overveje, hvad der skal til, for at 
forbrugerne vil kunne engagere sig etisk. Idéen i denne bog er, at 
viden om fødevarernes produktion skal formidles som en historie, 
som en produktionshistorie. Ikke historien som branding og marke- 
ting, hvor der sælges mere ‘virtuelle oplevelser” og fiktive historier, 
men den virkelige og sandfærdige historie om fødevarens tilblivel- 
se. Fødevareetikken bliver således en narrativ etik, fordi det er 
anskuelsen af en fortælling. Fortællingen anses som grundlæggende 
for, at vi overhovedet kan opnå en forståelse for, hvad den gode og 
den onde handling er. Når viden om produktionsprocessen frem- 
stilles som fortælling, kan forbrugeren foretage en kritisk stillingta- 
gen: Kunne produktionshistorien fortælles anderledes, kunne hi- 
storien gøres bedre, eller er den god nok? 

Fødevareetikken er her fremstillet som en sporets etik. Og netop 
sporbarheden ved fødevarerne kunne stå helt centralt, især fordi 
sporbarheden allerede er et begreb, der arbejdes med indenfor 
fødevarebranchen. Alle europæiske fødevarevirksomheder har alle- 
rede etableret sporbarhed eller arbejder med at gøre det. Som et led 
i EU-kommissionens fødevarepolitik” er planen at skabe større 
fødevaresikkerhed ved at gøre det væsentligt hurtigere at lokalisere 
(spore) og tilbagekalde forurenede fødevarer (som f.eks. ved dioxin 
i foder eller salmonella i kyllinger). Derfor skal alle fødevarevirk- 
somheder vide, hvor deres råvarer kommer fra, og hvem de sælger 
til. Men sporbarheden kunne også anvendes til andre formål end 
sikkerhed. Fra en etisk vinkel egner sporbarheden sig også som 
redskab i formidlingen af fødevarernes produktionshistorie til for- 
brugerne. Fra en overordnet betragtning kunne man til en føde- 
vares sporbarhed knytte information om: 


17 EUs fødevarepolitik er beskrevet i direktivet EU General Food Law Regulation 
(178/2002). 


e produktets oprindelse 

e produktionens bæredygtighed og miljøpåvirkning 

e hensyn til dyrevelfærd 

e hensyn til arbejdsforhold 

+ Fair Trade (ikke blot i relation til den tredje verdens lande, men 
også i Vesten) 


At anerkende den politiske forbruger, ikke blot som et begreb, der 
anvendes i magtudøvelsen (se kapitel 3), men som en reel aktør i 
samfundet med legitime interesser, forudsætter netop, at forbruger- 
ne får reel information og reelle handlemuligheder. Anerkendelse 
fremhæves ofte som væsentlig for identitet. Det er gennem den 
andens anerkendelse, at man bliver bevidst om sig selv; selv-be- 
vidstheden formes gennem den andens nærvær. Identiteten er så- 
ledes ikke noget, der kun kommer ‘indefra’, men den formes i 
relationen til andre. At anerkende betyder — med den tyske filosof 
Axel Honneths ord — at tilskrive den anden en social værdi.” 
Politisk forbrug er anerkendt som begreb, fordi det kan tjene 
bestemte interesser. Men det er ikke anerkendt som politisk hand- 
ling. Heller ikke de politiske forbrugere nyder videre anerkendelse. 
Som Honneth skriver, udtrykkes manglende anerkendelse typisk 
ved ignorering. Man lader eksempelvis som om, en person eller et 
faktum ikke eksisterer. Selvom begrebet politisk forbrug bruges 
flittigt, ignoreres det i virkelighedens verden, og det tilskrives ikke 
nogen videre social værdi. Det fremgår af, at informationer, som 
ville påkalde sig den politiske forbrugers interesse, i langt de fleste 
tilfælde ikke er alment tilgængelige. At anerkende begrebet politisk 
forbrug i praksis fordrer information om produktionshistorien — det 
vil sige viden om, hvordan varerne er produceret. Så selvom be- 
grebet bruges hyppigt, underkendes det i virkelighedens verden af 
politikere, myndigheder, virksomheder og distributører. Så længe 
information om produktionshistorien og sporbarheden ikke er 
alment tilgængelig, bliver det forhold til andre og til naturen, som 
forbruget udgør, aldrig realiseret på et bevidsthedsmæssigt plan, og 
den relation som forbruget er, forbliver uforståelig. Dermed mister 


8 Honneth, Axel: »Invisibility: On the Epistemology of Recognition.« 

man muligheden for at forstå, hvilken forskel man selv gør eller kan 
gøre gennem sit forbrug. Man ved, man gør en forskel, blot ikke 
hvilken. Den relation til andre og til naturen, som forbruget skaber, 
forbliver usynlig for forbrugeren. 

Vi ved faktisk ikke, hvad der ville ske, hvis etisk forbrug blev en 
reel mulighed for forbrugerne. De politiske forbrugere, forstået 
som forbrugere der ønsker at handle politisk, findes, men de er 
uden betydning, fordi de ikke tillægges nogen social værdi. 


Målet med denne bog har været at udvikle en ikke-moraliserende 
og pluralistisk fødevareetik, som skulle gøre det muligt for for- 
brugeren selv at tage stilling til etikken i produktionshistorien. Men 
på ét punkt har jeg alligevel set mig nødsaget til at moralisere, 
nemlig ved at påpege, at man må vide noget om produktions- 
historien, hvis man vil handle etisk som forbruger. For forbruger- 
nes fødevareetik findes der derfor en slags pligt til viden. Og det er 
netop det, der er uappetitligt, og som får den rebelske læser op af 
stolen for at proklamere retten til ikke at vide, sådan som det allerede 
er sket i gastronomiens kultiverede distancering til madens natur- 
lige oprindelse. Som det fremgår af det foregående, er der mange 
filosofiske begrundelser for, at en vis grad af nærvær og viden er 
essentielt for at kunne udfolde en fødevareetik. Paradoksalt nok er 
det samtidig også en af de største hindringer for at forholde sig 
etisk, fordi der er en udpræget vilje til ikke at vide noget om pro- 
duktionshistorien. 

I stedet for at forsøge at komme med de rigtige løsninger på 
hvad man skal gøre, har tanken været, at det er læseren eller for- 
brugeren, der selv skal kunne drage sine konklusioner i de konkrete 
tilfælde og dermed udvikle sin egen fødevareetik. For så vidt er 
fødevareetikken her en fremstilling af betingelserne for, at forbru- 
gerne overhovedet kan udøve en etik. Som sådan er det også en 
appel til politikere, myndigheder og fødevareproducenter om at 
tage de politiske forbrugere alvorligt og sikre, at de har adgang til 
relevant og reel viden om, hvordan fødevarerne er produceret. 

Kravene til de etiske og politiske forbrugerne er store. Der kræ- 
ves en særlig dyd, nemlig mod. Mod til at handle 1 overensstem- 
melse med sin egen vision om det gode liv. Denne dyd har ofte 

trange kår på fødevaremarkedet, fordi den ikke harmonerer med 
kortsigtede økonomiske interesser. Det koster at have en etik. Men 
først og fremmest er det svært for forbrugerne, fordi uigennem- 
skueligheden på fødevaremarkedet betyder, at konsekvenserne af 
forbrugernes handlen forbliver skjulte. 

